
Domnului Beck 


Prolog — sau de ce în unele zile ar fi mai bine să nici nu te dai 
jos din pat 


— Hai, ce mai stai? 

Leonie mă priveşte zâmbind. Numai că nu e un zâmbet de 
încurajare, atâta lucru pricep și eu. Mai degrabă pare cam... 
batjocoritor. Mă rog, aduce mai mult a rânjet. 

— Nu cumva n-ai curaj? 

Îmi simt gâtul uscat şi-mi vine să înghit în sec. 

— Sigur că am curaj. Adică mă gândesc că aș avea curaj, dar... 

— Ce dar? 

Acum nu doar Leonie rânjeşte, ci şi Emilia, Ruth şi Helene par să 
se distreze pe cinste. 

— Păi vreau să spun că ar fi de-a dreptul o nebunie să dau 
târcoale printr-un magazin care e supravegheat de vreo patru 
camere de luat vederi și să şterpelesc de-acolo un tricou. Problemele 
cu legea ar fi de neevitat. 

Leonie face ochii mari de uimire și repetă: 

— Problemele cu legea ar fi de neevitat? Ce aiureli tot îndrugi? 

Se întoarce pe călcâie şi, pur şi simplu, nu-mi mai dă niciun pic de 
atenţie. Celelalte trei se iau după ea. 

La naiba! Așa nu merge. De fapt, eu nu știu prea multe despre ce 
înseamnă într-adevăr să fii om, cu atât mai puţin fată. Credeam că e 


mult mai simplu. 


XXX 


Așa se întâmplă întotdeauna, ești mai deștept după ce totul s-a 
încheiat; dar dacă cineva mi-ar fi spus mai înainte ce pline de toane 
sunt noile mele colege de școală, în vecii vecilor nu mi-aș fi dorit să 


fac schimb cu Kira. Aș fi preferat să fi rămas superbul, inteligentul şi 
poate puţin cam prea răsfățatul motan de companie care am fost 
până la furtuna aia blestemată. Aș mai sta și acum întins pe 
canapeaua mea confortabilă din Hochallee, iar colegul meu de 
apartament, profesorul Werner Hagedorn, mi-ar citi ceva despre 
fizica cuantică. Sau despre pisica lui Schrâdinger!! și cum se poate 
câștiga Premiul Nobel cu ajutorul ei. Pentru aşa o ispravă pleci în 
călătorie la Stockholm, primeşti o grămadă de bani și faci cunoștință 
cu regele Suediei. lar asta, iarăşi, este o dovadă că noi, pisicile, 
suntem nişte animale domestice foarte importante. Dar ce zic eu? 
Cele mai importante dintre toate câte există pe lume! Şi, în loc să 
stau tolănit pe canapeaua mea, eu sunt aici și — sfântă sardină în ulei! 
— uite şi tu ce megaîncurcătură! lar acum trebuie să vă prezint totul 
așa cum s-a întâmplat, ca să mă puteți urmări. S-o luăm, deci, de la 
început, de la primul capitol al incredibilei mele poveşti... 


Se deschide o conservă, iar asta nu e singura surpriză urâtă 


La naiba, ce mai e și asta? Miroase ciudat şi arată încă și mai 
ciudat... Dar e în castronelul meu! Prin urmare, presupun că trebuie 
s-o mănânc. Ah, pe sfânta mea tăviță cu nisip! Trebuie să fie o 
neînțelegere la mijloc. Şi încă una mare. O să lămuresc eu totul 
imediat! Asta pentru că eu, distinsul motan de companie Winston 
Churchill, nu voi mânca în niciun caz ceva ce nu gâdilă nobilele mele 
papile gustative. Ba mai mult, ceva ce eu n-am comandat! 

Prost dispus, ies în grabă din bucătărie s-o caut pe Olga. Ea este 
menajera noastră, prin urmare e, cu siguranţă, răspunzătoare de 
dezastrul din castronelul meu. De regulă, Olga ne gătește mie şi 
profesorului în mod absolut fenomenal, dar astăzi e clar că a dat-o în 
bară. 

O să protestez. Asta, dacă o găsesc pe Olga, fiindcă, momentan, 
nici urmă de ea. Nu e nici în camera de zi, nici în sufragerie şi nici în 
birou: asta nu se poate! Ciudat. Mă postez în mijlocul lungului 
nostru hol și privesc când într-o parte, când în cealaltă. În casă e 
linişte deplină. Dacă ea ar fi pe undeva, ar trebui totuși s-o aud. În 
calitatea mea de motan, am auzul foarte fin. 

Ah! Din dormitor răzbate un foşnet. Mă reped imediat spre 
celălalt capăt al holului și mă strecor prin ușa întredeschisă. Olga stă 
cu spatele la mine, în fața dulapului de haine, şi sortează rufe. 
Tocmai voiam să mă arunc cu tot elanul la picioarele ei, când mă văd 
nevoit să pun frână: astea nu-s picioarele Olgăi! În fața mea se află o 
femeie complet necunoscută. Miau! Cine e individa? 

Femeia străină se întoarce spre mine și mă priveşte uluită. Este, în 
mod evident, la fel de surprinsă ca mine. Se apleacă și vrea să mă 
mângâie pe cap. Mă repliez. Din principiu, eu nu mă alint pe lângă 
străini. 


— Hei, dar tu cine ești? se interesează ea. 

Vocea ei are același timbru ca a Olgăi. Uimitor! Și chiar seamănă 
cu ea: siluetă suplă, păr blond, lung, strâns în coadă. E, poate, ceva 
mai tânără, dar nu sunt aşa de sigur de treaba asta. Nu prea mă 
pricep să apreciez vârsta oamenilor. Când au încetat să mai fie copii 
și au ajuns la dimensiunile definitive, mi se pare că toţi arată cam la 
fel. 

Fac încă un pas către ea și o măsor din priviri. Îmi zâmbeşte cu 
prietenie, ca și cum ar aştepta un răspuns de la mine. Mda, cine sunt 
eu? Dacă aș putea vorbi, fireşte că m-aș prezenta doamnei după 
toate regulile politeții. Şi i-aş povesti că mă numesc Winston 
Churchill, dar că toată lumea îmi spune simplu Winston. Că locuiesc 
de ceva vreme la profesorul Werner Hagedorn, pe aristocratica 
stradă Hochallee 106a din Hamburg. Că cel mai mult îmi place să 
stau pe confortabila canapea din camera de zi sau pe covorul pufos 
din fața şemineului. Că mâncarea mea preferată este ficatul de 
pasăre proaspăt gătit, cu puțin pătrunjel. Şi că sunt un veritabil 
motan de casă, iar asta înseamnă că nu ies niciodată pe-afară. Când 
mă uit pe geam la pisicile alea ciufulite din curte, mă trec toți fiorii 
gândindu-mă cât de neprietenoasă pare lumea de afară. 

Dacă aş putea vorbi, poate că i-aș povesti străinei toate lucrurile 
astea despre mine. Sau măcar o parte din ele. Dar nu pot să vorbesc 
și, de aceea, pur şi simplu nu spun nimic. Dar, de fapt, nici nu 
contează; altă întrebare mă macină pe mine: cine e femeia? Și ce 
caută ea aici? 

Mă postez în faţa ei, scot un mieunat și-mi agit coada într-o parte 
și-n alta. Ea întinde din nou mâna și mă scarpină ușor după urechi. 
Nu mă împotrivesc, ba chiar încerc o senzație plăcută. Totuși, mă 
întreb: voi, oamenii, chiar nu puteţi să vă prezentaţi ca lumea? Nu 
mângâi, aşa, o pisică pe care n-o știi, căreia încă nu i-ai fost 


prezentat. Cei mai mulți oameni habar n-au, pur și simplu, să se 
poarte. 

Uşa dormitorului se deschide şi intră Olga. Fug spre ea și o salut 
furtunos, frecându-mi capul de picioarele ei şi mieunând cu nădejde. 

— Bună, Winston, mă salută Olga zâmbind, ţi-a fost dor de mine? 
Am fost doar puţin pe afară. Văd că ai și făcut cunoștință cu Ana. 

— Desigur, ne împrieteneam, răspunde străina, care în mod 
evident se numește Ana. Nu-i așa? Ei, știam eu! 

— Ah, foarte bine! zâmbește Olga. Ştii, Winston, eu chiar speram 
că te vei împrieteni cu Ana. Doar e sora mea. 

La naiba! Sora Olgăi! Așa se explică asemănarea. Dacă n-aş avea 
atâta păr pe față, s-ar vedea că mă holbez surprins. Dar aşa, nu-mi 
rămâne decât să miaun stins. 

— Winston este pisica profesorului Hagedorn, îi explică Olga 
surorii ei. Prin urmare, trebuie să ai grijă nu numai de domnul 
profesor, ci și de motanul lui. 

Ana aprobă din cap: 

— Profesorul deja mi-a explicat. l-am dat imediat să mănânce lui 
Winston. 

Aha! Ea era! Pufnesc zgomotos, dar Ana și Olga nu observă, ci 
continuă să stea de vorbă vesele: 

— I-ai şi dat ceva de mâncare? Ce? 

— Păi am cumpărat mâncare pentru pisici. Tocmai luasem nişte 
detergent. Aveau în ofertă un carton întreg de conserve pentru pisici. 
L-am pus imediat în coş. 

— Conserve? Pentru Winston? 

Olga începe să râdă. 

Mă rog, ce-o fi de râs aici? Și ce înseamnă mai exact „conserve 
pentru pisici”? 


— Da, bineînţeles. De ce nu? Am citit ce conţin şi mi s-au părut 
foarte apetisante. Carne de curcan cu orez. 

Olga nu se oprește din râs; eu sunt buimăcit. Ce am văzut eu în 
castronelul meu numai carne de curcan cu orez nu era. Părea mai 
degrabă pământ umed de flori, ca acela pe care-l aduce Olga în 
balcon primăvara, când mută afară plantele de apartament. 

— Nu cred ca Winston al nostru să mănânce conserve. E prea 
răsfățat. Eu pregătesc întotdeauna ceva proaspăt. Pentru motan şi 
pentru profesor. Ţine minte asta! 

Întâi de toate: Olga are dreptate. Apoi: de ce să rețină Ana așa 
ceva? Nu înţeleg. Esenţial e însă faptul că Olga știe ce ne place nouă, 
lui Werner și mie. 

— Bine, notez imediat. Să sperăm că n-o să greşesc nimic când nu 
vei mai fi aici, oftează Ana. 

— Nu-ţi face griji, o să te descurci. Săptămâna viitoare pot să-ți 
mai arăt câte ceva. Și apoi, poţi să mă suni oricând, dacă ai întrebări. 

la stai așa! Ce înseamnă asta: „când nu vei mai fi aici”? Cred că n- 
am auzit bine! Olga aparţine casei noastre din Hochallee 106a la fel 
de mult ca Werner, ca scândura mea de ascuţit ghearele, înaltă de doi 
metri, învelită în catifea, și ca biblioteca noastră cu multe cărți. Şi, 
bineînțeles, ca mine. Și apoi, nu se poate Hochallee 106a fără Olga. 
Nici nu mai iau în calcul partea cu carnea de curcan cu orez. 

Dar, într-adevăr, Ana asta scoate din buzunarul pantalonilor un 
carnețel și un creion și începe să mâzgălească ceva. De aici ar trebui 
să trag concluzia că Olga chiar are de gând să ne părăsească? Mă 
încearcă o senzație extrem de neplăcută, o apăsare vagă, dar 
persistentă, în burta mea de motan. Bine măcar că e încă goală; 
altminteri, probabil că senzaţia asta ar fi devenit chiar dureroasă. 
„Când nu vei mai fi aici” — ei bine, cu cât mă gândesc mai mult la 
această propoziție, cu atât mai tare îmi bate inima. Nu-mi place 


deloc când în viața mea se schimbă ceva la care ţin. Ba aş spune chiar 
că urăsc asta! 

Clic, clic — se aude cum se învârte o cheie în broasca ușii de la 
intrare. Werner! El va pune capăt pe loc nebuniei ăsteia! Locuiesc de 
atâta vreme cu profesorul meu, încât el mă înțelege fără să fie nevoie 
de cuvinte. Așadar, mă precipit spre uşa de la intrare şi nici nu intră 
bine Werner în hol, că şi încep să miaun sfâşietor și să mă tăvălesc pe 
podea în faţa lui. 

— Winston, băiatule, ce e cu tine? 

Werner își scoate jacheta de catifea şi se apleacă spre mine: 

— Te doare burta? 

Mă mângâie afectuos pe burtică. Apoi se ridică din nou. 

— Olga? M-am întors! Cred că Winston nu se simte prea bine. 

Profesorul meu! Ce mai, om de calitate, nu glumă!. A văzut 
numaidecât că am o problemă. 

— Un moment! se aude din cealaltă parte a casei. Vin imediat! 

Hotărăsc să mai exploatez puțin momentul de compasiune înainte 
ca Olga să-şi facă apariţia aici și să spună că prea mă prefac. Aşadar, 
miaun şi mai jalnic şi, în cele din urmă, rămân lungit pe spate, cu 
toate cele patru labe întinse. Dacă nici asta nu e imaginea suferinţei, 
atunci... 

— Vai, ce e cu motanul? 

— Mda, parcă nu-i e prea bine. l-aţi dat azi să mănânce? 

Olga dă din cap aprobator. 

— L-a hrănit Ana. Ce-i drept, cu mâncare pentru pisici. Încă nu 
m-am uitat dacă Winston s-a atins de castronel. Poate că pur şi 
simplu îi e foame, pentru că nu i-o fi plăcut mâncarea. 

— Mâncare pentru pisici? clatină din cap Werner. Așa nu merge, 
ca tu să găteşti pentru Dieter al tău, iar noi aici să trebuiască să ne 
mulțumim cu fast-food. 


„Fast-food”? Nu înţeleg. Dar nici nu contează, e clar vorba despre 
ceva fără gust. Aluzia la Dieter este însă interesantă... Am senzaţia 
că tipul ăsta o să-mi facă probleme. În ultima vreme, numele lui a 
apărut suspect de frecvent în discuţie, însoţit de oftaturile Olgăi. 
Dieter este, cu siguranţă, cineva important pentru ea. Ba încă aşa de 
important, încât, pe viitor, ea ar prefera să gătească pentru el în loc s- 
o facă pentru Werner și pentru mine. Mai că mi se zbârleşte blana! 

Olga râde. 

— Nicio grijă, îi voi arăta surorii mele ce vă place să mâncaţi. Pe 
Dieter, de altfel, o să-l pun mai întâi la dietă, pentru că, în ultima 
vreme, a cam luat în greutate. 

— Nu-i de mirare. Cine-şi alege de soție pe cea mai bună 
bucătăreasă din lume n-are cum să evite câteva kilograme în plus. 
Ştii ceva? 

Werner face o pauză de efect. 

— Nu, scutură Olga din cap. 

— Grozav îl invidiez pe Dieter. Aș pune, fără să stau pe gânduri, 
cinci kilograme pe mine, dacă, în schimb, te-aș putea păstra aici. Ba 
chiar zece. Faptul că ne părăsești mi se pare o adevărată catastrofă. 

Poftim? Chiar e adevărat? Olga o să plece, iar Werner nu poate s-o 
împiedice? Asta chiar că este o catastrofă. Indiferent cum priveşti 
situația. Mă rostogolesc pe o parte și, fără vlagă, las capul pe podea. 
Simt că ameţesc. De supărare sau de prea multă învârteală. 

— Vezi, Olga? Winston deja pare distrus. Nici lui nu-i place treaba 
asta, că trebuie s-o scoatem la capăt fără dumneata. 

— Ah, domnule profesor, nu-mi mai spuneţi toate astea! 
Altminteri o să mă simt îngrozitor. Oricum, am şi găsit înlocuitoarea 
perfectă. Ca nouă menajeră, sora mea, Ana, sigur se va ocupa cu și 
mai multă grijă de dumneavoastră decât am făcut-o eu până acum. 


La urma urmelor, Ana este mamă. Are multă experienţă în îngrijirea 
altora. 

Ei, şi? Asta chiar că nu pricep. Ce are a face faptul că e mamă cu 
îngrijitul? De propria mea mamă abia de-mi amintesc. În cazul în 
care a avut grijă de mine, n-a făcut-o prea mult timp -— la urma 
urmelor, eu eram încă mic când Werner m-a luat de la un crescător 
de pisici. De atunci, el are grijă de mine, împreună cu Olga, iar 
lucrurile merg așa de bine, încât n-am de ce să mă plâng. 

— Ah, sora dumitale are un copil? 

Werner pare mirat. 

Olga aprobă din cap: 

— O fată de doisprezece ani. E tare dulce. E foarte bună la școală, 
mai ales la limbile străine. Când sora mea a venit cu Kira, acum 
patru ani, în Germania, fata nu știa nemţește nicio boabă, iar acum, 
dacă o auziţi, nici n-aţi crede că nu s-a născut aici. 

Hei!? Cum să crezi ceva numai din auzite? Nu înţeleg. Poţi să afli 
unde s-a născut un om când îl auzi vorbind? Pe-asta n-am știut-o. 

Olga zâmbeşte. 

— Kira sigur o să se bucure să o însoțească pe mama ei aici; se va 
juca şi cu Winston. Atunci nici motanul nu se va mai plictisi. 

Alo! Dar nu mă plictisesc deloc. De unde i-a venit Olgăi o idee așa 
de bizară? Îmi place viaţa mea exact așa cum este acum. Nu vreau 
nicio schimbare. Şi tocmai de-aia n-aș vrea să vină în vizită niciun 
copil să se joace cu mine. Dimpotrivă: urăsc copiii! Sunt zgomotoși și 
prost-crescuțţi și, până acum, toți cei pe care i-am întâlnit au ajuns să 
mă enerveze la un moment dat. De pildă, m-au tras de mustăţile 
mele lungi. Sau chiar au încercat să mi le taie. 

Fratele lui Werner are trei mucoși incredibil de prost-crescuți: 
două fete gemene şi un băiat ceva mai mare. Aștia trei mă chinuie de 
fiecare dată când vin în vizită în Hochallee. De Crăciun, de Paște, la 


toate sărbătorile petrecute în familie, copiilor le vin cele mai smintite 
idei. De exemplu, de Crăciun, au încercat să-mi îndese pe cap o 
scufie țuguiată, roşie, ca să arăt ca Moşul. Cu lipici! De neînchipuit! 
Bineînţeles că Werner i-a certat pe cei trei mici teroriști, dar era prea 
târziu: scufița se lipise atât de tare de părul meu, încât Olga nu a 
putut s-o scoată decât tăindu-mi din blană cu forfecuţa. A fost pur şi 
simplu groaznic! 

Eu, Winston Churchill, eram complet desfigurat. 

Deci, indiferent ce se va petrece aici și cine o va înlocui pe Olga 
când se va duce la Dieter al ei, să fie clar: orice, numai fără copii în 
Hochallee 106a! Sfântă sardină în ulei, te implor, fără copii! 


Întâi sfârşitul. Apoi începutul. Și ce început! 


În caz că există un Dumnezeu al pisicilor, e clar că nu m-a auzit. 
Spun asta pentru că, bineînțeles, problema mea cu copiii nu s-a 
rezolvat. Și nici treaba cu plecarea Olgăi. Ce lovitură năprasnică 
pentru un motan atât de devotat ca mine! 

Astfel, câteva zile mai târziu, Olga stă cu bagajele la uşă, în vreme 
ce Dieter tropăie nerăbdător pe lângă ea, trecându-și greutatea de pe 
un picior pe altul. Îl măsor suspicios din priviri. 

Lungile seri petrecute în fața televizorului împreună cu Werner 
m-au învăţat că oamenilor le place grozav să-şi caute perechea. Așa, 
de pildă, un bărbat se îndrăgostește de o femeie și fac o pereche şi 
rămân să trăiască împreună. Asta, cel puțin, își doresc cei mai mulți 
dintre oameni. Multe din filmele pe care le-am văzut împreună cu 
Werner tratează problemele care apar atunci când iubirea o dă în 
bară. Atunci lucrurile se cam complică, drept care eu m-am tot 
gândit că oamenii n-ar mai fi atât de stresaţi dacă povestea asta cu 
iubirea n-ar exista deloc. Werner, de pildă, n-are nicio bătaie de cap 
cu așa ceva. Asta numai şi numai datorită faptului că el nu locuiește 
în Hochallee cu o femeie, ci cu mine. Pur şi simplu, un bărbat o duce 
mai bine cu un pisoi decât cu o femeie. Probabil că și Olga o să-şi dea 
seama de treaba asta, când va da toată ziua nas în nas cu Dieter. 

Bărbatul visurilor ei se va transforma foarte repede într-un 
coşmar. Şi atunci ea își va dori să fi rămas aici și să se fi ocupat de 
mine și de Werner, nu de Dieter. Pe noi nu e așa de ușor să ne 
părăsești! 

Olga bagă mâna în buzunarul pantalonilor şi scoate o legătură de 
chei. 

— Astea sunt cheile apartamentului dumneavoastră. 


Werner dă din cap. Nu mai zâmbește deloc, ci pare tot atât de trist 
cum mă simt și eu acum. După ce ai fost ani la rând animal de 
companie, ajungi să citeşti destul de bine feţele oamenilor. În orice 
caz, eu știu de cele mai multe ori dintr-o singură privire în ce toane e 
Werner. Asta poate fi, practic, de mare folos, atunci când am făcut 
vreo boacănă să zicem. Doar o privire spre figura lui şi îmi dau 
imediat seama dacă Werner chiar e supărat sau, de fapt, se amuză pe 
seama mea. Şi atunci ori îmi iau repede tălpășița din faţa lui, ori mă 
pisicesc pe lângă el, după caz. 

— Mda, înseamnă că acum ne luăm la revedere, nu? 

Werner pune întrebarea asta de parcă ar mai spera ca Olga să se 
răzgândească în ultimul moment. 

— Aşa e, spune Olga şi o ia de-a lungul holului; apoi strigă: Ana, 
a venit Dieter şi vrem să plecăm! 

— O clipă! se aude din bucătărie. Vin imediat. 

Nu trece o secundă și Ana apare. Îi adulmec pantalonii. Pare că 
tocmai a gătit ceva. Miroase înnebunitor. Ce ciudat, nu poartă şorț. 
Olga n-a gătit niciodată fără şorț. Dar e clar că se poate şi așa. 
Interesant. 

Olga pipăie nervos legătura de chei și i-o întinde Anei. 

— Uite, draga mea! Ai mare grijă de ele! Și, bineînţeles, nu numai 
de ele, ci și de domnul profesor. Nu uita de Winston! 

Ana ia cheile cu o mână, iar pe cealaltă o ridică în aer. 

— Jur! 

Acum râd cu toţii și atmosfera mizerabilă care amenința să 
cuprindă ca o ceaţă tot apartamentul este alungată de râsete. La 
despărțire, Olga îi strânge mâna lui Werner. Acesta ezită puţin, apoi 
o trage spre el şi o îmbrățișează scurt. 

— Olga, îţi doresc toate cele bune! O să-ți simt lipsa. 


Miau... şi eu! Dar cum să spun asta dacă nu pot să vorbesc? Mă 
decid pentru o săritură iute de pe podea pe comoda de sub panoul 
cu chei și de acolo spre braţele Olgăi. Faptele să vorbească! Într-o 
clipă aterizez în siguranţă la pieptul ei. 

— Oh, hopa! Atac frontal! comentează Olga senzaționala mea 
săritură și mă scarpină ușor pe după urechi. Cred că Winston vrea să 
meargă cu noi! 

— Nu, nu, rămâne aici! strigă Werner. Nu puteţi s-o ştergeţi acum 
cu toţii! 

— La drept vorbind, nici mie nu mi-ar pica bine, adaugă Dieter. 
Am o uşoară alergie la pisici. N-ar fi prea bine nici pentru mine, nici 
pentru Winston. 

Nu se poate! Olga şi-a ales un bărbat care nu suportă pisicile!? Nu 
poate fi adevărat! Ce gusturi proaste are în materie de bărbaţi! Jignit 
de moarte, sar din braţele ei şi dispar în bucătărie. Rămân acolo până 
ce Olga şi Dieter părăsesc apartamentul. 


XXX 


Noaptea, când mă cuibăresc în coșulețul meu ca să mă culc, mă 
simt deja, slavă Domnului, un pic mai bine. Ana a pregătit pentru 
mine ceva delicios — ficat de pui cu orez adevărat. Apoi a făcut curat 
în bucătărie, fluierând veselă, exact așa cum făcea și Olga mereu. 
Poate că nici n-o să fie schimbări aşa de mari în viața mea de motan. 
Cu gândul ăsta, mă fac mulțumit covrig, adorm şi încep să visez 
frumos. În vis îmi apar o mâncărică de ficat de pasăre și un locșor 
curat şi încălzit de-o rază de soare, pe pervazul ferestrei. 

Ţâââr! Ţâââr! Ţâââr! În vis, Werner m-a așezat pe măsuţa de lângă 
telefon când acesta a început să sune mai întâi ezitant, apoi destul de 
insistent. Miau! Asta îmi tulbură frumosul meu vis! Werner, 


răspunde odată la telefon! Dar Werner nu reacționează. Pur şi 
simplu lasă telefonul să sune. Nu se poate! Nu-şi dă seama că 
zgomotul e enervant? Ţââr! Ţââr! Werner, ce faci, omule? Hai! Eu nu 
pot să ridic receptorul cu lăbuțele. 

Dar Werner nu răspunde la telefon şi, cu cât acesta sună mai mult, 
cu atât încep să înțeleg că zgomotul nu vine din visul meu, ci de 
altundeva. Şi nu este telefonul, ci soneria de la uşă, la care cineva 
sună cu disperare. Asta chiar în miezul nopții. Aşa ceva e de 
neconceput! 

Mă ridic, obosit, cu greu. Cine dracu' e? Uite că Werner trece 
împleticindu-se, pe jumătate adormit, pe lângă mine. 

— Ce se întâmplă aici, Winston? mă întreabă el. 

Dar nu pot să-i răspund la întrebare. La trei noaptea! E cam târziu 
pentru vizite! Cască și aruncă o privire prin vizorul uşii. Pe acolo 
poți vedea cine e afară. 

— Doamne, Dumnezeule! exclamă involuntar Werner. 

Este evident că vizita e extrem de surprinzătoare. Werner 
îndepărtează lanţul care blochează din interior uşa casei noastre. 
Apoi o întredeschide. În faţa lui stă Ana. Şi o copilă foarte subțire, cu 
privirea tristă. 


Socoteala de-acasă nu se potriveşte cu cea din târg 


Ana are ochii umflați rău și, oricum, arată cu totul diferit faţă de 
acum câteva ore. Fetei pare să-i fie frig; în orice caz, tremură ușor. 
Sau poate că-i e frică? Şi dacă da, de ce? Doar nu de mine şi de 
Werner. În halatul lui de baie cu dungi, Werner sigur nu pare prea 
periculos; cât despre mine — eu sunt doar o pisică. La urma urmelor, 
nici măcar ștrengarii ăia prost-crescuțţi ai fratelui lui Werner nu se 
tem de mine. lar ei sunt clar mai mici ca fata asta. 

— Bună seara! Nu voiam să intru așa, de-a dreptul, de-aia am 
sunat la ușă. 

Vocea Anei sună nesigur. Fata de lângă ea nu scoate o vorbă. Ea 
să fie Kira? Sigur e ea. Seamănă cu Ana: același păr blond, aceiași 
ochi mari. 

Werner n-a apucat încă să spună nimic. Probabil i-a pierit glasul; 
acum însă și-l drege: 

— Bună, Ana! Ce surpriză! S-a întâmplat ceva? 

Ana dă din cap. 

— Eu... Ăăă... începe ea cu vocea stinsă. Da, s-a întâmplat ceva. 
Am mari necazuri cu prietenul meu și n-am ştiut încotro s-o apuc. 
Kira și cu mine n-am mai putut rămâne acasă. A fost... A fost o 
problemă. 

— Oh... 

Werner nu spune pentru moment nimic, dar deschide larg ușa. 
Ana şi Kira intră în casă. Abia acum observ că Ana are o geantă 
destul de mare. 

— Ai putea dormi împreună cu fata dumitale în camera de 
oaspeți. Mai vorbim când ne-om trezi, propune Werner. 

Ana încuviințează din cap. Kira tot nu scoate niciun cuvânt. Trec 
amândouă prin hol, spre camera de oaspeţi. Chiar înainte să intre pe 


ușă, Ana se mai întoarce o dată. 

— Mulţumesc, domnule profesor! 

— Ah, pentru nimic. Încearcă să dormi! Voi face şi eu același 
lucru. 

Spunând asta, Werner o ia și el spre pat. Eu mă rostogolesc spre 
coșulețul meu. Ce noapte palpitantă! Nu cred că o să mai pot adormi 
la loc. 

Şi chiar nu pot. Mă răsucesc în toate felurile și încerc să mă 
gândesc la ceva frumos. De pildă, la o lasagna mare cu sardine. 
Degeaba. E drept că sunt obosit, dar prea îmi trec multe prin cap. Ce 
probleme poate avea Ana ca, în toiul nopții, să-şi ia fata de mână şi 
să apară la ușa noastră? Trebuie să se fi întâmplat ceva teribil. Nu 
pot să scap de sentimentul că de acum încolo în Hochallee 106a totul 
devine din ce în ce mai incitant. 

Werner este, mai degrabă, un reprezentant liniştit al speciei 
umane. Peste zi este mai tot timpul la universitate şi face cercetări: 
studiază particule care sunt atât de mici, încât nu pot fi văzute cu 
ochiul liber. Li se spune atomi. Nici Werner nu poate să vadă atomii, 
și totuşi ştie că ei există. La fel e și sora lui. Ea este pastor şi crede și 
ea în ceva invizibil. Trăsniți mai sunt oamenii ăștia! Eu cred doar în 
ficatul de pasăre cu pătrunjel. Pe care, evident, pot să îl văd. 

Nu, nimic n-ajută. Pur şi simplu nu pot să adorm. Pe deasupra, 
începe să mi se facă foame din pricina nesomnului. lau hotărârea să 
arunc o privire în castronelul meu. Poate s-o fi petrecut vreo minune 
și a apărut ceva apetisant în el. 

Când ajung la bucătărie, aud un zgomot ciudat. Vine din camera 
de oaspeți. Mă furişez în direcţia aceea. Cu cât mă apropii tiptil, cu 
atât îmi este mai clar că zgomotul auzit este un plânset. Împing ușa 
cu botul. Nu e închisă de tot şi pot s-o deschid. Mă strecor încet în 
cameră. 


Pe o latură a patului dublu văd o siluetă. Am nevoie de o clipă 
până să-mi dau seama cine e: nu este Ana, ci Kira. lar ea, într-adevăr, 
plânge. Bun, este un copil care, cu siguranţă, va ajunge să mă 
enerveze cândva, dar acum îmi pare rău că plânge. Mă strecor spre 
ea, sar pe partea patului unde e așezată și încep să-i ling mâinile. În 
mod normal, săritul în pat este strict interzis în această casă, dar am 
decis că asta e o situaţie de urgenţă. În plus, sforăitul uşor ce vine 
din cealaltă parte a patului trădează faptul că Ana doarme buștean. 
Ceea ce înseamnă că n-o să mă certe. 

— Ah, mă gâdilă! 

Kira, care până mai adineauri plângea, acum chicotește. Apoi 
întinde mâinile și mă mângâie. 

Încep ca la o comandă să torc. Dacă am învăţat ceva despre 
comunicarea cu omul, asta e că el are nevoie de asigurări. Este cel 
mai bun mod de a-ți educa omul. Prin urmare, dacă el face ceva pe 
placul pisicii, un sfat bun este ca ea să-l laude. lar pentru om torsul 
este semnul laudei — în orice caz, celor mai mulți dintre ei le produce 
bucurie. Așadar, torc, iar figura ţine și, treptat, până și ultimele 
suspine ale Kirei se sting cu totul, și ea mă ia în brațe. 

— Eşti aşa de dulce! Mama mi-a povestit de tine! 

Kira nu seamănă deloc la vorbă cu Olga sau cu Ana. Ea nu 
graseiază și tot ce spune sună parcă puţin mai moale. Vorbește mai 
degrabă ca Werner, însă cu voce de copil. Dar cum pot oamenii să 
recunoască numai după vorbă de unde e cineva? Înainte să pot 
reflecta mai mult la lucrul ăsta, Kira începe să mă scarpine delicat 
după urechi. Mă întind cât sunt de lung, apoi mă întorc pe spate 
pentru ca acum Kira să mă poată mângâia și pe burtă. Splendid! 

— Îţi place, nu-i aşa? 

Ce mi-ar plăcea să strig „Da!”, dar cum asta nu se poate, torc, pur 
și simplu, și mai sonor. Kira își apropie fața de mine, apoi o îngroapă 


în blana mea. Un timp, stă așa ghemuită, aplecată asupra mea, 
înainte de a se îndrepta din nou. 

— Asta îmi face bine. Ştii, am avut o zi de groază. Mda, de fapt, o 
noapte de groază. 

Mă rostogolesc din poala ei şi mă așez pe pat, în faţa ei. Pare să 
urmeze o poveste foarte captivantă. Poate Kira o s-o spună, dacă eu 
o s-o privesc țintă, cât de atent pot. Îmi ciulesc urechiușele și fac cea 
mai inteligentă și interesată fețișoară de pisică în speranţa că, în 
ciuda întunericului, Kira va observa asta. 

— N-o să-ți vină să crezi ce mi s-a întâmplat! Nici mie nu-mi vine 
să cred. Dacă vrei, îți povestesc. 

Bingo, a observat că vreau să aud povestea. Clar, fata se pricepe la 
pisici. Pun capul în poala ei şi ascult încordat. 

— Păi s-a întâmplat cam aşa: mă pregăteam de culcare, când 
Vadim s-a întors acasă. Vadim este prietenul mamei mele. Stăm 
împreună de vreun an. Adesea este foarte drăguţ, dar uneori o ia 
complet razna. lar azi a fost unul dintre momentele alea. Mi-am dat 
seama de cum a intrat pe ușă — era încordat ca un arc. Mama i-a 
vorbit de noul ei job, dar pe el nu l-a interesat absolut deloc. Era 
furios pentru că se certase cu un prieten. Furios de-a binelea! M-am 
vârât repede în pat, pentru că nu e bine să fii prin preajma lui când e 
furios. A început să se certe cu mama. Urla la ea. Mi-am tras pătura 
peste cap, dar chiar și aşa n-am ratat nimic. 

Eu unul nu pot să-i sufăr pe oamenii care urlă ca nebunii. Am un 
auz excelent. Chiar nu e necesar să vorbeşti tare când vrei să-mi 
transmiţi ceva. Din fericire, n-am avut de-a face cu niciun individ 
care să se poarte în halul ăsta. Werner spune mereu că, atunci când 
studenții sunt prea gălăgioşi, trebuie să vorbeşti tu însuți mai încet. 
Atunci, ei încep să te asculte. Are dreptate — când șoptește, eu aud 
parcă şi mai bine. 


— Apoi, la un moment dat, s-a auzit soneria de la ușa 
apartamentului. Şi n-a fost doar un țârâit, ci suna prelung. 

Hmm, ce să spun? Sună foarte cunoscut. 

— Dar Vadim n-a deschis și nici mama, pentru că Vadim i-a 
interzis s-o facă. Şi e mai bine să faci cum zice Vadim, mai ales când e 
cu capsa pusă. 

Brrr! Pare o companie foarte antipatică. Mi se zbârleşte blana de 
pe spinare. Să urli întruna şi să mai şi dai ordine, asta chiar că nu-i în 
regulă. În calitatea mea de motan, aș fi foarte deranjat de o asemenea 
purtare. Dacă aş fi fost câine, poate că lucrurile ar fi stat altfel. 
Câinilor le place ca oamenii să le dea comenzi. Dar pisicilor — 
niciodată! Torc ceva mai tare, pentru a o asigura pe Kira că sunt cu 
totul de partea ei. Nu cumva să-și închipuie că aş putea fi de acord 
cu o purtare ca a lui Vadim... Ea îmi zâmbeşte și continuă să mă 
mângâie. 

— În cele din urmă, soneria s-a oprit şi cineva a început să bubuie 

în ușă, strigând: „Deschideţi! Poliţia!”. M-am speriat de moarte. Poţi 
să-ți închipui?! Poliţia! În toiul nopții! 

Sincer, trebuie să mărturisesc că eu nu știu exact ce e de fapt 
poliția. Mă rog, știu că atunci când poliţia apare pe neașteptate şi cu 
tam-tam, se lasă cu necaz mare. Cel puțin aşa am văzut la televizor. 
Dar în viața adevărată n-am avut niciodată de-a face cu poliţia. Asta 
se explică mai ales prin faptul că eu părăsesc apartamentul lui 
Werner doar când trebuie să merg la veterinar. lar un cabinet 
medical nu pare să fie tocmai locul în care te întâlnești cu poliția. În 
orice caz, la televizor n-am văzut niciodată ca un poliţist să stea de 
vorbă cu un medic veterinar. Eu m-am întrebat adesea dacă între 
viaţa de la televizor și cea reală există mari asemănări. Dar ca să aflu 
asta, ar trebui să ies pe-afară. lar mie nici prin cap nu-mi trece așa 
ceva! 


— Da, şi dintr-odată s-a auzit un pocnet puternic. Probabil că 
atunci polițiștii au pătruns cumva în apartament. Pesemne au spart 
uşa. Vadim sigur nu le-a deschis-o de bunăvoie. S-a iscat gălăgie 
mare pe hol şi, la puţin timp după asta, uşa dormitorului meu s-a 
deschis brusc. Mama m-a tras din pat şi a spus că trebuie să mă 
îmbrac repede. Se pare că polițiștii au sfătuit-o să plece cu mine de 
acasă. Căutau ceva şi erau de părere că ar fi mai bine dacă am pleca. 
Așa că mama a împachetat câteva lucruri pentru noi. Restul îl ştii. 

Kira cască: 

— Ştii, Winston, chiar dacă tot ce s-a întâmplat a fost groaznic, eu 
chiar sunt fericită că am plecat. Și cred că mama nu se va mai 
întoarce la Vadim. S-au certat de prea multe ori. 

Ce mai poveste! Numai ascultând-o, şi inima-mi bate mai tare, 
mai să-mi iasă din piept. Dar dacă încerc să-mi imaginez cum că ar 
trebui să plec noaptea de aici spre o locuință complet străină, mă 
apucă o frică nebună, asta trebuie s-o spun cinstit. Însă unei fete 
delicate cum e Kira lucrul ăsta îi este infinit mai greu. Mă trec toți 
fiorii. Eu sper din tot sufletul ca Ana şi Kira să-și fi adus la noi în 
Hochallee doar geanta aceea mare, nu şi problemele lor cu poliţia. În 
orice caz, ar trebui să avem grijă ca acest Vadim să nu apară prea 
curând și la ușa noastră. 

Oricât de rău îmi pare, cred că ar fi mai înţelept ca Ana şi Kira să 
dispară de aici curând. Cel mai bine ar fi chiar mâine, după micul 
dejun. Nu ţin câtuși de puţin să fac cunoştinţă cu un tip atât de 
antipatic ca Vadim. Dar cum să-l fac pe Werner să înțeleagă? Mă 
hotărăsc să mă gândesc la asta mai târziu. Acum, în chip cu totul 
surprinzător, mă simt brusc foarte obosit. Şi pentru că drumul până 
la coşulețul meu mi se pare prea lung, mă fac pur şi simplu covrig la 
picioarele Kirei și adorm. La urma urmelor, şi mâine e o zi. 


Colocatari noi? Mai bine lasă! Sau totuşi... 


Cine s-ar fi gândit că este atât de plăcut să dormi în pat cu un om? 
Cu Werner n-am încercat niciodată. Oricum, dormitorul lui este 
teritoriu interzis pentru mine. Dar aici, atât de aproape de Kira, mă 
simt chiar bine. Respiră ritmic şi, spre deosebire de mama ei, Kira nu 
sforăie. 

Am dormit zdravăn, dar acum lumina zorilor pătrunde prin 
fereastra camerei, anunțând o nouă zi. Mă strecor prudent, ca să n-o 
trezesc pe Kira, până la capul patului, și o privesc. Pare liniștită şi 
destinsă. Ce frumos! Îmi apropii faţa de cea a Kirei, mă mai foiesc un 
pic pe sub pătură şi închid iar ochii. E poziția perfectă pentru a mai 
trage un pui de somn înainte de micul dejun. 

Tocmai ațipisem la loc, când pătura e smulsă brusc de pe mine și 
un aer rece mă aduce la realitate. Ei, ce înseamnă asta? Deschid 
prudent un ochi, doar ca să-l închid la loc. Deasupra patului se 
leagănă o lustră, care-mi aruncă-n față o lumină dezgustător de 
puternică. Bun, cineva vrea să ne scoată cu forța din pat. Vreau doar 
să știu cine şi de ce. 

— Kira, trezeşte-te! Trebuie să te scoli! Altfel, întârzii la școală. 

Ana e lângă noi și e îngrozitor de trează. 

Kira se ridică în capul oaselor. 

— Of, mamă, sunt moartă de oboseală. 

— Da, ştiu. Îmi pare rău, dar ca să ajungi din Hochallee până la 
tine la şcoală sigur îţi ia vreo oră. Dacă vrei să fii acolo la opt, trebuie 
să pleci imediat. 

Brrr, eu nu ştiu exact ce-i aia ora opt. Dar este, cu siguranţă, o oră 
la care, în mod normal, Werner e încă în pat. Sau când tocmai îşi bea 
prima cafea. Noi doi ne începem ziua relaxaţi. Dar se pare că aşa 
ceva este imposibil când mergi la şcoală. Asta înseamnă că toți copiii 


trebuie să ajungă în același timp acolo? Și dacă da, cine a avut ideea 
asta cretină? Ar fi mult mai confortabil ca fiecare să vină când are 
chef! 

Bine că Ana și Kira au dormit aici doar în mod excepţional! Pe 
bune, n-aş avea chef să fiu trezit în fiecare dimineaţă atât de 
devreme! 


XXX 


— Oare ce veți crede despre mine?! Mă simt așa de prost! 

Ana şi Werner șed pe canapeaua cea mare din camera de zi, iar eu 
stau pe pervaz. De un sfert de oră, Ana vorbește continuu și-i 
povestește lui Werner aceeași istorie pe care eu am auzit-o azi- 
noapte de la Kira. Sare doar peste episodul cu poliția. În schimb, 
susține că idiotul de Vadim le-a dat la propriu afară pe ușă pe ea şi 
pe Kira. Ciudat... de ce n-ar trebui Werner să ştie nimic despre 
poliție? 

Când vorbeşte, Ana gesticulează atât de violent, încât din când în 
când trebuie să mă feresc ca să nu primesc una peste faţă. Ei bine, 
asta o deosebește categoric de sora ei: în vreme ce Olga era mai 
mereu calmă, Ana pare să debordeze de energie — de fapt, se agită 
tot timpul. Pentru cineva ca mine, care preferă să-și petreacă toată 
ziua tolănit pe canapea, ăsta e un lucru greu de înțeles. La ce bun 
atâta stres?! 

În orice caz, trebuie să recunosc și eu că noaptea trecută a fost 
zbuciumată, așa încât Ana are tot dreptul să fie agitată. Kira era încă 
speriată când a plecat la școală. Eu și acum sunt îngrozit văzând cât 
de devreme a pornit la drum bietul copil. E suficient să mă gândesc 
la asta şi îmi vine să casc şi să mă întind. Când Ana o să termine cu 
agitația ei, o să mă culc. Un pui de somn înainte de masa de prânz cu 


siguranță îmi va prii. Şi pe urmă, încă unul după ce mănânc — și asta 
va însemna că am avut o zi perfectă. 

Bun, ar fi cazul ca Ana să-şi termine povestea. La urma urmelor, 
stă pe canapeaua mea şi-mi ocupă locul. Werner aproape că nici nu-l 
foloseşte când suntem numai noi. Aşa s-a împământenit obiceiul, ca 
mai ales eu să stau acolo. Când soarele strălucește pe perne la 
începutul după-amiezii, nu există în toată casa un loc mai confortabil 
decât acesta. Sper din tot sufletul că, pe viitor, Ana nu şi-l va 
revendica; la urma urmelor, aici ea vine să muncească, nu să stea pe 
canapea. 

Se aude soneria. La noi, ăsta nu-i un lucru obișnuit peste zi. De 
fapt, nu prea primim vizite la asemenea ore. Dar nici la miezul 
nopții. Werner oftează şi se ridică de pe canapea. 

— Precis e poşta. O clipă, vin imediat. 

Are dreptate. Uneori poștărița ne aduce câte un pacheţel. 
Plictisitor. Prefer să rămân pe pervaz și sper că Werner nu se va 
întoarce, iar locul lui va rămâne liber. 

În hol se aud voci. E glasul lui Werner, desigur. Dar cealaltă voce 
nu e a poștăriței. Ci a Kirei. Hei, s-a şi terminat şcoala? Înseamnă că 
nu durează mult. Când Werner merge la universitate, dispare 
întotdeauna preț de câteva ore. N-aș fi crezut că fata se va întoarce 
chiar înainte de masa de prânz. Nu-i niciun bai, doar să nu-mi ia 
mâncarea. Nici nu pot să concep ca ea să se atingă de castronelul 
meu. 

Sar de pe pervaz ca s-o salut pe Kira. Felul în care m-a răsfățat azi- 
noapte nu mi-a displăcut, ba dimpotrivă. Poate mă mai aleg cu o 
repriză de mângâieri. 

Dar înainte ca eu să ajung la ușa holului, Werner și Kira au și 
intrat în camera de zi. Şi imediat ochii mei verzi depistează că ceva 
nu e în regulă. Ba chiar deloc în regulă! Kira stă în faţa uşii şi pare şi 


mai afectată decât ieri-noapte. Faţa ei e udă toată și plină de pete. 
Este evident că a plâns foarte mult. Ba nu, Kira încă mai plânge. 
Părul ei lung, pe care azi-dimineaţă Ana i l-a împletit cu grijă, este 
încâlcit şi ciufulit, iar jeanșii au în genunchi o gaură mare, care 
înainte categoric nu exista. Simt cum treptat părul din vârful cozii mi 
se zburleşte: e semn neîndoielnic de pericol! 

Ana sare de pe canapea. 

— Doamne sfinte, Kira! Ce s-a întâmplat? 

Plângând, Kira se aruncă în braţele mamei. 

— Mami! Mi-a fost aşa de frică! Vadim a venit la mine la școală! 
Voia să știe unde ești acum și, cum nu i-am spus, și-a ieșit din fire. 

Kira plânge în hohote, aşa încât nici nu mai poate să vorbească. 
Ana o mângâie pe cap şi-i șopteșşte: „Șşșşt!”. Kira se mai linişteşte. 

— Urla şi spunea că o să aștepte în fața școlii până îi spun unde 
am dormit azi-noapte. 

— Te-a lovit? o întreabă Ana. Arăţi îngrozitor! 

Kira neagă, dând din cap: 

— Nu. Dar bineînţeles că mi-a fost frică să nu-mi facă ceva. De-aia 
am luat-o la goană și am căzut. Mi-am julit genunchiul, dar în rest n- 
am nimic. 

Werner își drege glasul: 

— ÎI știi pe Vadim ăsta? 

— Da, e prietenul meu, cel de care v-am povestit. 

— Trebuie să chemi imediat poliţia! 

Ana scutură violent din cap: 

— Nu! Fără poliţie! În niciun caz! 

— De ce nu? Este clar că omul ăsta e periculos. Ţi-a amenințat 
fiica. 


— Ştiu, dar dacă vine poliţia, va fi şi mai rău. 


Aha! Va fi și mai rău dacă vine poliţia? Pe sfintele oase ale 
heringilor, atunci mai bine să n-o chemăm! Aici deja e prea mare 
agitaţie, cel puţin pentru un motan respectabil cum sunt eu. Werner 
înclină capul și le cercetează gânditor pe Ana şi Kira. 

— Bine, e decizia voastră. Dar, orice ar fi, acasă nu vă mai 
întoarceți. Şi nici Kira nu mai poate merge la şcoala ei. E mult prea 
periculos. 

Ana ridică din umeri: 

— Da, probabil că aveţi dreptate. Dar ce să facem? Kira trebuie să 
meargă la ore. 

— Hm. 

Werner cade pe gânduri. Și când se întâmplă asta, devine, de 
regulă, monosilabic. Noi, ceilalți, așteptăm cu sufletul la gură să 
vedem dacă îi vine vreo idee. 

Werner mai face o dată „Hm!”, apoi inspiră adânc: 

— Kira, spune-mi dacă eşti o elevă bună! 

Înainte să scoată Kira un cuvânt, Ana începe să mitralieze: 

— Da, sigur că da! Kira este o elevă foarte bună. la mereu cele mai 
bune note. Niciodată nu trebuie să-mi fac griji! 

lată un exemplu clar de mândrie maternă. Ana aduce acum cu o 
crescătoare de pisici care raportează succesele protejatelor ei la 
concursuri. Ştiu eu ce spun. Eu însumi mă trag din nobila rasă 
British Shorthair!2, cea mai cunoscută rasă britanică din lume. Mă 
rog, poate doar din Germania — în orice caz, crescătorul meu era 
foarte mândru de noi. Dar Kira pare destul de jenată de ieșirea 
laudativă a mamei ei. Priveşte încurcată în jos și-și frământă mâinile: 

— Ah, mami, te rog, lasă astea! Nu-s chiar așa de bună. Doar nu 
sunt o tocilară! 

Werner zâmbește: 


— Bineînţeles că nu ești o tocilară! Eu voiam doar să știu dacă 
mergi bine cu şcoala. Și se pare că da. Grozav! Uite, mi-a venit o 
idee: nu departe de universitate există un gimnaziu, pe a cărui 
directoare o cunosc. Îi invit uneori pe elevii ei la prelegerile mele, 
pentru ca, astfel, copiii să se familiarizeze cu fizica. Așadar, îmi 
datorează o favoare. Aş putea s-o întreb dacă, pentru un timp, Kira 
ar putea frecventa cursurile școlii ei, cel puțin până se mai liniștesc 
apele şi acest Vadim vă lasă în pace. În orice caz, este o şcoală cu 
pretenții, de-aia v-am întrebat. 

Ana îşi împinge înainte bărbia: 

— Pentru fiica mea, o şcoală cu pretenţii mai mari nu va fi o 
problemă. 

Kira oftează, dar nu scoate un cuvânt. 

— Minunat! lată care e propunerea mea: o să locuiți deocamdată 
aici şi Kira va merge la Gimnaziul Wilhelmin. Mă ocup eu de asta. 

Werner îi întinde Anei mâna. Ana mai întâi ezită, după care o 
strânge. 

— Mulţumesc. Dar de ce această disponibilitate să ne ajutaţi? 

Werner zâmbește ştrengărește: 

— În primul rând, pentru că sunt un tip educat. În al doilea rând, 
pentru că n-am locuit niciodată cu o familie. Este o experiență 
absolut nouă pentru mine și poate că va fi plăcută. În orice caz, am și 
spaţiul necesar, și posibilitatea de a da o mână de ajutor. Atunci, de 
ce nu? 

— În regulă. Sper să ne înțelegem bine! 

— Şi eu la fel. Bine aţi venit, dragi colegi de apartament! 

Acum amândoi râd şi chiar și Kira îşi ascunde cu greu un zâmbet. 
Pare că şi ea găseşte că e o idee bună. 

Ce gândesc eu despre asta din nou nu interesează pe niciunul 
dintre bipezi. Tipic. Chiar dacă şi eu locuiesc aici. Și, spre deosebire 


de Werner, nu găsesc că ne-ar fi lipsit experienţa vieții de familie. 
Totul era minunat așa cum era! 

Pe de altă parte, oare mă va mai lăsa Kira încă o dată să dorm în 
patul ei? N-a fost rău deloc. Până la acea mizerabilă deşteptare 
matinală. Prin așa ceva nu mai trebuie să trec niciodată! Mă hotărăsc 
să urmăresc preț de câteva zile toată afacerea asta şi să trag 
concluziile după. Se ştie doar: întotdeauna ești mai deștept după ce 
totul s-a încheiat. Și, în mod cu totul excepţional, lucrul ăsta e valabil 
nu doar pentru oameni, ci și pentru pisici. 


Lumea-i plină de primejdii, dar şi de aventuri palpitante! 
Cel puțin asta cred eu 


— Ceee? Winston nu iese niciodată afară? Stă tot timpul în casă? 

Kira e consternată. 

Şi de ce să nu stau? La noi acasă e foarte frumos. Werner tocmai i- 
a explicat Kirei că eu sunt o pisică de rasă pură și de aceea niciodată 
nu ies la plimbare afară. Rezultatul explicaţiei este că acum Kira se 
uită la mine plină de milă și mă mângâie pe cap: 

— Bietul de tine! Cred că te plictisești teribil. 

Ce prostie! Nu mă plictisesc deloc. Îmi merge foarte bine. Mai ales 
când cineva mă scarpină îndelung pe burtă, așa cum a făcut Kira în 
ultima jumătate de oră. Ce-i drept, după aceea Kira l-a întrebat pe 
Werner dacă există o lesă pentru mine, ca să mă poată lua la 
plimbare. În lesă! De parcă aş fi câine... 

Werner se uită la mine gânditor. 

— Nu, n-am lesă. Am crezut mereu că Winston este foarte 
mulțumit cu viaţa lui. Dar poate că ai dreptate şi ar trebui să mai iasă 
din când în când pe-afară. Chiar mi se pare că în ultima vreme 
drăguțul de el a cam făcut burtică. E clar că mama ta îl răsfață foarte 
mult. 

El zâmbeşte ștrengărește, eu spumeg de furie. Bun, sunt deja trei 
săptămâni de când Ana lucrează la noi și poate că am mai pus pe 
mine un piculeţ, dar nici pe departe atât de mult încât să spui că am 
făcut burtică. Ce obrăznicie! 

Mă furişez jignit spre coşulețul meu, când Kira mă ia pe sus, în 
braţe, şi mă întoarce spre ea. Se uită direct în ochii mei. 

— Tu vrei să ieși afară, știu bine că asta vrei. Trebuie doar să văd 
ce aş putea folosi pe post de lesă şi, pe urmă, am întins-o. Promit! 


Asta nu e o promisiune, e o ameninţare. Nu vreau! Miaun cât de 
tare pot, ca s-o abat pe Kira de la planul ei stupid. 

— Ah, domnule profesor Hagedorn, auziți: Winston deja se 
bucură! spune Kira radiind de bucurie și mă pune jos. 

Grrr, îmi vine să-mi smulg mustăţile! 

Kira dispare în camera de oaspeţi, iar eu mă fac nevăzut în 
coșulețul meu. O clipă mai târziu, Kira își face iar apariţia. Ţine în 
mână o panglică lungă, sclipitoare. 

— Ia uite, Winston, banda mea elastică din cauciuc. Din ea pot să 
improvizez o lesă pentru tine. 

Kira înnoadă un capăt al benzii făcând din ea un laţ, 
îngenunchează lângă mine şi-mi trece laţul în jurul gâtului. Haţi! 
Brusc am senzația că mă sufoc și miorlăi sfâșietor. 

— Da, e bine! mă mângâie Kira. Imediat plecăm! Văd că nu mai ai 
răbdare. 

Apoi se ridică şi aleargă la ușa din față. Lesa se strânge şi mă trage 
încetișor după ea. Eu nu mă mișc din loc. 

— Hai, vino, Winston! Începe aventura. 

Kira trage ceva mai zdravăn. Banda de cauciuc se întinde, iar forța 
cu care mă trage devine mai fermă. Senzaţia foarte neplăcută din 
jurul gâtului mă convinge până la urmă să-mi părăsesc coșulețul. Ce 
rușine: eu, Winston Churchill, cedez în faţa forței brute! 

Dar cu cât mă apropii mai mult de ușă, cu atât nasul meu începe 
să freamăte de nerăbdare. A trecut o groază de vreme de când am 
ieșit ultima oară din casă. Ce m-o fi aşteptând afară? Vreau să spun 
că eu nu mi-am dorit deloc să merg acum la plimbare, dar poate că 
ar fi chiar palpitant să mă întâlnesc cu un alt motan sau cu o pisicuţă. 
Până acum n-am ţinut cu tot dinadinsul să provoc o asemenea 
întâlnire, dar cine știe?! În orice caz, cel mai important lucru este: 
fără câini. Câinii îmi dau fiori. Ştiu, desigur, că, din punct de vedere 


intelectual, le sunt net superior. Sau, ca să mă exprim mai simplu, 
sunt mult mai deştept decât un câine. Dar așa, în viaţa adevărată, nu 
am văzut niciodată vreunul și s-ar putea ca ei să fie nu doar mai 
proști, ci și mai puternici decât mine. În concluzie: fără câini! 

În casa scărilor, Kira mă ia în braţe. Mă uit de jur-împrejur. Am 
mai trecut de câteva ori pe aici, dar n-am dat niciodată atenţie 
peisajului. Un lucru e sigur: casa scărilor e cam plictisitoare. Miroase 
a detergentul cu care Ana şterge podelele din apartamentul nostru, 
în plus, e întunecoasă. Şi, oriîncotro te uiţi, nicio pisică. Probabil că 
pisicile de afară nu trec de ușa de intrare, de jos. În orice caz, nici 
câini nu sunt. Dacă mica noastră excursie nu-mi oferă nimic 
palpitant, aş fi putut, la fel de bine, să rămân pe canapea. 

Ajunși jos, Kira deschide ușa casei și, dintr-odată, lumina vie a 
soarelui pătrunde înăuntru. Imediat pupilele mele se îngustează, 
devenind două linii. Încă un pas și Kira stă cu mine în faţa uşii. Aici, 
o adiere proaspătă îmi trece pe la nas. Simt imediat miros de frunze, 
mașini şi ţigări şi... da, pur şi simplu, mirosul altor pisici! Ca 
electrocutat, mă desprind din îmbrăţişarea Kirei și fac un salt pe 
trotuar. Au! Gâtul smucit îmi aminteşte că sunt prins în lesa aia 
cretină. Nu contează, la urma urmei e de cauciuc; când sunt la 
plimbare, eu decid până unde o întind. Prin urmare, mă reped în 
direcția mirosului de pisică. 

— Hei, Winston, las-o mai moale! Unde-ai zbughit-o? 

Kira ţine strâns lesa; totuși mă urmează. Bună fată! Ca motan mai 
în vârstă trebuie să-mi educ oamenii de companie! Cu nasul în 
pământ, iau urma tovarășilor mei de specie. Pot să-i simt perfect. Cel 
puțin doi sau trei au fost pe aici. Am senzația că mă arunc curajos să 
fac lucruri riscante. Șirul de urme trece de pe trotuarul din fața casei 
noastre direct în curtea din spate. Mi-am închipuit eu! Am simţit 
mirosul pisicilor din curte! 


Dacă acum câteva săptămâni mi s-ar fi spus că în curând voi porni 
în căutarea ciufuliților ăstora, m-aș fi tăvălit pe jos de râs. Ba nu, m- 
aş fi simţit jignit. Dar de când e Kira aici, viața mea s-a schimbat. Pur 
și simplu nu mai e așa de monotonă. Și chiar dacă nu mi-am dorit 
această excursie, o găsesc totuşi incitantă. De ce să nu încerci ceva 
nou? Bine, poate că nu viața mea s-a schimbat, ci eu, Winston. Așa, 
măcar un pic. 

În curte mirosul pisicilor se simte atât de tare, încât aproape că pot 
să le văd. Astea sunt, cu siguranţă, cele trei pe care le urmăresc 
mereu prin fereastra de la bucătărie. Una e tigrată și cam grasă, alta e 
ciufulită și de un maro deschis. Și mai e una albă, care ar putea fi 
frumoasă-frumoasă dacă ar fi mai îngrijită şi n-ar avea mereu așa de 
multe pete de murdărie pe blană. De la fereastră nu puteam, 
bineînțeles, să văd dacă sunt motani sau pisicuţe, dar, judecând 
după urmele de aici, avem de ambele feluri. 

— Hei, ia uite-l pe tipul de la etajul doi! 

De undeva din dreapta, de-a curmezișul, de deasupra mea, aud o 
voce, care vine categoric de la un motan. Şi chiar așa e: pe platforma 
pubelelor stă tigrul cel gras, rânjind la mine. 

— Măi să fie, nu pot să cred, e plimbat în lesă! Să mori de râs! Nu- 
mi vine să cred cât de bătut în cap e! 

— Pe bune? la să văd și eu! 

Asta e o altă voce, vine de undeva, din spate. Aha! Ciufulitul 
cafeniu e tot motan. Stă pe un pervaz şi se holbează la mine. Acum 
sare jos de acolo și vine întins spre mine. Bag de seamă că mi s-a 
uscat gâtul. O fi vrând să se ia de mine? Ce face un motan când se 
întâlnește cu alt motan? Hrrrrr! Winston, rămâi calm! Un adevărat 
British Shorthair nu cunoaște frica. 

— Salut, camarade! îmi strigă cu prefăcută indiferență Cafeniul. 
Ce drăguţ că te arăţi şi pe aici, pe jos! Chiar ne întrebam de ce nu ieși 


niciodată din casă. Dacă nu cumva ești bolnav, poate paralizat sau, 
mă rog, nu ţi-e bine. Dar, în afară de lesa caraghioasă, pari beton. 

Beton? Poftim? N-am înţeles. Cafeniul se furişează pe lângă mine. 
Kira se apleacă şi îl mângâie pe spinare. 

— Oh, ia uite, Winston! Am găsit un prieten pentru tine! Ce 
frumos! 

Hm! Chiar să fie un prieten? Eu am ceva îndoieli. Domnul Beton 
pare mai degrabă... cam nerușinat. Dar, fireşte, ca om, Kira nu 
pricepe ce mi-a spus Cafeniul. Tușesc ușor, ca să scap de senzaţia 
asta de uscăciune din gât. 

— Hm. Îmi permiteţi să mă prezint? Sunt Winston. De fapt, 
Winston Churchill. Şi nu, să ştiţi că nu sunt paralizat. Mie îmi place 
mai mult să stau în casă — de ce să ies prin curtea asta întunecoasă? 
Nici nu e prea frumos pe-aici. 

Ha, ha! Pac! l-am zis-o! Ciufulitul mă privește ţintă. 

— Winston Churchill? Ce fel de nume trăsnit mai e și ăsta? 

Poftim? Ce obrăznicie! 

— E la mintea cocoșului. Eu sunt un motan British Shorthair pur, 
iar Winston Churchill este cel mai renumit prim-ministru britanic 
din toate timpurile. 

— Prim ce? Nu-nţeleg. Ei, oricum, pe mine mă cheamă Caramel. 
Simplu de tot, după cum se poate vedea. De la culoarea blănii mele. 

— Încântat! 

— Ha? 

— Încântat! Aşa se răspunde în lumea mea atunci când cineva se 
prezintă. 

— ie îţi lipseşte o doagă, pe bune! În lumea ta. Mă rog! Ce mă 
interesează pe mine cel mai mult e de ce fata te tratează ca pe un 
câine. Să mergi în lesă e cel mai jalnic lucru. Vouă cum vi se pare? 


Se întoarce şi fac și eu la fel. Într-adevăr, Tigratul s-a apropiat, iar 
mai încolo o descopăr și pe pisica albă. Este, evident, pisicuţă. 

— Hei, Spike, ai mai văzut o pisică în lesă? 

Tigratul, care, după câte se pare, se numește Spike, scutură din 
cap: 

— Nuuu. Eu v-am spus deja: era să mor de râs, nu alta. Odette, tu 
ce zici? 

Pisica albă se prelinge spre mine. Trebuie să spun că, pentru o 
pisică de curte, are un mers incredibil de elegant. Păşește aproape ca 
o doamnă. Dar ce spun eu? Chiar este o doamnă. Asta se vede şi din 
felul aristocratic în care-și ţine capul. Cu blana plină de pete sau nu, 
Odette este destul de drăguță. Treptat, situaţia începe să fie de-a 
dreptul penibilă. În faţa mea stă o frumoasă doamnă, iar eu port o 
bandă elastică de cauciuc pe post de lesă pentru pisici. Miau! 

— British Shorthair? mă întreabă Odette și înclină capul, 
măsurându-mă din priviri. Daaa, voi, pisicile de rasă, nu aveţi habar 
de nimic. Probabil că Winston poartă lesă pentru că altfel n-ar mai fi 
în stare să-și găsească drumul înapoi spre casă imediat ce a trecut 
strada. Asta în cazul în care nu l-ar călca vreo mașină. E praf! 

Aoleo! Frumoasa Odette mă ia drept un fraier. Asta mă doare. 
Dintr-odată mi-a pierit într-adevăr tot cheful de a continua excursia 
asta stupidă. Dintr-un salt, ajung în brațele Kirei și mă prind cu 
ghearele de puloverul ei. 

— Vai, Winston! Ce înseamnă asta? Joacă-te și tu puţin cu noii tăi 
prieteni! 

Ei, aş! Ăştia nu-s prietenii mei. Vreau să plec de-aici! Kira încearcă 
din nou să mă lase jos, dar eu îmi înfig şi mai tare ghearele, până ce 
ea, în sfârșit, renunţă. 

— Hm, ce-i cu tine? Nu-i grozav să fii cu alte pisici? Vrei în casă? 

Eu încep să torc. Fix așa, vreau în casă. Kira oftează: 


— Bine, am înţeles. Ca intrus, nu-ți e prea ușor, aşa-i? Ştiu cum e. 
Şi eu am exact aceeași problemă. Hai sus la o repriză de răsfăț! 

Înainte de toate: iată o idee extraordinară! Apoi: cum adică și ea 
are aceeași problemă? 


Despre oameni şi dobitoace. Şi despre dobitoace umane 


— Deci cea mai rea este Leonie asta. Este aşa de a naibii cu mine, 
de necrezut! O dobitoacă! 

Kira și cu mine stăm pe canapeaua din camera de zi și ne relaxăm 
după solicitanta excursie în curtea din spate. Asta înseamnă că eu mă 
relaxez, în vreme ce Kira mă scarpină pe burtă povestindu-mi, în 
același timp, despre noua ei școală. Așa înțeleg şi eu treptat de ce nici 
Kirei nu-i e ușor ca intrusă. Este vorba, mai ales, de această Leonie şi 
de faptul că ea este o dobitoacă. Cu acest prilej am fost uluit aflând 
că bipezii pot fi simultan patrupezi. Deci fete şi dobitoace în același 
timp. Eu credeam că dobitoacele se găsesc pe păşuni, unde behăie și 
pasc. Dar nu-i adevărat. Le găsești şi la a VIl-a C la Gimnaziul 
Wilhelmin, unde rag și le fac altor fete viața amară. În comparaţie cu 
ele, Caramel, Spike și Odette sunt, evident, nişte îngeraşi nevinovați. 

— Ştii, astea au mai mulți bani decât noi. De-aia au și cele mai tari 
toale. Doar Hollister şi Hilfiger. lar eu n-am decât H&M și altele 
asemenea. 

Dar toate astea mie nu-mi prea spun nimic. De ce ar trebui să am 
habar care țoale-s tari? Eu am blana mea. Și mi-e de-ajuns. Ce-i 
drept, este o blană deosebit de frumoasă, foarte deasă şi neagră. Prin 
urmare, n-am deloc nevoie să mă îmbrac cu nu știu ce hăinuţe, fie ele 
și Hollister. Oricum, de unde toată nebunia? O ating cu lăbuţa pe 
Kira ca să o fac să povestească mai departe. Râde pe înfundate: 

— Hei, Winston, ce-nseamnă asta? Te plictisesc? 

Nu, dimpotrivă! Informaţiile astea despre oameni mi se par foarte 
interesante. Până acum Werner nu mi-a povestit nimic despre genul 
ăsta de probleme. 

— Din păcate, Leonie face pe grozava în clasă. Cine e în gașca ei e 
tare. Și cine a căzut în dizgrație nu-și mai găseşte alți prieteni. Sau își 


găseşte doar printre aceia care nu-s grozavi deloc şi cu care nimeni 
nu vrea să aibă, de fapt, de-a face. Mă tem că încet-încet ajung și eu 
în grupa celor care nu-s grozavi. Ar fi groaznic, aş fi terminată! Aș 
putea la fel de bine să mă întorc la vechea mea şcoală ca să mă 
distrugă Vadim. 

Kira oftează din rărunchi, de parcă ar avea o stâncă pe piept. 
Sărăcuţa! Leonie trebuie să fie, într-adevăr, o pacoste, de vreme ce 
Kira l-ar prefera pe Vadim. 

— Ah, Winston, dacă măcar aş şti cu ce aş putea s-o impresionez 
pe Leonie! 

Miau! Pe moment, nu-mi vine nicio idee. Oricum, nu-s expert în 
„succesele ușor obținute”. N-am reușit nici măcar să impresionez trei 
amărâte de pisici vagaboande. Numai ce mă gândesc la asta şi mi se 
și face rău. Păi asta chiar că este o poveste nemaiauzită: Winston 
Churchill, nobilul motan de rasă, tupilat în curtea din spate, cu o 
bandă de cauciuc în jurul gâtului, nevoit să asculte neroziile pe care i 
le toarnă trei vagabonzi. Hrrr! Ce ruşine! Sunt sigur că Odette încă se 
strică de râs gândindu-se la mine. 

— Hm, eu nu pot s-o invit acasă, că asta este locuinţa 
profesorului. Şi nu pot s-o rog pe mama să mă ducă la școală cu o 
mașină trăsnet. Pentru că n-avem maşină. Nici măcar una oarecare. 
Şi, din păcate, n-am nimic valoros cu care să mă laud la școală. 

Hm! Ceva valoros. Poate ar putea să mă ia pe mine. Cred că sunt 
destul de valoros. La urma urmelor, sunt descendentul a doi 
campioni internaţionali. Mama mea a luat locul întâi la nivel federal, 
la grupa ei de vârstă, iar tata a performat şi el în concursuri. Şi cred 
că asta se vede şi la mine! Un tip rasat, elegant — așa mă văd eu 
portretizat. Am un singur cusur: ochii verzi. Potrivit standardelor 
rasei, ar fi trebuit să fie, de fapt, galbeni, dar nimeni nu e perfect. Cu 
toate acestea, sunt valoros. Ar trebui s-o conving pe Kira să mă ia la 


școală. Leonie ar fi, cu siguranţă, impresionată și problema Kirei — 
rezolvată. Dar cum să-i explic asta? 

Kira iar oftează: 

— Şi Leonie nu e singura mea problemă. Pe moment, totul este un 
mare rahat. 

Mare rahat? De la dobitoace? Înseamnă că avem aici o turmă 
întreagă. 

— Ştii, Winston, ceva nu e în regulă cu mama. Am avut scandalul 
ăsta cu Vadim. Dar, în mod bizar, mama nu e deloc bucuroasă că am 
scăpat, în sfârşit, de el. Noaptea, când crede că am adormit, plânge 
de-i sare cămașa, ascunzându-și capul în pernă. Cred că tare o mai 
agasează poliţia din cauza mizerabilului ăstuia. 

Oh, asta chiar nu e deloc bine! Un scandal cu poliţia e clar mai rău 
decât unul cu dobitoacele. Bipede sau patrupede - nici nu mai 
contează. Mă trag mai aproape de Kira. Apropierea fizică este 
întotdeauna bună în lumea asta rea. Kira mă mângâie pe burtă şi-mi 
povestește mai departe: 

— Mama nu vrea să recunoască, dar eu am văzut că a primit de 
curând o scrisoare de la poliţie. Trebuie să se prezinte la sediul lor şi 
să răspundă la nişte întrebări. 

Acum vocea Kirei sună sumbru de-a binelea. Chiar şi fără să ştiu 
exact ce e un sediu, bănuiesc că acolo dai de mare necaz. Genul ăla 
de necaz de care nu te scapă nicio mașină trăsnet şi nici ţoale dintr- 
alea făcute de domnul ăla, Hollister. 

Mi s-a pus un nod în gât. Ca motan, sunt mai degrabă un solitar și 
nu mă atașez de primul biped ieșit în cale, dar trebuie să recunosc că 
am început s-o îndrăgesc pe Kira, iar perspectiva ca ea să aibă 
probleme grave nu-mi place absolut deloc. Dar cum s-o ajut? 

— Dacă mama mi-ar spune măcar care e problema! Atunci am 
putea să concepem împreună un plan de bătaie şi poate că 


profesorul ne-ar putea ajuta. Este atât de inteligent, precis ar veni cu 
o idee. Dar, din păcate, mama nu vrea în niciun caz ca profesorul 
Hagedorn să afle ceva despre problemele ei. Şi nici eu n-ar trebui să 
observ nimic. Pur și simplu e de groază! Viaţa asta a mea nu-mi mai 
place deloc, deloc! 

Iarăşi un oftat din străfunduri. 

Nu, în niciun caz situaţia nu trebuie să rămână așa! Jur pe 
mustățile mele lungi: eu, Winston, voi avea grijă ca, în curând, Kira 
să redevină o fată fericită! Sau măcar să nu se mai simtă într-atât de 
tristă! E drept că încă nu ştiu cum voi proceda. Dar ceva tot o să-mi 
vină în minte. La urma urmelor, eu sunt un motan, și motanilor 
întotdeauna le vin idei bune. Altminteri, aș da în mintea câinilor! 


XXX 


De multe ori, primul gând este şi cel mai bun. De aceea mă 
hotărăsc să pun în practică ideea mea de a mă strecura chiar în ziua 
următoare în şcoala Kirei şi de a o impresiona acolo pe proasta aia de 
Leonie. Ca motan, oricum nu pot rezolva nimic din încurcătura cu 
poliția. Dar celei cu dobitoacele îi pot da de cap! Trebuie doar să 
pândesc un prilej potrivit pentru a ieşi pe uşă şi apoi s-o iau de-a 
dreptul pe urmele Kirei. Nici n-are cum să fie așa de greu. 

Cum în ultimele săptămâni mi-am luat obiceiul să trag din nou cu 
urechea, de îndată ce Kira a dispărut de dimineaţă în baie, am sărit 
din coşulețul meu și m-am repezit la ușa de la intrare. Înainte de 
micul dejun, Ana aduce întotdeauna ziarele de jos, iar asta e șansa 
mea de a ieși neobservat din casă, pentru că, în mod normal, Ana 
lasă ușa întredeschisă. Planul meu este să mă ascund pe hol şi să 
aştept acolo până când Kira pleacă de acasă. Nimeni n-ar trebui să 
observe. 


Ana într-adevăr nu-mi dă nicio atenţie atunci când deschide ușa și 
se duce la cutia pentru ziare. Mă strecor afară şi urc pe trepte până la 
etajul următor. Aici aştept până ce aud paşii Kirei, mă reped după ea 
și o prind din urmă înainte să deschidă uşa casei. 

— Hei, Winston, ce faci aici? 

Kira este, firește, foarte surprinsă, dar nu mă trimite înăuntru. 
Foarte bine! O parte din planul meu a şi reuşit. Acum nu mai trebuie 
decât s-o lămuresc pe Kira că vreau s-o însoțesc. Evident, fără lesă! 

— Vrei să mergi iar la noii tăi prieteni din curte? 

Eu pufnesc zgomotos și sper ca lucrul ăsta să fie înțeles drept un 
„nu” categoric. Kira se uită la mine lung și întrebător. 

— Nu vrei? Hm, atunci ce vrei? Doar să mergi la plimbare? Din 
păcate, acum n-am timp de asta, trebuie să merg la şcoală. 

Tocmai! Și eu! Încep să torc insistent. Kira scutură neîncrezătoare 
din cap: 

— Vrei să vii şi tu la școală? 

Bingo! O sută de puncte! Ce fată deşteaptă! Mă preling pe lângă 
picioarele ei și torc fără oprire. 

— Hm! Nu cred că pot să te iau cu mine. Sigur regulamentul nu 
permite asta. 

Ei, şi? Regulamentul e pentru papă-lapte, nu pentru pisici! 
Trebuie s-o învăţăm minte pe scârba de Leonie! Nu putem să ne 
pierdem timpul cu asemenea fleacuri precum regulamentul școlar. 

Între timp, eu mă lipesc, pur și simplu, de picioarele Kirei. Ea 
chicotește, se apleacă și mă ridică. 

— Bine, Winston. Te iau cu mine. Dar trebuie să-mi promiţi că ai 
să te porți exemplar. Acum chiar nu am nevoie de şi mai multe 
necazuri. Clar? 

Clar ca bună ziua. Miaun puternic. 

— Bine. Atunci, hai cu mine! 


Ura! La dobitoace! 


Acest loc ciudat numit școală. Sau: cum mi-am petrecut 
juma’ de zi într-o geantă de umăr 


Clădirea e uriaşă. Uriașă. Mie mi se părea că noi avem o casă 
mare... Dar clădirea asta de aici întrece tot ce am văzut eu vreodată. 
Bine, ăsta nu e un reper, dar... Uau! O casă gigantică, albă, cu o uşă 
de intrare mare şi cu un turn. Aproape ca un castel! Sunt profund 
impresionat. Oare toate școlile arată așa? Cumva mă cam trec fiorii și 
cu greu mă stăpânesc să nu mă agăţ de pieptul Kirei. 

„Adună-te, Winston!” mă îmbărbătez eu. „Vrei doar să 
impresionezi câteva dobitoace, iar dacă o vei face pe pisicuța sfioasă, 

n-o să meargă! Aşa că ia atitudine!” Îmi îndrept hotărât spinarea şi 
fac un salt din braţele Kirei chiar la picioarele altei fete, care soseşte 
în același timp cu noi. 

— "Neaţa, Kira! Ai adus cu tine o pisică? 

— Bună, Emilia! Nu, e un câine. 

— Cum? 

Fata se uită năucită la Kira. 

— Doamne, Emilia! Glumeam. Normal că-i o pisică. Doar e 
evident. La drept vorbind, Winston este un nobil motan de rasă. 

Fata îşi scutură buclele blonde: 

— Kira, nu e voie să aduci animale în școală. Poate că în Rusia 
merge, dar aici sigur nu! 

— Dar ce știi tu despre Rusia? i-o retează scurt Kira. Mă ia iar în 
braţe și urcă apăsat treptele spre ușa de intrare. 

Ah, de ce dintr-odată e așa de prost-dispusă? Mai devreme 
fredona veselă, iar acum „miroase“ a supărare. Nu înţeleg. Sau poate 
că această Emilia e una dintre dobitoace, iar Kira face alergie de cum 
o vede. 


În şcoală sunt incredibil de mulţi copii. Bine, așa mi-am și 
închipuit, fireşte, dar să și vezi aceste hoarde e cu totul altceva. 
Mişună pretutindeni şi sunt incredibil de gălăgioşi! O clipă mă tem 
că urechile mele sensibile ar putea să mi se ofilească. Să nu fi fost 
excursia mea o idee prea bună? 

Înainte să mai pot reflecta la toate astea, se aude un sunet strident 
de sonerie. Ce-o fi asta? Un semnal de alarmă? Dacă da, pentru ce? 
Kira mă strânge mai tare în braţe. 

— Vino, Winston, acum începe ora! 

Se lasă în genunchi şi scoate câteva cărți din geanta ei de umăr. 
Apoi mă ridică, mă aşază în golul rămas și închide cu precauţie 
geanta peste capul meu. Hei! Cum să le mai impresionez așa pe 
dobitoace? Protestez sonor. E drept că nu pot să latru, dar când mă 
pun pe pufnit şi miorlăit, nu-i de glumă. Kira deschide puţin geanta 
şi trage cu ochiul înăuntru. 

— Winston, ai promis că te porţi ca lumea! Termină odată! Te-am 
băgat în geanta mea ca să n-o ştergi de aici. În pauza următoare te 
scot iarăși. Îți promit! 

Bine! O fi ştiind ea ce face. La urma urmelor, aici își petrece fiecare 
zi. Încetez cu pufnitul şi închid ochii. E clar că acum Kira s-a ridicat 
iar și urcă cu mine, căci mă simt zdruncinat zdravăn. Oricum, nu 
mai e atâta gălăgie — ori copiii s-au mai liniștit, ori, pur și simplu, nu 
aud eu prea bine prin materialul genții. 

Acum, după câte se pare, Kira s-a oprit. Legănatul încetează și 
geanta e pusă jos. Cred că sunt trase niște scaune. Apoi se aude o 
uşă. 

— Bună dimineața, a VII-a C! 

E vocea unei femei adulte, asta e clar. 

— Bună dimineața, doamnă Wettstein! răspunde un cor întreg. 

— Stați jos! 


Iarăşi hârşâit de scaune. Am impresia că un scaun se apropie 
foarte mult; în orice caz, simt un ghiont și toată geanta se clatină. 
Ajutor! Sper că totuşi Kira are grijă de mine! 

— În ultima oră ne-am ocupat de vorbirea indirectă și de 
condițional. Kira, vrei să ne explici când folosim condiționalul 
optativ? 

Kira îşi drege glasul. Are emoții, îmi dau bine seama. 

— Folosim condiționalul optativ când ne închipuim sau ne dorim 
ceva ce nu este pe moment posibil. 

— Foarte bine! Leonie, vrei să formulezi un exemplu? 

Hrrr, Miau! Leonie! Asta trebuie să fie dobitoaca-șefa. Cel mai bine 
ar fi ca acum să sar din geantă și s-o învăţ eu minte! Dar mi-am dat 
sacrul meu cuvânt de mâţă că o să mă port cum trebuie și aşa o să 
fac; mă abţin şi scot doar un mieunat scurt. 

— Desigur, doamnă Wettstein. Dacă ar avea bani, Kira s-ar 
îmbrăca rezonabil. 

Toată clasa izbucnește într-un răsunător hohot de râs. Uaaau! Ce 
nerușinare! lar eu nu pot să intervin. Să-ţi smulgi mustăţile, nu alta! 

— Ssst, copii, liniștiți-vă! îi dojeneşte doamna Wettstein. 

Degeaba, cei mai mulți încă râd. Doar Kira rămâne mută. Se aude 
un pocnet. Se pare că doamna Wettstein a lovit cu mâna în catedră. 

— Leonie Weichert, ce înseamnă asta? Să nu te mai aud spunând 
așa ceva! Nu poţi să-ți tratezi astfel colega! 

— Scuzaţi-mă, doamnă Wettstein! A fost primul exemplu care mi- 
a venit în minte, zice scârba de Leonie cu un glas nevinovat. 

— Nu-mi cere mie scuze, ci Kirei! îi spune profesoara. 

— Scuză-mă, Kira, n-o să se mai întâmple. 

Vocea îi trădează minciuna. 

Dacă în toţi anii ăştia petrecuți ca animal de companie am învăţat 
ceva, asta e să fiu atent la intonaţia vocii omenești. Căci, din păcate, 


adesea oamenii gândesc altceva decât ceea ce spun. Sau nu spun ceea 
ce gândesc. Dar tonul vocii trădează aproape întotdeauna 
adevăratele gânduri ale omului. lar mie vocea lui Leonie îmi indică 
tocmai intenţia ei de a-i face Kirei lucruri și mai rele. 

Restul orei e doar trăncăneală. Tocmai când să ațipesc, se aude iar 
soneria. Sper ca acum să pot ieși, în sfârşit, din geanta asta tâmpită! 
Şi, într-adevăr, simt că se zgâlţâie într-o parte și Kira deschide 
ascunzătoarea mea. 

— Așa, Winston. Imediat vom avea ora de biologie cu domnul 
Pretorius. El e foarte drăguţ şi m-am și gândit la un supermotiv ca să 
justifice de ce te-am luat cu mine la școală. Ar fi plicticos să mai stai 
în geantă, nu-i aşa? 

Mă mângâie pe cap, deschide şi mai mult geanta și mă scoate 
afară. Libertate, în sfârşit! Miau! 

— Hei, ce grozav! De unde a apărut? 

Un băiat cu nişte ochelari uriaşi îngenunchează lângă mine și 
Kira. 

— El e Winston. Şi este al meu. M-am gândit să-l iau și pe el cu 
mine, la școală. E tocmai bun pentru tema pe care o discutăm. 

— Ce? La bio? 

— Normal că la bio, subliniază Kira pe un ton ce se vrea extrem 
de convingător. 

Băiatul se scarpină în cap. 

— Dar vorbim despre nevertebrate. Despre râme și altele 
asemenea. Ce are în comun pisica asta cu o râmă nu înţeleg... 

— Mda, Tom, ai puţină răbdare. O să afli imediat. 

— Ce o să afle? 

În discuţia celor doi se amestecă o voce deja cunoscută. Este 
Leonie. În sfârşit, o văd şi eu odată, în loc doar s-o aud cum își varsă 


veninul. Este aproape tot atât de înaltă cât Kira, cu părul ceva mai 
scurt, uşor ondulat. Când dă cu ochii de mine, trage aer în piept: 

— Hei, e pisica ta? 

Kira aprobă din cap: 

— Da. E a mea. Sau, mai bine zis, el, Winston, e motanul meu de 
rasă nobilă. M-am gândit că astăzi ne-ar putea folosi pe post de 
exemplu pentru a ne arăta că există și vertebrate care au corp mobil. 

— Motan de rasă nobilă? Pfff, da’ de unde ai tu așa ceva? Sau l-ai 
șterpelit? 

Miau! Fac un salt uriaș până pe masa de lângă Kira și ridic cu 
mândrie capul. De aici, de sus, observ că spaţiul în care ne aflăm e 
chiar foarte mare și e dotat cu multe mese și scaune. Așa arată o sală 
unde învaţă elevii... Interesant! 

— Oh, salut! De unde ai apărut? 

În acest moment, în clasă apare un bărbat. 

— Eh, bună dimineaţa, domnule profesor Pretorius, îngână Kira. 
El este Winston. L-am adus cu mine pentru a demonstra că nu numai 
râmele sunt foarte mobile. 

Kira zâmbeşte timid, profesorul se încruntă. Eu nu mă prea pricep 
la râme și biologie, dar chiar şi pentru urechile mele de motan 
chestia asta sună ca o nerozie. Să sperăm că domnul Pretorius 
înghite explicaţia și mie mi se permite să rămân aici. Oricum, Leonie 
încă nu pare tocmai impresionată. Cred că în direcția asta ar trebui 
să mai lucrez. 

— Mda, Kira, este o idee cam ciudată, dar nu e rea. Poate că, după 
ultimul test, meritaţi o oră de clasă cu material didactic viu. 

Material didactic viu? Alo, pe mine mă cheamă Winston Churchill, 
nu sunt niciun fel de material! 

— Kira, vino cu pisica ta aici, în faţă! 

Kira mă scarpină în spatele urechilor şi se apleacă deasupra mea: 


— Vezi, ţi-am spus eu că Pretorius este foarte drăguţ, îmi şopteşte 
ea; apoi merge cu mine în față și mă pune pe masa la care stă 
profesorul. 

— Mulţumesc, Kira! Aşa, dragi elevi din clasa a VII-a C, după ce 
în ultimele ore ne-am ocupat amănunţit de animalele nevertebrate, 
astăzi Kira ne-a adus o vertebrată, şi anume pisica ei. E un exemplar 
frumos. Kira, vrei să ne povesteşti câte ceva despre micul tău 
prieten? 

Kira aprobă din cap. 

— Da. Acesta este Winston Churchill. Este un motan din rasa 
British Shorthair. După cum ne indică și numele, rasa provine din 
Anglia. Este selecționată de peste o sută de ani. Prin urmare, 
Winston este foarte nobil! 

— Hai, lasă, nu te mai lăuda atâta! strigă Leonie întrerupând-o. 

— Exact! o susţine fata pe care am întâlnit-o azi-dimineaţă, Emilia 
sau cum o chema-o; face parte din grupul de fani ai lui Leonie, cu 
siguranţă. 

Intervine băiatul cu ochelari: 

— Mie mi se pare foarte interesant. E grozav că îl avem aici pe 
Winston. Mie îmi plac pisicile. 

— Da, Tom, și mie îmi plac, îi dă dreptate domnul Pretorius. Şi, 
pentru că așa stau lucrurile, vă întreb: cine știe de când ţin oamenii 
pisicile pe post de animale domestice? 

Tăcere. Nici măcar super inteligenta Leonie nu spune nimic. 

— Pisicile trăiesc pe lângă casa omului de aproximativ zece mii de 
ani, explică Pretorius. E ceva, nu? 

Socotesc că are dreptate. Eu nu mă prea pricep la timpul omenesc, 
dar zece mii de ani par să însemne mult. Cred că, peste zece mii de 
ani, eu voi fi de mult pe un norişor, în cerul pisicilor. 


— Cele mai vechi oase fosilizate descoperite au o vechime de 
aproape treizeci de milioane de ani. Așadar, Winston al tău este o 
specie foarte veche. Chiar ancestrală, continuă Pretorius. 

O fată ridică mâna: 

— Putem să-l mângâiem pe Winston? 

— Da, da, vă rog. Kira, putem să-l mângâiem, nu? 

Kira aprobă din cap: 

— Sigur, dar mai bine unul câte unul. Să nu se sperie Winston. 

Imediat se formează o coadă de fete și băieţi curioși. Hrrr, în mod 
normal, chestia asta nu-i deloc pe gustul meu, dar, dacă așa își va 
găsi Kira noi prieteni aici, atunci mă sacrific cu plăcere. Şi Kira chiar 
lasă impresia că, de la începutul orei, a mai crescut puţin în înălțime. 
Foarte bine! Planul meu merge ca pe roate. Așadar, rămân ghemuit 
și răbdător pe masă în timp ce copiii ăștia străini mă mângâie. 

Deodată, în faţa mea se postează Leonie şi întinde mâna spre 
mine. Pur şi simplu mi se face rău. Nu pot să-mi închipui că ar vrea 
să mă mângâie cu drag. Brusc, mina ei îmi trădează faptul că este 
teribil de iritată de toată atenţia de care se bucură Kira. Dar mi-e 
indiferent, n-are decât să mă mângâie și ea. Ce rău mi-ar putea face? 

De-abia m-a atins, că Leonie își retrage brusc mâna, ca şi când ar fi 
fost curentată. Apoi începe să respire greu. 

— Ajutor! se vaită ea dramatic. Ajutor! Nu mai am aer! 

Clătinându-se, se dă un pas înapoi şi cade direct în brațele 
domnului Pretorius, care este peste măsură de surprins. 

— Doamne sfinte! Repede, Kira, bagă pisica la loc în geantă! strigă 
el. Mă tem că biata Leonie a suferit un șoc alergic! Repede! 

Kira are nevoie de un moment pentru a-și reveni din starea de 
șoc, apoi mă bagă în geantă și fuge cu mine în banca ei. După nici 
două secunde, mă aflu din nou complet nemișcat în geanta 
întunecată. 


Indiferent cine sau ce este „șocul alergic”, mâncărimea din vârful 
cozii îmi spune că Leonie nu se simte nici pe jumătate atât de rău pe 
cât vrea să pară. lar vârful cozii mele nu se înșală niciodată! 


Uneori, o zi îți schimbă întreaga viață. Şi nici nu-ți dai 
seama de asta din prima 


Când am ajuns iarăşi acasă, în fața ușii era parcată o mașină de 
poliție. Oh, cerule! Poate că n-a fost cea mai bună idee s-o însoțesc pe 
Kira la şcoală. Dar chiar să ajung înapoi odată cu poliția mi se pare 
totuşi cam prea mult. La urma urmelor, n-am făcut nimic. Și dacă 
tâmpita de Leonie n-ar fi o actriță fenomenală, prima mea zi de 
şcoală ar fi fost până la urmă foarte relaxantă. În schimb însă, am 
avut îndoielnica plăcere de a face cunoştinţă cu directoarea de la 
Gimnaziul Wilhelmin. Doamna Rosenblatt“. Dar cu tot numele ei 
delicat-floral, în realitate este o femeie cu un fel de a vorbi răspicat. 
Iar în ce ne priveşte, s-a pronunţat astfel: fără animale de companie 
la şcoală! Cred că, dacă domnul Pretorius nu ar fi declarat simplu că 
el i-a permis Kirei să facă o prezentare, în cabinetul directoarei s-ar fi 
stârnit un uragan. Aşa, totul s-a rezumat la o pală îngheţată de vânt, 
care ne-a lovit în față. N-a fost plăcut, dar a fost suportabil. 

Cel puţin aşa am simțit eu, dar iată că acum ne-am pomenit aici 
cu poliția pe cap. Ce porcărie! Ce ne facem? Poate că ar fi fost mai 
bine să mă fi băgat la loc în geantă! La televizor, poliţia îi saltă 
adesea pe oameni și-i închide în celule. Tot așa or face și ăştia de-aici 
cu pisicile? Sau o să mă ducă direct la adăpostul pentru animale? 
Acolo sigur nu există niciun locşor atât de frumos cum e canapeaua 
mea din camera de zi. 

Oricum, noi nu suntem singurii locatari din Hochallee. Poate că 
ăștia nu au treabă cu noi, ci cu doamna Basewitz de la etajul de 
deasupra noastră. În cazul în care ar sălta-o pe ea, nu m-ar deranja 
deloc. Bătrânei Basewitz nu-i plac, în general, pisicile, iar pe mine mă 
urăște în mod special. Zice mereu că pisicile negre aduc ghinion și că 
eu trag a rău dacă îi tai calea pe hol. Bătrâna asta e dusă de-a binelea. 


Poliția ar face bine s-o bage un pic la răcoare. Știu că-i un lucru 
infam, dar gândul ăsta mă mai linişteşte un pic şi, pe jumătate 
calmat, mă grăbesc să urc scările pe lângă Kira până sus, la 
apartamentul nostru. 

Cu puţin înainte să ajungem la uşa apartamentului, ea se deschide 
singură şi apar... miaul... doi poliţişti. Îngrozit, sar direct în braţele 
Kirei. Probabil că nu este cel mai înţelept lucru, pentru că aici, în 
braţe, ăștia mă observă; dar nu m-am putut abţine. Şi Kira pare să se 
fi speriat la vederea acestor tipi. Simt cum îi bate inima aproape la fel 
de repede ca a mea. 

— Bună ziua, o salută cei doi bărbaţi. 

Probabil îi vor cere Kirei să mă predea pe mine, motanul, fără să 
opună rezistență. Şi pe urmă, adio, fericire! Mă agăț precaut de 
puloverul Kirei. 

— Bună ziua, răspunde Kira. Pe mine mă căutați? 

— Nu, cu pisica ta avem treabă. 

Ahhh! Mi-am închipuit eu! O să mă aresteze din cauza intervenției 
brutale în desfășurarea orei la clasă. În veci n-o să-mi revăd 
canapeaua dragă! În acest moment, ambii polițiști izbucnesc în râs. 
Cum?! Ce se întâmplă?! Ce-o fi de râs în asta?! În sfârşit, polițistul 
mai înalt se opreşte din râs și-și drege glasul: 

— Nu, nu. A fost doar o mică glumă. Nu căutăm pe nimeni. Am 
avut doar câteva întrebări pentru doamna Kovalenko. 

Kira tresare: 

— Ah, pentru mama. 

Poliţiştii ezită puţin, ca şi cum ar vrea să mai spună ceva, apoi 
renunţă, salută şi pleacă. Foarte bizar. 

Ana este pe hol și ne așteaptă. 

— Kira! Ai ajuns. Tocmai am primit un telefon de la şcoală. Şi n-a 
fost o bucurie! Cum ţi-a venit ideea trăsnită să-l iei cu tine la școală 


pe Winston? 

— Mami, n-a fost așa, se apără Kira. Winston voia neapărat să 
vină cu mine. 

Ana izbucnește revoltată: 

— Ce spui? Tu mă crezi fraieră? Adică n-a fost ideea ta, ci a 
pisicii? O fată s-a îmbolnăvit grav din cauza asta. Sper că nu vom 
avea și alte necazuri. E chiar ultimul lucru de care am nevoie. 

Acum e rândul Kirei să reacționeze: 

— Eu cred că antipatica aia de Leonie nu-i deloc bolnavă. A făcut- 
o doar așa, ca să am eu necazuri. Tuturor li s-a părut că Winston e 
grozav! A fost o idee super! 

— Nu mă interesează părerea colegilor tăi. Mă interesează doar ce 
crede directoarea și să ştii că ea numai încântată n-a fost de ideea ta! 

Vocea Anei tremură. Este într-adevăr furioasă. 

— Păi sigur că nu-ți pasă de colegii mei. Nu-ţi pasă că eu trebuie 
să-mi caut alți prieteni la noua școală. Cel mai important e ca tu să fii 
liniștită. Problemele mele nu te interesează. 

Odată cu ultimele cuvinte, Kira începe să plângă. Dintr-odată, mă 
simt foarte, foarte prost. A fost, într-adevăr, ideea mea. 

— Nu-i adevărat, draga mea. Când există o problemă, poţi să mi-o 
spui, doar ştii asta. Noi avem încredere una în cealaltă, doar n-ai 
uitat asta! 

— Nu, eu n-am uitat. Dar cred că tu ai uitat. De ce nu-mi spui 
nimic despre necazurile tale cu poliția? 

Ana tresare: 

— Dar asta nu-i treaba unui copil. 

— Aha, dintr-odată am devenit iar copil mic? Eşti aşa... așa... Eşti 
așa de cinică! 

După aceste cuvinte, Kira se întoarce pe călcâie și iese în fugă din 
apartament. Dar înainte să închidă uşa, o zbughesc pe urmele ei. Am 


făcut-o lată, dar n-o las singură! Chestie de onoare. Chiar dacă 
pentru moment n-am nicio idee unde vrea Kira să meargă. 


XA 


După câte se pare, nici ea nu ştie. În orice caz, jos, în stradă, mai 
întâi se oprește nehotărâtă și priveşte când în pământ, când în sus. 
După un timp, mă hotărăsc să preiau inițiativa. Altminteri, cine ştie, 
poate că ziua de mâine ne prinde în același loc. Pufnesc cât pot de 
tare. Hei, Kira! Revii cu picioarele pe pământ? Pe unde-ți bântuie 
gândurile? 

— Of, Winston, ce porcărie! Nu ştiu ce să mă fac. Nu vreau să mă 
întorc sus, dar habar n-am încotro s-o apuc. Nu mă descurc deloc în 
zona asta și aici n-am niciun prieten. Ce zi cretină! 

Aici are perfectă dreptate. Până acum, ziua a fost absolut cretină, 
iar să rămânem aici e o idee și mai cretină. Mă grăbesc spre curtea 
din spate. Astăzi totul a mers atât de aiurea, încât ce mai contează 
dacă îi vizitez iar pe nesuferiții mei de prieteni. 

Poate că asta îi va schimba Kirei gândurile. La urma urmelor, ei îi 
plac pisicile. Iar ziua n-are cum să devină mai proastă decât e deja. 
Chiar nu se poate. 

Ba se poate! Căci totul merge din rău în mai rău: nici n-am ajuns 
bine la pubelele de gunoi, că tigrul cel gras, pe nume Spike, îmi și 
taie calea. 

— Salut, Bombonel! Domnul motan de salon ne face onoarea? 

Dacă n-ar fi fost pisică, probabil că pe fața lui s-ar fi putut vedea 
cum se lăţește un rânjet. Îmi dau seama de asta din tonul lui 
batjocoritor. 

— Mă gândeam că n-o să te mai vedem pe-aici. 


— Şi cum de te-ai gândit la asta? zic eu, încercând să par cât mai 
sigur pe mine. 

— Mda, chiar habar n-am cum de mi-a dat asta prin cap. Un 
moment, lasă-mă să văd... Hm, poate pentru că noi nu facem parte 
din cercurile tale înalte? Ba nu, nu asta. Acum ştiu: mă gândeam că 
nu mai găsești drumul spre curtea asta. Așa, fără lesă, cum eşti tu 
obişnuit. Aia chiar că a fost o scenă de milioane, zice şi-l pufnește 
râsul. 

Ha, ha, foarte nostim. 

— Bine-nţeles că n-am probleme de orientare. Știu drumul spre 
curte. La urma urmelor, o văd de la fereastra mea! răspund enervat. 

— Mă rog, la nevoie te ajută domnișorica ta. Dar tu ești sigur că 
nu ești câine? 

Hrrr, ce nerușinare nemaiauzită! Mare plăcere mi-ar face să-i 
servesc acum lui Spike un răspuns incredibil de spiritual, numai că, 
din păcate, nu-mi trece niciunul prin cap. Unde mi-e replica ageră 
atunci când am nevoie de ea?! În timpul ăsta se-adună de pe străzi și 
Odette. Splendid! lar acum ce-mi mai rămâne de făcut?! Să mă uit ca 
vițelul la poarta nouă - asta, bineînţeles, în prezenţa unei pisicuțe 
drăguțe. 

— Hei, ia te uită: domnul prim-ministru. Păi asta e o vizită la nivel 
înalt, nu? Deja a doua în doar câteva zile. De comă! 

— Bună, Odette! Voiam doar să văd care mai e treaba pe-aici! 
încep eu pe un ton ce simulează indiferența. 

Odette înclină capul: 

— Să văd care mai e treaba...? De unde ai scos-o pe-asta? Nu așa 
vorbeşte un tip scrobit ca tine. Vrei s-o faci pe nonşalantul. Pfff, ce 
jalnic! 

De ce, fir-ar să fie, este aşa de afurisită cu mine? Și de ce asta mă 
afectează așa de mult? Ar putea să-mi fie perfect indiferent ce 


gândeşte despre mine pisica asta de pripas. Însă lucrurile nu stau 
așa. Ironia lui Odette îmi înfige un cui dureros în inimă. Privesc 
perplex în pământ. Încercarea mea de a juca rolul de motan- 
gentleman total detașat de ce se întâmplă a fost un eșec. 

— Ei, am vrut doar să văd cum vă merge! îmi justific vizita. Vreau 
să spun că, la urma urmelor, suntem vecini, putem să ne mai 
vizităm. 

Odette mă măsoară cu o privire critică. 

— Da? Sigur? Pentru că pân-acum nu te-a interesat cum ne merge. 
Te văd tot timpul stând la fereastra ta și privind în jos, la noi. Şi n-o 
spun doar așa... Nu, nu. Ştiu eu prea bine ce părere ai despre noi. 
Am văzut-o în ochii tăi. Te crezi mai grozav doar pentru că locuiești 
acolo sus, cu profesorul tău şi pentru că aveţi bucătăreasă, care 
găteşte cârnaţi special pentru tine. 

Am rămas cu gura căscată. De unde știe Odette toate astea? Ea 
observă cât sunt de surprins, deoarece completează imediat: 

— Acum o să-ți mărturisesc ceva: draga ta Olga n-a gătit numai 
pentru voi. Nu, întotdeauna când rămânea mâncare, venea în curte 
și ne dădea și nouă. Şi era foarte apetisantă! Cel mai mult îmi plăcea 
ficatul de pasăre cu pătrunjel. E, pur și simplu, un vis. 

Poftim? Olga le-a hrănit pe pisicile astea cu ficatul de pasăre 
preparat pentru mine? 

— Ai rămas mască, aşa-i? Și închipuie-ţi ce spunea ea mereu când 
venea... Spunea că îi face mult mai mare plăcere să gătească pentru 
noi decât pentru tine. Pentru că noi ştim să preţuim mâncarea, în 
timp ce tu eşti un răsfățat fără pereche. 

Nu mă pot dezmetici: aşa să fi zis Olga despre mine? Cuiul din 
piept mă împunge acum de o sută de ori mai tare decât înainte. Nu, 
mai exact, nu mă doare numai pieptul, ci tot corpul. Mă clatin 


buimăcit, de parcă aş fi primit o lovitură puternică. Dar Odette 
continuă fără milă: 

— Îţi garantez că nu aşteptam vizita niciunui motan țicnit și 
arogant ca tine. Cel mai bine ar fi s-o întinzi de-aici. 

Îmi adun toate puterile ca s-o pot privi pe Odette drept în ochi. 
Mi-e greu, dar n-am de ales. 

— Oricum n-aveam de gând să mai rămân. Atmosfera de-aici nu- 
mi priește. Pa! zic, mă întorc şi fug ţinându-mi capul sus. 


XXX 


— Stai, Winston! Unde te grăbeşti așa? 

Kira vine după mine. Fireşte că n-a înțeles că tocmai mi s-a 
întâmplat ceva îngrozitor. Miaun sfâşietor și ea se apleacă spre mine. 

— Bietul de tine, ce-ai păţit? Arăţi groaznic! 

Mă scarpină sub bărbie şi porția asta de mângâieri îmi face foarte 
bine. Eşti o tâmpită, Olga! Nu ești singurul om drăguţ din lume. O 
să-mi găsesc alt biped care să mă răsfeţe. La drept vorbind, tu n-ai 
fost drăguță. Tocmai am aflat asta. Trădătoareo! 

— Astăzi nu e ziua noastră norocoasă, nu? Propun să dăm o tură 
prin cartier și să scoatem ceva bun din ziua asta. Poate că găsim un 
chioşc cu înghețată. Şi dacă trecem pe lângă o pescărie, o să primeşti 
un hering cât toate zilele. Promit! 

Bine, planul nu sună prea rău. lar Kira are, desigur, perfectă 
dreptate: trebuie să încercăm să scoatem ceva bun chiar şi dintr-o zi 
mizerabilă cum a fost cea de azi. lar dacă se lasă şi cu un hering mare 
pentru mine, atunci cu atât mai bine! 

Kira aruncă o privire scurtă în jur și apoi porneşte cu pași hotărâți 
în josul străzii. Oare crede că acolo vom da peste o pescărie? Merg 
repede în urma ei, curios şi deja mai binedispus. Cumva, plimbarea 


cu un om este o activitate distractivă. Mai ales când nu trebuie să 
port lesă. 

Dar bucuria a fost de scurtă durată. Căci abia am pornit-o la 
drum, că m-am şi pomenit cu o picătură de apă pe nas. Hopa, ce-i 
asta? 

— O, nuuu! Acum mai începe și ploaia! Ce porcărie! bombăne ca 
pentru sine Kira. 

Aha! Asta e, așadar, ploaia. Interesant. Dar și neplăcut. Apă care 
vine de sus și care o să ne ude! Mie, ca motan, treaba asta nu-mi 
place. 

Ploaia se întețeşte. În depărtare începe să tune. Cel mai mult aş 
vrea să ne întoarcem şi să fugim acasă. Din păcate, eu nu ştiu exact 
unde se află casa noastră. Mă tem că Spike a avut dreptate. N-am cel 
mai bun simţ de orientare. 

— Vino, Winston, trebuie să ne căutăm un loc unde să ne 
adăpostim! strigă Kira şi o rupe la fugă. 

Eu o zbughesc după ea. Între timp, a început să toarne cu găleata, 
iar eu observ cum încet-încet blana mea se îmbibă de apă. 

— Uite, acolo, în faţă! Baraca de pe șantier. Hai, vino! 

Kira a descoperit o baracă mică. Este într-un loc unde se află nişte 
mașini uriașe şi o groapă; baraca are latura din față deschisă. Deci ne 
putem adăposti fără probleme sub acoperișul ei — şi chiar asta şi 
facem. Mă uit în jur şi văd lângă mine o bobină mare, pe care este 
înfăşurat un cablu foarte strălucitor. Ce poate fi chestia asta? Așa 
ceva n-am mai întâlnit niciodată. Obiectul e cam de înălțimea 
băncilor din parc, iar Kira se așază pe el. Apoi mă ia în poală. Uzi 
leoarcă, tremurând şi înfriguraţi, stăm acolo şi așteptăm să înceteze 
ploaia. Din păcate, asta nu se întâmplă. Ba din contră, tunetele se 
aud tot mai aproape. 


Am spus mai înainte că ziua era nasoală? Mă corectez: este 
înfiorătoare. Mai întâi scandalul de la școală, apoi dezastrul cu 
Odette. Şi-acum ploaia. Aș vrea să fiu oriunde altundeva. Ah, dar ce 
spun? Aș vrea să fiu altcineva. Oricine altcineva. Doar Winston 
Churchill, motanul domiciliat la adresa profesorului Hagedorn, să 
nu fiu! 

Kira îşi trece degetele prin blana mea udă. 

— Winston, să ştii că sunt foarte bucuroasă că te am, oftează în 
timp ce mă tot scarpină. Vreau să spun că fără tine n-aş fi avut niciun 
prieten. Ai văzut chiar și tu azi, la şcoală: cei de acolo sunt pur și 
simplu mizerabili. Câteodată mi-aş dori să fiu altcineva. Oricine 
altcineva. Doar să nu fiu Kira Kovalenko! 

În această clipă, chiar deasupra noastră, izbucnește o lumină 
incredibil de puternică. Apoi simt o lovitură. Și anume una atât de 
neașteptată şi de violentă, încât, la început, nici nu-mi dau seama de 
unde a venit. Kira și cu mine suntem pur şi simplu smulși în sus și 
scuturați zdravăn. Apoi suntem azvârliți la pământ. Aud vuiet şi 
bubuieli; totul se cutremură. După asta se întunecă din nou. E 
întuneric beznă. Și o linişte de mormânt. 


Oi fi murit? 


Există lucruri imposibile. Sau nu...? 


Nu. N-am murit. Dar ceva s-a schimbat. Foarte mult. Când 
deschid din nou ochii, lumea din jurul meu arată cu totul altfel. Este 
atât de... colorată! Da, fix asta vreau să spun: dintr-odată, lumea s-a 
umplut de culoare. Mi se pare că s-au mai adăugat niște nuanţe, care 
înainte nu existau. În afară de asta, totul pare mult mai viu. Văd 
brusc detalii care niciodată nu-mi săriseră în ochi. Chiar lângă mine, 
pe jos, se mișcă încet un gândăcel. Are o culoare pe care n-am mai 
văzut-o şi multe puncticele negre pe spinare. De necrezut! Ce să se fi 
întâmplat? 

Izbutesc să mă ridic şi mă scutur. Adică vreau să mă scutur, dar 
renunţ la această tentativă, pentru că încep să mă clatin îngrozitor. E 
ca și cum n-aș mai avea niciun control asupra corpului meu. Și când 
mă uit acum în jur, știu și de ce: dintr-odată sunt teribil de mare. 
Vreau să spun că sunt înalt. Capul se află la o înălțime ameţitoare în 
raport cu solul. De-a dreptul ameţitoare este, de altfel, și oribila durere 
de cap pe care o simt. Vreau să miaun, dar botul meu scoate un 
sunet care îmi dă fiori. Am spus, fără nicio îndoială, „au”. Au! Au!? 
Un cuvânt. Un cuvânt omenesc. De când pot eu să vorbesc?! 

Chiar de sub mine aud un mieunat jalnic. Mă uit în jos şi văd o 
pisică neagră, întinsă cât e de lungă lângă bobină şi care se tot 
tăvăleşte. Ciudat, pisica neagră îmi pare foarte cunoscută. Seamănă 
cu... Mă mai uit o dată cu atenţie... Într-adevăr, seamănă cu mine! 
Leit. Cel de jos, din fața mea, nu-i altul decât Winston Churchill. Nu- 
i nicio îndoială! Simt fiori reci pe șira spinării. Încet-încet, încep să 
mă  luminez: lovitura dinainte trebuie să fi provocat o 
nemaipomenită încurcătură. Dacă cel de-acolo, de jos, e Winston, 
atunci eu aș putea fi... Nu, aşa ceva nu se poate. Nu-i posibil! 


Îmi adun tot curajul și arunc o privire prudentă în jos, spre corpul 
meu. Chiar aşa e. Jeanși albaștri. Pantofi de sport, a căror culoare de- 
abia acum o văd cum trebuie. E foarte stridentă. Ăsta trebuie să fie 
rozul. Ştiu pantofii ăştia. Sunt ai Kirei. Acum îmi ridic piciorul stâng 
din față şi-mi privesc atent lăbuţa. Greşeală! În locul ei se află acum o 
mână. Sfântă sardină în ulei! M-am transformat într-un om! Şi nu 
într-unul oarecare, ci în Kira! 

— Winston, ce-i asta? Ce se întâmplă? 

E Kira. E, fără îndoială, vocea Kirei. Dar de unde vine? Doar eu 
sunt Kira și n-am spus nimic. Sunt perplex. 

— Hei, Winston, mă auzi? 

Din moment ce singura vietate din apropierea mea este pisica de 
la picioarele mele înseamnă că ea e cea care îmi vorbeşte. Cum s-ar 
zice, Winston vorbeşte cu mine. Adică Winston vorbește cu Winston. 
Ce aiureală! Capul îmi vâjâie și mai tare. Ar trebui, desigur, să 
răspund, dar numai la gândul de a vorbi simt cum mă trec toți fiorii. 

„Ei, curaj!” încerc eu să mă liniştesc. Îmi dreg glasul: 

— Ă... eu... eu sunt aici, sus. 

Pisica se uită în sus, spre mine, uluită. 

— Tu eşti, Winston? o aud spunând. 

Sigur că da. Pot s-o aud foarte clar, și timbrul e chiar cel al vocii ei. 
În orice caz, pisica nici n-a mieunat, nici n-a scos vreun cuvânt. Să fi 
fost vocea asta doar în mintea mea? Treaba asta mă depăşeşte, mai 
ales dacă va trebui să merg pe două picioare. Mă aşez pe jos. 

— Ai zis ceva? îl întreb eu pe motanul ce pare a fi... Winston. 
Vreau să ştiu dacă realmente ai spus ceva... 

Pisica se apropie mai mult de mine şi mă măsoară cu privirea. 

— Habar n-am, sunt buimăcită de-a binelea. Oare eu vorbesc? Nu 


simt că aş face asta. Eu... eu... eu cred că, mai degrabă, mă gândesc. 


Exact. Asta e. Eu aud vocea Kirei în mintea mea, pentru că îi aud 
gândurile. Pentru Dumnezeu! Mare zeu al pisicilor, dacă exişti, 
spune-mi ce-i cu farsa asta și, mai ales, de ce se întâmplă asta! 

Oare legătura asta ciudată funcționează şi invers? Mă uit la pisică 
și mă gândesc: „Iu poţi să mă auzi?”. 

— Da, pot să te aud, soseşte prompt răspunsul. 

Fascinant. Pot să comunic telepatic cu motanul ce seamănă cu 
mine și care are vocea Kirei. Să mergem, așadar, spre cauză. 

— Tu cine ești? o întreb eu, deși pot deja să-mi închipui care e 
răspunsul. 

— Cred că sunt Kira. Oricum, tocmai am constatat că nu mai arăt 
cum arătam, ci ca tine. 

— Hm, la fel și eu. Mda, de fapt, invers: așadar, eu sunt Winston, 
dar arăt ca tine. 

— Ce nebunie! Am schimbat locurile? 

Aprob din cap: 

— Aşa se pare. 

— Bine, dar cum? 

— N-am idee. Dar cu siguranţă are legătură cu lumina aceea 
orbitoare și cu lovitura primită, îmi dau eu cu părerea. 

— Vorbeşti de fulger? întreabă Kira aflată acum în fostul meu 
trup. 

— Ăla era un fulger? 

— Așa cred. Am nimerit în mijlocul unei furtuni cu fulgere. 
Lumina orbitoare, șocul zdravăn... A fost un trăsnet. E o minune că 
am scăpat cu viaţă. 

Probabil că are dreptate. E o minune. Dar n-am scăpat cu viaţă în 
propriul meu corp, din păcate. Nu-i chip să pricep cum s-a întâmplat 
asta. Cum să fie așa ceva posibil? 

— Poate că are legătură cu dorinţa mea, cugetă Kira. 


— Ha? Ce dorință? 

— Puțin înaintea fulgerului, mi-am dorit să fiu altcineva. 

— Așa e, îmi amintesc eu. Ai și spus asta. Dar interesant e că tot 
atunci și eu mi-am dorit exact același lucru. 

Oftăm amândoi. Simultan. 

— Mda, constată Kira, atunci înseamnă că ni s-au împlinit 
dorințele şi am făcut schimb de corpuri. Acum eu sunt tu și tu eşti 
eu. Kira este Winston și Winston este Kira. Aoleu, ce haos! 

Aici chiar are dreptate. Pe mustăţile mele, pe care nu le mai am: a 
naibii încurcătură! 


XA 


Când ajungem din nou în Hochallee, sunt leoarcă de transpirațţie. 
Nu m-aş fi gândit niciodată că alergatul pe două picioare este 
epuizant. Nu știu bine încotro s-o apuc, mă clatin, nu prea mă 
descurc cu noul meu corp. Din fericire, când ne înapoiem, nici Ana, 
nici Werner nu sunt acasă. În mod clar oferim un spectacol cât se 
poate de ciudat, şi ultimul lucru de care am nevoie acum este să 
răspund curiozității acelor persoane pe care nu pot să le evit. 

Kira nu e nici ea câtuși de puţin mulțumită de noua ei înfățișare. 
De cum am ajuns în apartament, s-a prăvălit în coşulețul meu şi și-a 
întins toate patru lăbuțele. 

— Winston, schimbul ăsta de corpuri e o catastrofă! Neapărat 
trebuie să ne preschimbăm la loc. Și asta cât mai repede cu putinţă, 
pe legea mea! Nu pot să rămân pisică tot restul vieții mele! 

— Mda, și mie mi-ar plăcea să devin din nou și cât mai repede 
animal, mă declar eu de acord. Dar ce putem să facem? Am 
sentimentul ăsta tare neplăcut că nu va fi tocmai simplu. 


— Poate că trebuie să mai fim o dată loviți de trăsnet și în acel 
moment să ne punem dorința ca totul să se întoarcă la normal, 
propune Kira. 

Scutur sceptic din cap: 

— Să fim trăsniţi încă o dată? Și crezi că este așa de simplu? Apoi, 
noi nu știm cum s-a întâmplat, de fapt, totul. Să fi fost trăsnetul? 
Habar n-avem. Şi încă ceva: ai mai auzit vreodată de oameni care au 
fost loviți de trăsnet și au devenit... altcineva? 

Kira dă din coadă într-o parte și-n alta şi miaună nefericită: 

— Nu, n-am auzit. lar dacă mi-ar fi povestit cineva că așa ceva 
este posibil, aș fi zis că e nebun. 

— Păi vezi? Ce s-a petrecut cu noi nu e ceva normal. Cred că fără 
a descoperi de ce ne aflăm fiecare în corpul celuilalt, n-avem nicio 
șansă să redevenim cum am fost. 

Kira scoate niște pufnituri foarte ciudate. 

— Hei, eşti în regulă? o întreb eu. 

— Nu, deloc. Îmi vine să urlu și, uite, ca pisică nu pot! E groaznic! 

Tare mi-e teamă că are dreptate Kira. Este de-a dreptul 
înfricoșător. Și, cu siguranţă, va fi şi mai şi când va trebui să comunic 
prima dată cu Ana, care va crede că eu sunt Kira. Ce o să-i spun? Ce 
vorbesc fetele de doisprezece ani cu mamele lor? E drept că eu le-am 
mai urmărit în vreme ce petreceau momente împreună, dar asta nu 
mă face un expert în materie. De pildă, n-aş fi în stare să fac față, ca 
biped, unei sfezi de genul celei de azi, de la prânz. În orice caz, nu 
fără să clachez pe parcursul ei. Uf! În taină, trag nădejde ca mâine 
dimineață să mă trezesc și să constat că totul n-a fost decât un vis 
urât. 


Viata în pielea unei fete. Orice lucru e dificil la început... 


— Bună dimineaţa, scumpo! E drept că afară e o vreme 
mizerabilă, dar mă tem că totuși trebuie să te trezești. Pentru micul 
dejun ţi-am pregătit ceva absolut delicios. 

Nu. Din păcate, n-a fost un vis urât. În faţa mea, în semiîntuneric, 
stă Ana şi trage ușor de pătură. Eu mormăi ceva, ce sper să semene a 

„Bună dimineaţa, mami!”, mă ridic din așternut şi mă frec la ochi. 
Tot om sunt. 

Ana se aşază pe marginea patului, lângă mine. 

— Ei, nu ne împăcăm? 

Aprob din cap pe muteşte. Împăcarea este o idee bună. Mai ales 
pentru cineva ca mine, care nu s-a mai certat niciodată cu mama. 

— Atunci, pace, da? 

Ana mă trage spre ea şi mă sărută pe obraz. Ce senzaţie ciudată să 
simt buzele ei direct pe pielea mea! Asta pentru că pe mine nu m-a 
mai sărutat niciun om. Şi pentru că, în mod normal, eu am blană. 

Ana se ridică și iese din cameră. Imediat după, Kira se strecoară 
înăuntru. 

— "Neaţa, Winston! Am sperat să fie doar un vis urât. Dar, după 
cum se vede, eu tot motan sunt. 

Sare în pat lângă mine şi-şi pune capul în poala mea. 

— Mda, și cu mine lucrurile stau la fel. N-am niciun chef să trăiesc 
în pielea unei fete. 

Kira toarce și, în gând, o aud chicotind. 

— Ce ți se pare așa de amuzant? mă interesez eu. 

— O, nimic. 

— Nu cred. Ce e? 

— Păi vorbeşti ca un adult. Așa, sofisticat. Aşa gândeai și când 
erai motan? 


— Eh, nu ştiu. Ca motan, n-am discutat niciodată cu oamenii. Dar 
da, eu vorbesc acum fix cum gândesc. 

Kira se întoarce pe spate şi mă măsoară cu privirea: 

— Felul în care te exprimi nu-i prea grozav. Deocamdată, fii atent 
să nu-mi ruinezi complet prestigiul la școală. Și-așa nu sunt eu prea 
populară... 

— O clipă: cum adică la școală? 

— Păi tu credeai că mama te lasă să rămâi acasă? 

— Păi eu nu vreau să mă duc acolo! 

Acum Kira nu mai chicotește, ci râde: 

— Mda, ghinion! Nu poţi să alegi dacă să mergi la școală sau nu. 
Trebuie să mergi, altfel se lasă cu scandal. În primul rând, cu mama. 
Ea ia foarte în serios treaba asta. Așa că, dacă nu ai frisoane, dacă nu 
ai febră sau dacă nu ţi-ai pierdut complet minţile, n-ai nicio şansă să 
rămâi acasă. 

Aoleu! Astea chiar că-s vești proaste. Eu, la școală, cu copii 
complet străini! Ce coşmar! Mă prăbușesc din nou pe pat, cu un 
geamăt. 

— Kira, scoală-te odată! Întârzii! răsună de pe hol vocea Anei. 

Pare, într-adevăr, foarte hotărâtă. Ce-ar fi să-i spun, pur și simplu, 
că sunt bolnav? 

— Ăăă, nu mă simt prea bine! mă văicăresc eu, cu glas sfârșit, şi 
închid ochii. 

Imediat se aud paşii Anei care se apropie. Ajunsă în cameră, își 
pune mâna pe fruntea mea. 

— N-ai febră deloc. Hai, vino, o ceașcă de ceai o să-ți facă bine! 
Poate că azi o să te duci mai devreme la culcare și mâine vei fi mai 
vioaie. Hai, sus, domnişoară! Nu vreau să faci impresie proastă la 
noua școală. 


E exact aşa cum a spus Kira. Când vine vorba de școală, Ana nu 
știe de glumă. De îndată ce a dispărut, mă răsucesc în pat și mă duc 
împleticindu-mă spre uşă. Sfântă sardină în ulei! Mersul pe două 
picioare este cu adevărat dificil! 

— Nu pot să mă duc la tine la școală. Nu voi supravieţui. 

— Prostii! Să ştii că nu e chiar aşa de îngrozitor, încearcă să mă 
îmbărbăteze Kira. 

— Bine, dar atunci trebuie să vii şi tu cu mine. Fără tine acolo sunt 
pierdut cu totul, o implor eu pe Kira. 

Dar ea scutură din cap: 

— Din păcate, nu se poate. Ai uitat ce scandal am avut ieri din 
cauza ta? Dacă eu — adică tu — apar acolo cu o pisică, am încurcat-o. 

Probabil că aşa e. Scot un oftat chinuit. 

— Ce să fac mai întâi? mă întreb cu glas tare. 

— Păi trebuie să te speli și să te îmbraci, mă lămurește Kira. 

Corect! Bună idee! Îmi întind braţele în faţă, îmi suflec mânecile 
cămăşii de noapte şi încep să-mi ling mâinile. 

— Miau! Nu aşa! Trebuie să mergi la baie și să foloseşti apă! 

Pfui! Apă!? Pentru spălat!? Groaznic! Dar aşa e... Dacă stau să mă 
gândesc, Werner aşa procedează mereu. Pe mustățile mele de motan! 
Eu nici nu mi-am luat încă micul dejun şi am învăţat deja două 
lucruri cât se poate de antipatice despre viața oamenilor: copiii 
trebuie neapărat să meargă la şcoală, iar spălatul se face cu apă. Dacă 
o țin tot așa, înainte de prânz am dat în primire! 

Mă urnesc împleticindu-mă spre baie, urmat îndeaproape de Kira. 

— Aşa, mai întâi spălatul pe dinţi! Cu periuța de dinţi! îmi explică 
ea paşii de urmat. 

Rotesc privirile perplex prin baie. Cum arată o periuţă de dinţi? 
Apuc ceva ce îmi aminteşte de peria mea pentru blană, aproximativ 


la fel de mare și cu peri metalici. Oare aş putea să mă spăl pe dinţi cu 
asta? 

— Greșit! sosește imediat observaţia de la Kira. Asta e peria de 
păr. Periuţa mea de dinţi se află mai sus, în păhărel. Este mov. 

Mov. Aha! Și ce înseamnă asta? Sunt pisică, nu specialist în 
cromatică! Oftez și apuc o periuță cu coada lungă, care se află în 
păhărel, pe raft. Pare să fie ce trebuie; în orice caz, Kira nu 
protestează. Apoi îmi vâr în gură partea cu peri și încep să mestec. 
Așa fac şi cu biscuiţii Leckerli!“, care ajută la îngrijirea dinţilor, 
delicatese pe care le cumpăra Olga special pentru mine. Din păcate, 
periuţa este tare și n-are niciun gust. O pun în chiuvetă. 

— Winston, nuuu! Mai întâi trebuie să pui pastă de dinți pe 
periuţă şi apoi să-ți freci dinţii cu ea. Altfel, e degeaba. 

Kira face un salt pe raftul de lângă chiuvetă și cu lăbuța loveşte 
ceva ce trebuie să fie pasta de dinţi. lau tubul, îl deșurubez şi apăs 
din el pe periuţă. 

— Kira! Dă-i zor! 

Ana este în fața ușii de la baie și pare mirată că azi totul durează 
atât de mult. Observ cum, brusc, îmi apar niște broboane pe frunte, 
Înh!... Ce-i asta? E cumva transpiraţție? Fenomenul ăsta l-am mai 
observat câteodată la Werner. De exemplu, anul trecut, în plină vară. 
Dar acum nu e deloc cald. Poate că transpiraţia are legătură cu tot 
stresul prin care trec. Tot ce se poate! La naiba, de ce sunt 
întotdeauna atât de grăbiţi bipezii ăştia? 

— Imediat vin! încerc eu să calmez situaţia. 

Apoi înhaț periuța de dinţi şi frec energic. Mamă, ce senzație 
nostimă! Un gust și un obicei cu care trebuie să mă obişnuiesc, mai 
ales că se mai şi formează spumă la gură... 

Îmi cercetez figura în oglindă. Sigur nu mă voi obișnui prea 
curând cu această imagine: Winston în formă umană. Oricum, Kira şi 


cu mine avem, după câte se pare, aceeași culoare a ochilor. Cel puţin 
verdele acela pe care îl văd în oglindă mi se pare familiar. Este una 
dintre culorile pe care, ca motan, le puteam recunoaște. Asta mă mai 
linişteşte un pic. 

— Ah, Kira, şi tu ai ochi verzi. Până acum nu mi-am dat seama. Se 
pare că acum, ca om, pot să disting; mai multe culori. 

Kira miaună uluită: 

— Ochi verzi? Nici vorbă! 

— Cum așa? 

— Păi ochii mei nu sunt verzi, ci albaștri. 

Kira sare pe umărul meu și se uită în oglindă. În clipa aceasta 
observ că motanul Winston are ochi albaștri. lar eu, cel aflat în 
corpul Kirei, am ochi verzi. Prin urmare, am făcut schimb nu doar de 
suflete, ci şi de culoare a ochilor! 

— Aoleu! miaună Kira. Dacă mama vede asta, garantat se va 
supăra, imaginându-și că port lentile de contact. Ea strâmbă din nas 
și dacă vreau să mă machiez. Înţelegi, aşadar, că ea nu trebuie să 
observe chestia asta, altfel se lasă cu scandal. 

Ăăă, am auzit. De priceput, oricum n-am priceput nimic. Cum s-o 
împiedic pe Ana să mă privească în ochi? Kira pare că mi-a ghicit 
nedumeririle. 

— Trebuie să-ţi vină ţie o idee! Ieri a fost o zi stresantă. Dacă te vei 
preface încă jignit şi o eviţi, n-o să se mire. Eu așa fac de cele mai 
multe ori. Asta, pentru moment. Cu siguranţă, ne vom preschimba 
curând la loc. 

Toată stima pentru optimismul Kirei, dar chestia asta cu 
preschimbatul la loc nu mi se pare foarte la îndemână. 

— Cum de ești așa de sigură? Eu n-am nici cea mai vagă idee 
despre cum am putea să facem treaba asta. 

Kira oftează: 


— Trebuie să ne vină o idee! Mai întâi trebuie doar s-o 
împiedicăm pe mama să observe lucrul ăsta şi să se înfurie. Garantat, 
o să fie dificil să găsim o soluţie câtă vreme se va ţine scai de noi. Nu 
ești de aceeași părere? 

Aprob din cap. Pare logic. Cu toate acestea, nu-i prea simplu s-o 
eviți pe Ana. Dacă nu mă înșel, mie mi se pare că Ana e foarte atentă 
la ce face fiica ei. 

Iarăşi se aud bătăi în ușă: 

— Kira, ce-i cu tine azi? 

— Imediat vin! 

Jur pe castronelul meu de mâncare că-mi pierd minţile! Bine, bine, 
ies imediat. Dar nu garantez pentru nimic din ce o să se întâmple. 
Nu ştiu ce înseamnă să fii om. O să-mi dau însă toată silinţa să fac 
lucrurile bine! Mai trag o dată aer adânc în piept, apoi deschid ușa şi 
ies din baie. Ana stă pe hol și îmi aruncă priviri pline de reproș. 

— lată-mă! mormăi eu cu ochii în pământ. 

— Bun. Haide, îmbracă-te repede, altfel întârzii! 

Zece minute mai târziu stau cu Ana la micul dejun și încerc să-mi 
mănânc cât mai nepăsător chifla. Lucrurile se complică, pentru că 
Ana nu mă slăbeşte din ochi. În cele din urmă, îmi dreg glasul: 

— Ce s-a întâmplat, mami? 

Nu poate fi vorba în niciun caz de hainele mele. Kira le-a ales, 
sărind prin dulapul meu — sau mai bine zis, al ei — şi aruncând pe jos 
articolele vestimentare potrivite. Trebuie să mai spun că, în privința 
culorii ochilor, i-a venit o idee realmente bună. 

Ana continuă să mă cerceteze cu atenţie. 

— Nu, totul e în regulă. Mă întrebam doar de ce porți ochelari de 
soare în casă, la șapte şi jumătate, la micul dejun. 


In cuşca leului. Pardon, la şcoala Kirei! 


Mi-e rău. Tare rău. Dacă ieri şcoala Kirei mi se părea 
impresionantă, astăzi o găsesc înfiorătoare. Pe deasupra, în fiecare 
secundă mă tem să nu mă dau de gol. 

În timp ce tot meditez cum să scap basma curată din această 
afacere, primesc o lovitură zdravănă în spate, exact între omoplați. 
Au, cine m-a pocnit? 

— "Neaţa, Kira! strigă o voce veselă. 

Mă întorc. E băiatul cu ochelari mari. Tom, dacă nu mă înșel, căci 
nu prea-s bun la reținerea numelor. Tipul a fost chiar foarte drăguţ 
cu mine, dar acum ce i-a venit să mă lovească? Așa-i obiceiul printre 
oameni? 

— Să ştii că show-ul tău cu pisica a fost de milioane! Și când lui 
Leonie i s-a făcut rău... ce mai, a fost un spectacol pe cinste! Eu nu 
cred că vipera aia chiar se sufoca. A vrut doar să se afle din nou în 
centrul atenţiei. 

— Aăă... — asta e tot ce reușesc să articulez; nu, replica mea nu dă 
pe-afară de inteligenţă. 

Dar preamilostivul zeu al pisicilor vrea ca tocmai în acel moment 
să se audă din nou clopoțelul. Tom nu mai aşteaptă să-i răspund, ci 
se grăbeşte să urce scările de la intrare. Eu o iau, pur şi simplu, la 
goană după el, căci de unul singur nu cred că aș fi reuşit să-mi 
găsesc clasa. 

Nu trece mult și suntem din nou în sala pe care o știu de ieri. Dar 
care e locul meu? Din ghiozdanul Kirei bineînţeles că n-aveam cum 
să-mi dau seama. Sau poate că nu există locuri fixe și te așezi, pur şi 
simplu, unde vrei? Ce porcărie! Mai bine eram și eu atent când am 
fost aici cu Kira. Dar cine să bănuiască atunci că voi ajunge într-o 
astfel de situaţie? 


— Hei, îmi stai în drum. 

Cum altfel? Leonie! Și e la fel de neprietenoasă ca la ultima 
noastră întâlnire. De fapt, n-am deloc chef de discuţii cretine cu 
mucoasa asta prost-crescută. 

— Ia te uită: te făcuşi bine. Excelent! Nemaipomenit! la spune-mi 
repede care-i locul meu. Mi-am făcut atâtea griji pentru tine, încât 
am început să am scăpări de memorie. 

Leonie mă priveşte încremenită, de parcă mi-ar fi crescut un corn 
în frunte. 

— Ce? 

Oftez: 

— În primul rând: „poftim”. Iar în al doilea: care-i locul meu? 

— Ăăă, acolo, în partea cealaltă, lângă Emilia, bâiguie Leonie și- 
mi arată locul de lângă blonda cu părul ondulat, pe care deja o 
cunosc, apoi dispare imediat. 

Bun. Deci ăsta e efectul când se vorbeşte răspicat cu gâsculița asta. 
E bine de știut! O fată de lângă mine îmi spune: 

— Super, dar ştiu că i-ai zis-o! Aşa-i trebuie. Nu-i decât o 
răutăcioasă. Bravo! 

E foarte plăcut să văd că şi altcineva îmi împărtășește antipatia 
faţă de Leonie. 

— Nu te credeam în stare. Credeam că ești timidă. 

— Mulţumesc, ăăă... 

— Pauli, de fapt Paula, dar așa îmi spun profesorii, se prezintă 
fata şi îmi zâmbeşte încurajator. 

Arată foarte diferit de ceilalți elevi de aici. Pare mai rebelă. Părul îi 
şade zbârlit, iar ochii par conturaţi cu creion negru. Afară de asta, 
are pantaloni cu găuri și poartă o bluză cu câteva numere mai mare. 
Dar toate astea nu lasă impresia că şi-ar fi ales neglijent hainele de 


dimineaţă, ci, mai degrabă, că aspectul bizar e intenţionat. Întrebarea 
e: de ce? 

— Pauli, corect, mă prefac eu că-i ştiam numele. Drăguţ din partea 
ta. 

— Nicio problemă. Când eşti nou, nu-i ştii pe toți. Te simţi cam 
izolată, nu-i aşa? 

Pauli se hlizește, eu aprob din cap. Dacă ar şti câtă dreptate are! 

— Da. Şi cred că mai durează puţin până să rețin toate numele. 

În momentul acesta îmi vine o idee: Pauli pare o tipă în regulă, așa 
că mi-ar putea fi de ajutor: 

— Eu o mai dau în bară și cu numele profesorilor. Cu cine avem 
oră acum? 

— Cu doamna Schiffer. Engleza. 

Ah, sfinte Sisoe! Dacă nu mă înșel, engleza nu este limba în care 
vorbesc oamenii pe care îi cunosc. lar eu nu o înţeleg deloc. O să fie 
distractiv, să sperăm însă că doamna Schiffer nu mă va întreba 
NIMIC. 

Uite-o că vine: o siluetă delicată, înveşmântată complet în negru, 
cu părul strâns într-un coc. Se îndreaptă cu pași repezi spre catedră 
și-și trântește geanta pe scaunul din spatele ei. Poate mă înşel, dar, la 
prima vedere, doamna Schiffer pare foarte antipatică. Scoate din 
geantă un teanc de caiete și-l pune pe catedră, apoi ne priveşte cu o 
mină gravă. 

— Bună dimineaţa! 

— Bună dimineaţa, doamnă Schiffer! răspund în cor toți colegii 
mei. 

Mie mi-au rămas cuvintele în gât. 

— Staţi jos! 

Hârşâit de scaune. Murmure. Toţi se așază. 


— V-am adus azi lucrările la engleză. Şi, din păcate, trebuie să vă 
spun că sunt mizerabile. 

În clasă se aud oftaturi. 

— Dar, în orice caz, există o excepţie. Ştiţi că în mod normal nu vă 
spun notele celorlalți. În cazul acesta însă, mă abat de la regulă. În 
primul rând, pentru că această lucrare este, într-adevăr, deosebit de 
bună. Apoi, pentru că a scris-o o elevă pe care o aveţi colegă de puțin 
timp. Trag de aici concluzia că această clasă nu stă prea bine la 
engleză. Prin urmare, cu toţii trebuie să ne străduim mult mai mult. 
Şi când spun cu toții, chiar mă refer la noi toți. Adică atât la voi, cât şi 
la mine. 

Doamna Schiffer ia unul dintre caiete, vine înspre mine și se 
opreşte în fața mea: 

— Kira, ai făcut, într-adevăr, o lucrare foarte bună. Toţi cei de aici 
ar putea să-şi ia ca reper engleza ta. 

— Oh, mulţumesc! murmur eu. 

Sper că n-o să înceapă să vorbească în engleză cu mine. Altfel, 
după cel mult un minut m-aş da de gol. Asta, dacă nu cumva, odată 
cu înfăţişarea fetei, n-am luat şi capacitatea de a vorbi și de a face 
toate celelalte lucruri pe care ea le poate face, între care scrisul, cititul 
sau engleza. Adică, și scrisul, și cititul, și engleza. Dar nu trebuie să 
se ajungă la o probă! 

— Ai povestit frumos că mama ta este profesoară. Probabil predă 
și engleza, nu-i aşa? 

— Ce? Mama? Nu, mama nu este profesoară. Este menajera 
profesorului Hagedorn, debitez fără să gândesc. 

— A, da? Menajeră? mă întreabă doamna Schiffer privindu-mă 
consternată. Mda, înseamnă că am înţeles greșit. 

Emilia începe să chicotească: 

— Hi, hi, hi, mama Kirei e femeie de serviciu! 


În momentul acesta, îmi dau seama ce greșeală am făcut. La naiba! 
E clar că povestea Kirei despre Ana era cu totul alta. Nu înțeleg de 
ce, dar ar fi trebuit să-mi ţin, pur și simplu, fleanca. Emilia tot mai 
chicotește și, între timp, s-a pus pe râs și scârba de Leonie. Doamna 
Schiffer se sufocă de nervi: 

—  Liniștiţi-vă, voi două! N-aveţi niciun motiv de veselie. Tu, 
Emilia, ai un cinci plus. Şi nici tu, Leonie, nu stai mai bine cu al tău 
patru minus. Așa că, în loc să vă distraţi pe seama colegilor, ar trebui 
să învățați cuvintele noi. Ar fi mai bine pentru noi toți. 

Leonie nu spune nimic, Emilia îmi sâsâie la ureche ceva ce aduce a 
„tocilară”. Ce vrea să spună cu asta? În orice caz, nu pare să fie un 
compliment. 

În tot restul orei, Emilia se preface că nici nu mă vede, de parcă aş 
fi transparentă. Înţeleg că, dacă aici, la școală, aş avea o problemă, nu 
ei ar trebui să-i cer sfatul. Ce-i drept, nu prea mă pricep la felul în 
care oamenii leagă prietenii, dar că Emilia nu e prietena Kirei, asta 
am observat-o până şi eu, o pisică neexperimentată în treburile astea. 
Oare prietenii sunt importanţi pentru oameni? În calitate de motan, 
eu sunt un solitar și mă simt foarte bine așa, fără să mă intersectez cu 
Spike, Caramel şi Odette. Dar poate că oamenii sunt altfel. 

Sunetul clopoțelului mă smulge din gândurile mele despre 
oameni și prietenie. Cei mai mulți dintre colegi se ridică şi încep să 
alerge prin clasă. Se pare că s-a terminat programul. Sau poate e 
doar o pauză. Dar tot e bine. Eu tocmai am reuşit s-o scot la capăt 
oarecum fără probleme cu prima mea oră de şcoală. Până la gafa cu 
femeia de serviciu. Dar asta nu poate fi ceva chiar atât de grav. 


XA 


— Ce? Ai spus că mama mea e femeie de serviciu? Eşti complet 
dus! 

— Păi asta cu femeia de serviciu a spus-o Emilia. Eu doar am 
povestit că Ana este menajera noastră. Adică a profesorului 
Hagedorn. 

Kira scoate un strigăt deznădăjduit și se trântește pe-o parte. 

—  Terminată! Sunt complet terminată. Definitiv şi pentru 
totdeauna. Nu mai am cum să pun piciorul acolo. 

— Cred că exagerezi. În primul rând, eu n-am ştiut că tu ai 
povestit că mama ta ar fi profesoară. Și în al doilea rând, a fi 
menajeră este o meserie foarte importantă. Aş spune chiar cea mai 
importantă. Imediat după aceea de profesor de fizică. 

— Habar n-ai ce vorbeşti! Ceilalți părinți sunt avocaţi sau 
stomatologi. Sau au agenţii de publicitate. Învățătoare este limita cea 
mai de jos până unde se poate merge. Şi nici măcar n-am minţit. În 
Rusia, mama mea învățătoare a fost. Dar tu trebuia neapărat să le 
povestești că ea e femeie de serviciu... Aș spune că acum, după toată 
întâmplarea asta, sunt categoric fata cea mai puţin populară din 
toată clasa. Cu gaşca lui Leonie am terminat-o definitiv. Mii de 
mulțumiri, Winston! 

Bun, recunosc că n-am fost prea abil. Dar nu voi transforma în 
tragedie faptul că am dezvăluit adevărata meserie a Anei. 

— Dar... dar... ce vrei, la urma urmei, de la gașca lui Leonie? 
Chiar tu ai spus că e proastă de-a binelea. Şi apoi, în clasă la tine 
există oameni cu adevărat drăguți. Pe doi dintre ei i-am şi cunoscut: 
Pauli și Tom. Mai bine acordă-le lor atenţie. 

Miorlau! Kira se suceşte de colo-colo. 

— Pauli şi Tom? Baţi câmpii. Pauli este o punkeriţă scrântită rău de 
tot, iar Tom stă numai cu nasul în computer şi comunică mai ușor cu 
laptopul lui decât cu oamenii. E clar că nu știi ce vorbeşti. Pe aiuriții 


ăștia i-ai găsit din toată clasa... Dacă acum te mai și afişezi cu ei, 
garantat nimeni altcineva nu se va mai împrieteni cu mine. Şi chiar şi 
aşa, tatăl lui Tom e medic. Așa că nu știu dacă Tom este chiar așa de 
interesat de prietenia cu fiica unei servitoare. 

Ah, povestea asta cu prietenia mă scoate din minţi. E treabă prea 
dificilă pentru o fată, care, de fapt, este un... motan. Neapărat 
trebuie să schimb subiectul. 

— Cum a fost ziua ta? este gândul pe care i-l trimit Kirei. 

— A fost bună. Aproape bună. Cred că sunt pe cale să descopăr 
secretul mamei. Noua mea înfățișare îmi este foarte utilă din acest 
punct de vedere. Cine să-și închipuie că e urmărit de o pisică? 

— Ce vrei să spui? Ce înseamnă urmărit? 

— Astăzi am putut să scotocesc temeinic prin lucrurile mamei, 
fără ca ea să observe. Cu ocazia asta, am găsit un e-mail printat de la 
Vadim, e-mail care este foarte interesant. Cred că el încearcă s-o 
șantajeze pe mama. Vrea neapărat ca ea să se întoarcă la el. O are la 
mână cu ceva. Încă nu știu despre ce este vorba. Dar o să descopăr. 

— Un moment: asta înseamnă că tu ai putut să citeşti e-mailul? 

— Evident. De ce nu? 

— Păi pentru că eu nu știu să citesc. Şi, la urma urmelor, tu ești, 
într-un fel, eu... 

— N-am avut niciun fel de probleme cu asta. De aproape nu văd 
așa de bine, în schimb, văd excelent la depărtare. Tu nu mai știi acum 
să citeşti? 

Ridic din umeri: 

— Habar n-am. Încă n-am verificat. Azi, înainte ca lucrurile s-o ia 
razna la școală, am zis că mă doare capul şi am plecat. Era prea 
riscant pentru mine. 

— Mda, dar asta nu e o soluţie de durată. Atâta timp cât tu ești în 
corpul meu, trebuie să mergi la şcoală. lar dacă, din cauza ta, voi 


rămâne fără prieteni, măcar nu vreau să fiu lăsată repetentă. Ar 
trebui să ne gândim la o soluţie. Dar mai întâi trebuie să aflăm ce ştii 
să faci ca om. O clipă, mă întorc imediat. 

Kira se ridică şi, apoi, cu un salt elegant, sare pe mica servantă din 
camera de oaspeți. După câteva clipe, stă în fața mea cu o foaie de 
hârtie în bot. 

— Uite e-mailul! Ia încearcă! 

Iau foaia de hârtie şi mă holbez la ea. În faţa ochilor mei, din toată 
învălmășeala, se nasc nişte secvenţe ordonate. Şi din ele se formează 
propoziții: 

„Dragă Ana, 

De ce m-ai părăsit? Ştii cât de mult te iubesc. Întotdeauna am 
făcut totul pentru tine și pentru copilul tău. Te rog să mai reflectezi. 
Dacă te încăpăţânezi, va trebui, din păcate, să rămân la vechea mea 
poveste. Și atunci vei primi vizita gaborilor — asta dacă nu cumva au 
fost deja pe la tine...” 


Foaia îmi scapă din mână. Incredibil! E incredibil, în primul rând, 
pentru că, într-adevăr, ştiu să citesc. Apoi e incredibil ce probleme are 
Ana. Trebuie s-o ajutăm! 


La început motan, apoi om şi după aceea agent. Ce urmează? 
Apropo: Odette are parte de o surpriză 


Să rezumăm: pot să vorbesc. Pot să citesc. Pot să şi scriu — tocmai 
m-am testat. Ştiu engleză și tabla înmulțirii. Şi acum bomba: știu 
chiar și rusa. Cel puţin o înţeleg. Pe scurt: sunt Super- Winston. Sunt 
cel mai deștept motan din univers! Campionul galactic! 

Partea proastă este că eu nu pot împărtăşi cu nimeni bucuria mea, 
deoarece Kira e, pe moment, ocupată cu alte lucruri. Anume, este 
preocupată de modul în care am putea să aflăm secretul mamei ei ca 
să scăpăm definitiv de Vadim. Acum, când am văzut ce pot eu să fac, 
Kira este convinsă că suntem echipa perfectă de detectivi. Asta e şi 
părerea mea. „Echipă de detectivi” - sună grozav! Sunt pe fază, 
aştept să-mi explice Kira ce înseamnă asta mai exact. 

— Spune-mi, echipa asta de detectivi ce face, de fapt? o întreb 
telepatic pe Kira. 

— E foarte simplu, se întoarce răspunsul. Rezolvă cazul nostru. 
Noi ne completăm perfect unul pe celălalt, Winston. Uite, eu pot să 
caut tot felul de dovezi fără să fiu observată, iar tu poţi interoga 
martorii. Din când în când, confruntăm rezultatele investigațiilor și 
aşa vom afla curând cu ce o șantajează Vadim pe mama. 

— Bun, până aici înţeleg. Și ce vom face când vom şti toate astea? 
Ce se întâmplă dacă mama ta a comis, într-adevăr, o infracțiune? 

— Bineînţeles că mama n-a comis nicio infracțiune. Pun pariu pe 
orice că Vadim doar spune asta. Dar dacă noi vom afla adevărul, 
vom putea dovedi că e un ticălos, tot așa cum ar face-o și poliția. Sau 
agenţii secreți. E clar ca lumina zilei, nu? 

Agenţii secreți? Mă gândesc imediat la un film la care mă uitam 
cu Werner. Şi acolo exista un agent. Nu-mi mai amintesc numele lui, 
dar știu că tipul are un număr, 006 sau 007 — cam așa ceva. Nu știu 


dacă ăsta e numărul lui de telefon, al clasei de la școala de agenţi sau 
poate mărimea de la pantofi. În orice caz, tipul e aşa cum aş vrea eu 
să fiu, ca om: foarte elegant şi spiritual. Indiferent cât de periculoasă 
e situația, el are mereu o remarcă inspirată pe buze. Toate femeile îl 
admiră — e un tip cu clasă. Mda, şi eu aş putea să fiu așa ca om, dacă 
n-aş fi prins prostește în corpul unei fete de doisprezece ani. Dar n- 
am de ales... Cu toate acestea, ideea de a fi agent îmi surâde. 

Apropo de „toate femeile îl admiră” — ce mă muncește pe mine 
acum este dacă mai pot sta de vorbă cu Odette. Nu cumva mi-am 
pierdut această capacitate atunci când am făcut schimb de corpuri? 
Ăsta e un lucru pe care trebuie să-l verific temeinic, deoarece cu 
această domnişoară încă nu mi-am încheiat socotelile. Decid să-mi 
lămuresc imediat această nedumerire. Când eşti om, ai un avantaj 
evident: poţi, pur și simplu, să ieși din casă și să te duci oriunde vrei. 
lar ăsta e un lucru extrem de practic. 


XXX 


Îmi rotesc privirile prin curte. Nici urmă de pisici. Hm! Cum face 
omul când vrea să cheme o pisică? Încerc cu clasicul: 

— Pis, pis, pis! 

Nimic. Bine, nici eu n-aș fi venit în fugă doar așa pentru că mă 
cheamă un copil. Sau poate nu m-au auzit? Să mai încerc o dată, de 
data asta mai tare: 

— Pis, pis, ptits! 

Tot nimic. Cei trei parcă au intrat în pământ. Rămân descumpănit, 
după care îmi vine o idee-trăsnet. Cum era vorba aia? Șoarecii trag la 
slănină. lar pisicile, la ficatul de pasăre. Mai ales când cei trei s-au 
obișnuit să fie hrăniți cu mâncarea mea. Dacă nu mă înșşel, Ana 
tocmai a pregătit o porție proaspătă de ficat de pasăre. 


După puţin timp, mă întorc în curte cu un blid de metal plin cu 
mâncare delicioasă. De data asta nu-i mai chem, ci, pur și simplu, 
pun vasul în locul unde i-am întâlnit ultima dată pe cei trei. Apoi mă 
duc la platforma pubelelor, mă așez pe ea şi aştept. 

Într-adevăr, nu durează mult şi Spike apare furișându-se, urmat 
îndeaproape de Caramel. Numai Odette nu se zăreşte. Cei doi sunt 
atât de lacomi, încât nici măcar nu mă observă. Înghit mâncarea în 
mare grabă. Trag cu urechea ca să prind ce-şi spun. La așa o trataţie 
apetisantă, ar trebui să fie în delir de superlative. Dar nu aud nimic, 
în afară de mieunaturi. 

După un timp îmi pică fisa: nu pot să-i înţeleg pe cei doi. Această 
descoperire mă loveşte ca un trăsnet... Eu, Winston Churchill, nu le 
mai pot înţelege pe celelalte pisici. Așadar, cele mai negre temeri ale 
mele s-au adeverit. Picături calde de apă mi se scurg de-a lungul 
obrajilor. Ce-s astea? Îmi șterg faţa cu mâna. Apa se scurge din ochii 
mei. Trebuie să fie lacrimi. Plâng. Şi simt asta într-un mod tare bizar. 
Cumva înfricoșător. Dar și ca pe o uşurare. 

În clipa asta, ceva foarte moale îmi atinge mâna. Imediat, o limbă 
aspră îmi linge lacrimile de pe degete. Odette. A sărit pe platformă 
lângă mine. O privesc şi constat din nou că arată minunat. Odette mă 
priveşte și ea lung, apoi își pune capul în poala mea şi începe să 
toarcă. Bun, chiar dacă nu mai pot să vorbesc cu ea, sunt absolut 
sigur ce înseamnă asta: mângâie-mă! 

Îmi trec degetele prin blana ei. De fapt, eu aș fi vrut s-o scarmăn 
zdravăn, la fel de rău cum m-a tratat și ea ultima oară. Dar, la urma 
urmei, eu sunt acum om și sunt mult mai mare decât ea. O ciufuleală 
ar fi creat ceva impresie. Acum însă, mă delectez pur și simplu cu 
senzația plăcută de-a o avea atât de aproape de mine. În același timp, 
în clipa asta mi se face așa de dor de viața mea de pisică, încât 
aproape că-mi vine să miaun. Dacă acum aș fi motan şi aș sta aici cu 


Odette... Inima începe să-mi bubuie, iar în stomac simt o senzație 
ciudată. Puls accelerat și senzaţii ciudate în stomac - să fiu oare 
bolnav? 

Reflectez scurt dacă ar trebui să-i povestesc simplu lui Odette că, 
de fapt, eu sunt Winston. Este posibil ca ea să-i înțeleagă pe oameni. 
În orice caz, când eu eram pisică, îi înțelegeam. Dar, chiar dacă și ea 
ar putea face asta, probabil că nu m-ar crede, ci m-ar considera ţicnit 
de-a binelea. De altfel, toată povestea asta este nebunie curată. 

— Ah, aici erai! Te-am căutat peste tot. 

Kira sare spre noi pe platformă. S-a zis cu intimitatea! Odette îşi 
retrage capul şi pufăie scurt, apoi se așază din nou. Îmi vine o idee. 

— Poţi să auzi ce a spus ea? o întreb telepatic pe Kira. 

— O, da. Dar nu este tocmai măgulitor pentru tine, îmi răspunde. 

— Așa mă și gândeam. Dar, cu toate astea, vreau să știu, insist eu 
să aflu. 

Kira chicoteşte în gând: 

— Bine, tu ai vrut-o! A spus aşa: „Salut, blegule, îndrăznești să te 
mai arăţi pe-aici?”. Nu sunteţi tocmai cei mai buni prieteni, nu-i aşa? 
Deși cine se iubește se tachinează. 

— Ce vrei să spui? o întreb. 

— Aşa se zice. Atunci când doi oameni se iubesc, se întâmplă ca ei 
să se certe frecvent, totuși. În orice caz, așa fac oamenii. Cum stă 
treaba la pisici, nu știu. 

Simt cum mi se încălzește pieptul. Mă uit pe furiș la Odette, care 
stă în continuare liniştită la picioarele mele. 

— Păi eu nu cred că lui Odette îi place de mine. Pentru ea, eu sunt 
un motan încrezut şi răsfățat. Şi arogant. lar asta chiar nu e adevărat. 

Kira îşi înclină capul şi mă măsoară din priviri. 

— Nu-i adevărat? 

Scutur violent din cap: 


— Nu! Nu e câtuși de puţin adevărat. Educat da, dar încrezut” nu 
sunt, asta e sigur. Bine, poate doar un pic. 

Kira tace. lar lucrul ăsta spune multe. Însă mie mi se pare tare 
supărător că nu zice nimic. 

— Toate astea sunt numai din vina Olgăi, adaug eu supărat. 

— Ce amestec are mătușa mea aici? se minunează Kira. 

— Ea i-a spus lui Odette că aş fi răsfăţat. Asta chiar e o mizerie. 
Odette nu mă cunoaşte cu adevărat, doar eu eram tot timpul în casă. 
Deci toate astea sunt doar zvonuri răspândite de mătușa ta. 

Acum e rândul Kirei să reacționeze, îmbufnată: 

— Nu pot să cred aşa ceva. Nu-i genul ei. 

— Dar asta a făcut! Şi a hrănit banda asta cu mâncarea mea 
preferată. Întreab-o pe Odette. 

— O întreb. 

Kira se mai apropie puțin de noi şi trage un mieunat. Odette 
ridică surprinsă capul şi miaună şi ea. Fascinant. Cele două 
comunică, iar eu nu pot înțelege nimic. Mai trece un timp, apoi 
Odette se ridică, sare de pe pubelă şi dispare în partea din spate a 
curții. 

— Ce s-a întâmplat? o întreb pe Kira. 

— Tocmai am lămurit ceva, vine răspunsul ei. Anume că, 
garantat, mătuşa mea n-a afirmat vreodată că tu ai fi arogant. 

— Ha? Cum ai lămurit asta cu Odette? I-ai povestit ceva despre 
schimbarea noastră de trupuri? 

— Fireşte că nu. Oricum, nici nu m-ar crede. Nu. l-am spus, pur și 
simplu, că m-am tot gândit și că, între timp, mi-am dat seama că 
Olga mea n-ar fi povestit niciodată ceva atât de josnic despre mine. 

— Bine. Și pe urmă? Cum a reacţionat Odette? întreb eu curios. 

— S-a înmuiat destul de repede şi a recunoscut că povestea ei n-a 
fost decât o minciună menită să mă supere. Adică, de fapt, să te 


supere. 

— Uf, acum m-am liniștit. 

Măcar în privinţa Olgăi. Puțin îmi pasă de fraiera asta de Odette. 

— E drept că tanti Olga i-a hrănit pe Odette și pe prietenii ei. Doar 
iubeşte pisicile! adaugă Kira. 

Aprob dând din cap și, cu gândul la prietenia pe care le-a arătat-o 
Olga, mă întristez un pic. Dar Kira continuă: 

— Winston, lasă deoparte toată istoria cu Olga şi Odette! Trebuie 
să vorbim despre ceva mult mai important. 

— Bine, despre ce? 

— Despre strategia noastră de investigare. Trebuie să ne gândim 
cum putem afla care-s învârtelile lui Vadim. 

— Aha... 

Pentru moment, entuziasmul meu privitor la acest subiect este 
destul de scăzut. Mai degrabă, mi-ar prinde bine să-mi plâng un pic 
de milă, ca un biet motan neînțeles de Odette ce sunt eu. Şi care 
motan mai este și sechestrat în corpul unei fete de doisprezece ani, 
care nu mă înţelege nici ea, la rândul ei. 

— Hai, agent Winston! Deja mi-a venit o idee bună. Dar ce zic eu? 
Sclipitoare! 

— Dacă nu poţi învăţa pe dinafară textul ăsta simplu, atunci, vrei, 
nu vrei, va trebui să ţi-l notezi. 


Primele încercări detectivistice. De ce nu se poate trăi şi fără 
matematică?! 


— Să-l învăţ pe dinafară? Ce înseamnă asta? 

— Măi Winston! Ca animal de companie al unui profesor ar trebui 
să fii ceva mai deştept. 

Poftim? Ce obrăznicie! 

— Eu nu cunosc nicio pisică mai deşteaptă ca mine! spun, 
spumegând de indignare. 

— Odette are dreptate. Eşti cam încrezut. lar asta e cu atât mai 
ciudat, cu cât nu știi ce înseamnă să înveţi pe dinafară. Îţi explic: 
când înveţi ceva pe dinafară, citești un text de atâtea ori până când îl 
poți spune fără să te mai uiţi peste el. Şi exact asta facem noi aici. Eu 
îți notez ceva cu care tu poți să-i distragi mamei mele atenția un 
timp. Înveţi textul pe dinafară și, când se întoarce de la cumpărături, 
stai de vorbă cu ea. În timp ce face exerciții la mate cu tine, eu 
scotocesc prin geanta ei și caut indicii. Undeva trebuie să-şi țină ea 
jurnalul. În orice caz, în cameră nu l-am găsit. Până aici e totul clar? 

— Clar ca lumina zilei. 

Pare, într-adevăr, simplu. Dar ceva tot nu-mi dă pace și cel mai 
bine ar fi să lămuresc treaba imediat. Îi trimit Kirei câteva gânduri 
ranchiunoase. Tresare: 

— Hei, e totul în regulă? De ce dintr-odată ești așa de răutăcios cu 
mine? Nu vreau decât să te ajut. 

— Nu e în regulă, Kira, răspund eu. Dacă mă gândesc că te afli 
doar de puţină vreme în corpul meu, pot să spun că ai devenit cam 
obraznică. Adică tu poţi să stai lungită pe canapeaua mea favorită, 
fără să trebuiască să ieşi măcar din casă, în vreme ce eu trebuie să fac 
față la școală și peste tot, în locul tău. Adică tu să faci față. Mă rog, 
știi ce vreau să spun. Dacă mă întrebi, dintre noi doi, categoric eu am 


însărcinarea cea mai dificilă. Poţi să mă scutești de observaţiile tale 
privitoare la ce ar trebui să ştiu. 

Pur şi simplu. Pac! Sper că de data asta am nimerit-o. Kira mă 
priveşti cu ochii cât cepele: 

— Oh, Winston, îmi pare tare rău! N-am vrut s-o fac pe deşteaptă. 
Sunt foarte agitată pentru că îmi doresc foarte mult s-o ajut pe 
mama. Se pare că am dat cu bâta în baltă. lartă-mă! N-am vrut. 

Kira pare acum atât de tristă cum doar când ești singur cu grijile 
tale poţi fi. Poate că şi eu am fost puțin prea supărăcios; sunt 
obişnuit să fiu considerat cel mai deştept motan de casă. Desigur, 
Werner este și mai deștept, dar, oricum, el este un om adult. Şi poate 
că sunt, într-adevăr, un pic cam încrezut. În orice caz, am 
sentimentul că toată povestea asta mă depășeşte. 

— Scuzele sunt acceptate, mă linişteşte Kira. Dar spune-mi, nu 
crezi că ar fi mai bine să căutăm ajutorul unor oameni în toată firea? 
Poate că toate astea ne depăşesc puterile. Cu siguranță Werner ne-ar 
putea ajuta să facem la loc schimb de trupuri. El chiar este deştept! 
Eu nu cunosc niciun om mai deștept ca el. 

Imediat, Kira își arcuiește spinarea și pufneşte: 

— Nu, Winston! Eu am șansa unică de a descoperi secretul 
mamei. Acum putem să rezolvăm împreună cazul; când voi fi din 
nou om și tu pisică, nu vom mai putea să lucrăm în tandem. 

Oftez: 

— Bine, să încercăm. Dar dacă n-o scoatem la capăt, îi spun totul 
lui Werner. 

— Dacă n-o scoatem la capăt. Dar îţi jur că o s-o scoatem la capăt! se 
îmbărbătează Kira. Acum, vom pune pe hârtie lucrurile pe care le vei 
discuta cu mama. Și ţine bine minte: să n-o priveşti în ochi, 
altminteri va observa că ceva nu-i în regulă cu tine. 


XXX 


— Spune-mi, iubito, ce nu înţelegi aici? Doar e foarte simplu! 

Ana mă priveşte nedumerită. 

— Păi nu înțeleg. Nu înţeleg nimic. 

Şi nici măcar nu e o minciună. Ana și cu mine stăm la masa din 
bucătărie, cu o foaie de hârtie în față, pe care scrie 18/x= 6. Ce 
înseamnă asta? Misterul misterelor. Ana se încruntă. 

— Ecuațiile cu o necunoscută sunt ușor de rezolvat. Nu trebuie 
decât să ți le imaginezi ca pe o balanţă care trebuie să rămână mereu 
în echilibru, indiferent ce modificări faci. 

— Aha! 

Mă uit peste umărul Anei şi o văd pe Kira făcându-și de lucru cu 
geanta de umăr a mamei ei. Tocmai a scos-o cu îndemânare din 
dulapul de haine ca s-o tragă până în camera de oaspeți. 

— Kira, mă urmărești? 

— Ăăă... eu? Sigur că da. 

— Trebuie să te concentrezi un pic, dacă vrei să te ajut. 

— Bineînţeles, iartă-mă! 

— În afară de asta, trebuie să te duci urgent la coafor. Bretonul îţi 
vine în ochi, de nici nu ți se mai zăresc. Sigur de-abia vezi. Poate de- 
aia ai probleme la matematică, pentru că nu vezi bine. 

Ana râde, eu îmi reprim un zâmbet. 

— Ai dreptate, mami. Dar să revenim la matematică. 

Schimb repede subiectul înainte să-i vină ideea de a-mi da la o 
parte părul de pe frunte ca să-mi vadă ochii. 

— Ai dreptate. Așadar, trebuie să scăpăm de x de la numitor... 

În acest moment, în bucătărie apare Kira-pisica şi-mi sare în poală. 
Vrea să-mi spună ceva. 


— Winston, am nevoie de ajutorul tău. Singură nu reușesc să 
deschid geanta. Are fermoar și nu pot să-l desfac. 

Hrrr! Așa n-o să meargă! Dacă nu mă arăt interesată de 
explicaţiile Anei, o să se ducă totul naibii. 

— ...Atunci trebuie să faci, fireşte, acelaşi lucru şi în cealaltă parte, 
adică să înmulțeşti x în ambele părţi ale ecuaţiei, ai înțeles? continuă 
Ana, răbdătoare, să explice. 

— Ăăă, ce? 

— În ambele părţi, Kira. Trebuie să faci asta în ambele părţi ale 
ecuației. 

— Scuze, trebuie să mă duc la toaletă, îi ofer la repezeală Anei 
primul pretext care-mi vine în minte. 

Ana își dă ochii peste cap: 

— Zău, Kira, ce e cu tine? Eşti aşa de agitată! 

— Nu, doar că am o urgenţă. 

Sar de pe scaun și fug în hol. Sper că Ana nu vine după mine, 
deoarece, în realitate, eu vreau să ajung în camera de oaspeţi, ca să-i 
deschid Kirei geanta. Arunc o privire peste umăr: nu, nu-i niciun 
pericol. Mă furișez repede în cameră și deschid fermoarul. Kira se 
aruncă asupra conţinutului genţii. Peste puţin timp mă aflu din nou 
în bucătărie şi mă străduiesc din răsputeri s-o mai rețin un pic pe 
Ana. 

— Deci, numitorul şi numărătorul... Poţi să-mi mai arăţi o dată? o 
întreb, făcând cea mai nevinovată figură. 

— Trebuie să înmulțești. E simplu de tot. Dar la fel în ambele 
părți. Ai înțeles? 

Aprob: 

— Clar. În ambele părți. Logic. 

Aoleu! Numitor. Numărător. Înmulțire. Mă bucur că în viața reală 
sunt un motan, și nu o elevă de clasa a VII-a! 


XA 


— Ei? Ai găsit? o întreb pe Kira când, după meditaţia la mate, mă 
întorc în camera de oaspeți și mă arunc în patul ei. 

— Da! A fost așa cum mi-am închipuit: jurnalul ei era în geantă. 
L-am citit. Acum tu trebuie să pui totul la loc, pentru ca ea să nu 
intre la bănuieli. 

— Imediat! E ceva în jurnal ce ne-ar putea fi de folos? 

— Cred că da. Ea scrie că nu are nimic de-a face cu cazul lui 
Vadim și este îngrozită că el a implicat-o în toată povestea. El chiar a 
dat declaraţii cum că ar fi fost ideea ei și că el a ajutat-o numai din 
dragoste. Acum mama e speriată că poliţia i-ar putea da crezare lui 
Vadim. 

— Aha! Dar despre ce caz este vorba? 

Vârful cozii Kirei zvâcnește într-o parte şi-n alta. 

— Din păcate, asta nu scrie. Jurnalul e destul de nou, cuprinde 
doar ultimele săptămâni. Oricum, de un lucru putem fi siguri: mama 
n-a făcut nimic ilegal. 

Întind braţele spre Kira şi o iau în poală. 

— Bine, dar tot nu știm ce s-a petrecut de fapt. Cum descoperim 
despre ce e vorba? 

Kira se întoarce de pe burtă pe spate şi mă privește fix în ochi. 

— Poate că ar trebui să ne ducem la Vadim și să-l tragem de 
limbă. 

Observ cum pulsul meu accelerează. 

— Să mergem la Vadim şi să-l tragem de limbă? Ţi se pare o idee 
bună? Credeam că tipul ăsta e iute la mânie... N-ar fi mai bine să ne 
tinem departe de el? 


— Nu. Dacă păstrăm distanţa, n-o să aflăm în ce e implicat 
individul ăsta. 

Cumva, îi dau dreptate, dar asta nu mă face mai fericit. Propun un 
compromis: 

— Ascultă, există oameni a căror profesie este să se ocupe de 
răufăcători. Cum le zice? — şi fac o mică pauză artistică, dar Kira 
ignoră întrebarea, așa că-mi răspund singur: Poliţia, nu? Deci de ce 
nu mergem la poliţie să le spunem ce știm? 

— Pentru că nu ne-ar crede. De-aia! Ştii că au fost deja aici şi au 
interogat-o pe mama. Și ea le-a spus că nu are nimic de-a face cu 
cazul. Dar n-au crezut-o, scrie asta în jurnalul ei. De-aia poliţia tot 
face cercetări în privinţa ei. Nu, nu, noi trebuie să ne dăm seama ce 
se petrece aici. 

Sfântă sardină în ulei și blestemată salată de heringi! Copilul ăsta 
tare încăpățânat mai e! Parcă şi văd cum eu şi ea plonjăm în Elba, cu 
„saboţi” de beton în picioare, aruncaţi în apă de un criminal pe 
nume Vadim. Judecând după ce-am văzut pe la televizor, astea-s 
lucruri ce se întâmplă des cu cei care se pun cu criminalii. Îmi fac 
pentru ultima dată curaj s-o deturnez pe Kira de la planul ei. 

— Deci, dacă tot ne ducem acolo, măcar să n-o facem singuri! lar 
dacă Werner nu trebuie să știe nimic din toate astea și nici mama, 
atunci trebuie să găsim alte ajutoare. 

Poate că, dacă ameninț cum că mai cooptez pe cineva în echipa 
noastră, Kira va renunţa. 

— Laşule! strigă ea. Și de unde vrei această susținere? Doar nu 
cunoști pe nimeni! Sau vrei să-i cooptezi pe Odette și pe Spike? 
Vadim o să se tăvălească pe jos de râs când o să-ţi faci apariţia cu 
nişte pisici după tine. 

— Bineînţeles că mai cunosc şi alți oameni pe-aici, vorbesc eu ca 
să nu tac. Oameni care nu se lasă cu una, cu două! 


— Da, sigur! 

— Exact. Deja ştiu pe cine voi întreba. 

— Bun, să auzim. 

— O să întreb... Ăăă... O să întreb... Aș putea... 

Şi exact în acelaşi moment îmi vin în minte, într-adevăr, doi 
oameni la care chiar aş putea apela. Şi pe care o să-i întreb dacă ne 
ajută. Indiferent dacă asta îi convine sau nu Kirei. 


Am prieteni curajoşi. Apropo: Rusia este o țară îndepărtată 


Eu cred că, pentru a-i convinge pe oameni de un anumit lucru, nu 
este tocmai înțelept să spui adevărul sută la sută. Tom și Pauli 
tocmai se holbează la mine. Poate că nu a fost cel mai inteligent lucru 
să le destăinui de la început ce tip mizerabil este Vadim. Dacă ei doi 
nu vor vrea să vină cu noi, e clar că am stricat totul cu abordarea 
asta. 

— Bine, deci tu crezi că tipul este periculos şi că ar putea să 
provoace necazuri? se încruntă Tom. 

— Aăă, da. Păi da... Deci... 

Dacă acum o întorc, cum că Vadim ar fi un tip cât se poate de 
simpatic, sigur nu mă vor mai crede. Trebuia să mă fi gândit înainte 
la asta. 

— Uneori, lui Vadim îi sare cam repede muștarul. Și a avut și nişte 
necazuri cu poliția. Dar în rest... 

— Deci e chiar periculos, se strâmbă Tom. Ce tare! 

Tare? Asta înseamnă că Tom găsește că ideea de a ne pune cu 
Vadim e una inspirată? Asta chiar că ar fi grozav! 

— Păi eu aş spune că, dacă ai nevoie de doi parteneri pentru o 
misiune periculoasă, atunci cu Tom și cu mine ţi-ai găsit oamenii, 
adaugă și Pauli cu un zâmbet. 

Super! Înseamnă că ideea mea n-a fost chiar aşa de rea. 

— Cât de bine pus la punct e planul? se interesează Tom. Așa, în 
două cuvinte. Nu de alta, dar se termină pauza. 

Bună întrebare. De fapt, foarte bună. Chiar aşa: cât de bine pus la 
punct e planul? 

— Mda, mă gândeam... Ăăă... 

Hm. În realitate, nu există niciun plan încă. Dincolo de faptul că 
eu și Kira nu trebuie să apărem singuri la Vadim, ci cu întăriri. 


— Este posibil ca tu să nu-ţi fi făcut încă o idee clară? se amestecă 
în discuţie Pauli. 

Deştept copil! Trage mereu drept la ţintă. N-are niciun sens să te 
contrazici cu ea. 

— Din păcate, ai dreptate, recunosc eu, iar Pauli oftează. 

— Bine. Atunci hai să ne gândim. Dacă te-am înţeles bine, Vadim 
ăsta a declarat la poliție că mama ta a comis împreună cu el o 
infracțiune. Dar, în realitate, el este unicul făptaș. Și în continuare nu 
spune adevărul, pentru că vrea să o forțeze pe mama ta să se 
întoarcă la el. 

— Exact. 

— Atunci avem nevoie de o cursă. 

— O cursă? 

Eu, personal, cunosc doar cursele pentru șoareci. În ele se pune o 
bucată de brânză și, când șoarecele vrea s-o ia, cursa se închide, iar 
șoarecele rămâne prins în ea. Dar cursele astea sunt foarte mici. 
Chiar dacă nu l-am văzut niciodată, nici pomeneală ca Vadim să 
încapă într-una d-asta. 

— Sigur că da. O cursă. Dar ce te uiţi aşa mirată? se minunează 
Pauli. 

— Nu știu... Vadim şi brânza? Şi crezi că există curse atât de mari, 
încât... 

Dar mai înainte ca eu să pot detalia chestiunea problematică, 
pauza s-a terminat. 

— Ţine minte ce voiai să-mi spui. Vorbim mai târziu. Poate că o 
să-mi vină vreo idee în ora de bio. 


XXX 


Biologia cu domnul Pretorius este, în momentul de față, materia 
mea preferată. Nu pentru că m-ar interesa materia în sine, ci pentru 
că am descoperit că domnul Pretorius este un prieten al pisicilor. lar 
prietenii pisicilor sunt oameni buni. Fără doar şi poate! 

Dar lucrurile nu stau așa și cu colega mea de bancă, Emilia. Ea 
sigur nu este un om bun, ci o ciumă. Acum, de exemplu, își scrie 
biletele cu nesuferita de Leonie şi sunt sigur sută la sută că treaba 
asta are de-a face cu mine. Într-un final, am văzut pe o scrisorică 
numele meu. Bănuiesc că nu sunt scrisori de dragoste. Oricum, n-au 
decât! La urma urmelor, eu am lucruri mai importante de făcut decât 
să mă enervez din cauza celor două dobitoace. Eu sunt un motan în 
misiune! 

Se pare că şi domnul Pretorius a observat corespondenţa discretă 
dintre cele două prietene, deoarece acum se duce ţintă la Leonie și îi 
ia foaia de hârtie. 

— Dragă Leonie, are asta legătură cu celulele nervoase ale 
corpului uman, de care tocmai ne ocupăm? Altă legătură decât 
nervii pe care mi-i faci astfel? o întreabă Pretorius făcând o grimasă. 

— Daţi-mi-o înapoi! spumegă de furie Leonie. N-aveţi dreptul! 

— Leonie Weichert, ce am dreptul și ce n-am, asta în mod garantat 
nu stabilești tu. Dacă tu și Emilia faceţi schimb de bileţele în loc să 
participaţi la ora mea, atunci veți avea probleme. Dar ia să vedem ce 
ai scris. 

Pretorius îşi drege vocea, apoi citeşte cu glas tare: 


„Emmi, 

Ştii ce spune tatăl meu despre ruşi? Ăştia ori sunt criminali, ori 
sunt putred de bogați. Dacă sunt cinstiți, atunci sunt atât de săraci, 
încât n-au nici hârtie igienică. Poate că ar fi mai bine să-i facem 


cadou Kirei un sul de hârtie igienică, fiindcă bogată cu siguranţă nu 
e, dacă mama ei merge la curățenie...” 


Simt că mă trec fiori reci şi fierbinţi, în același timp. Rândurile nu 
se referă, firește, la mine, Winston, ci la Kira. Cu toate astea, și cel 
mai prostănac motan ar înțelege cât de mizerabil este acest bilet! 
Câtă răutate! 

Domnul Pretorius lasă să-i cadă biletul din mână și, în primul 
moment, nu spune nimic. În clasă este liniște, nu se aude nici musca. 
Habar n-am dacă ăsta e un semn bun sau nu. În cele din urmă, 
Pretorius trage adânc aer în piept: 

— Leonie, sunt îngrozit! Nu îmi vine să cred că ai putut să scrii 
ceva atât de prostesc. Ce ai de zis? 

Leonie nu spune mai întâi nimic, dar se îmbujorează. Înroşirea 
feţei este, într-adevăr, o caracteristică a oamenilor. Dar înainte n-am 
observat niciodată asemenea schimbări cromatice ale feţei. Ce 
interesant! 

— Leonie, ce ai de spus? 

Acum, vocea lui Pretorius devine mai aspră, neplăcută. 

— Eu... ăăă... voiam... începe Leonie să se bâlbâie; impenetrabila 
ei siguranţă de sine pare să se fi spulberat. 

— Ce? o întrerupe Pretorius. Ce voiai? Să-ţi jigneşti profund o 
colegă de clasă? Sau să spui glumiţe despre o ţară în care n-ai fost 
niciodată? 

— Nu, eu voiam doar... Şi, oricum, era doar o glumă! se apără 
Leonie cu o voce care te face să crezi că se va pune imediat pe bocit. 

Acum, Pretorius se află chiar în fața băncii ei şi o priveşte cu o 
mină sumbră. 

— O glumă? Nu se poate! Râde careva pe-aici? 

— Nu. 


Leonie pare să fie la pământ. 

Pretorius oftează: 

— Dragă domnişoară, cred că lucrul ăsta i-ar fi de ajuns doamnei 
Rosenblatt pentru un avertisment. 

— Vai, nu! strigă Leonie, apoi începe să plângă de-adevăratelea. 

Dar ce să fie un avertisment? Pare ceva foarte rău. Dintr-odată mi 
se face milă de Leonie. 

— Am spus că asta ar ajunge. Nu spun că te duc acum la ea. Deși 
mi-ar plăcea s-o fac, pentru că fițuica asta mi se pare cu adevărat 
mizerabilă. Dar ştiu, în schimb, cum să îndrepţi lucrurile. Ca să zic 
aşa, un fel de compensație, ca de la făptaş la victimă. 

Leonie cască niște ochi mari, uluită. Pare să nu înţeleagă niciun 
cuvânt. Dar nici eu nu înțeleg. Pretorius explică: 

— Ca să n-o iei din loc spre doamna Rosenblatt, m-am gândit că 
ar fi mai bine să-i ceri scuze Kirei. Poţi face asta invitând-o pe noua 
ta colegă la o îngheţată. Cu ocazia asta, poate că ea îți va povesti ceva 
mai multe despre patria ei, pentru ca, data viitoare, să gândești puțin 
înainte de a spune asemenea absurdități. E clar? 

Leonie aprobă din cap. 

— Şi cel mai bine ar fi s-o iei și pe Emilia cu voi, continuă 
Pretorius. Am impresia că amândouă aveți un deficit de informație 
în privința celei mai mari țări a lumii. Şi nici de colegialitate n-aţi 
prea auzit. Tu eşti de acord, Kira? 

Încuviințez dând din cap. 

— Bine. Deci, într-un fel, am rezolvat problema. Azi, după școală, 
veți pune ideea asta în practică. Dar scuze puteţi să-i cereți Kirei 
chiar de pe-acum. 

— Scuze, Kira! se aud îngemănate vocea lui Leonie şi cea a 
Emiliei. Chiar a fost o prostie din partea mea, completează Leonie, 
brusc îmblânzită. O să îndrept totul cu o îngheţată uriașă. Vom căuta 


una la chioșcul meu preferat, bine? Și, după aceea, vom putea sta de 
vorbă pe îndelete. 

Aprob din nou. Și sper că fetele nu-și vor dori cu adevărat să afle 
mai multe despre Rusia. 


Aparent, cele mai bune prietene 


— Hai, ce mai stai? 

Leonie mă priveşte zâmbind. Numai că nu e un zâmbet de 
încurajare, atâta lucru pricep și eu. Mai degrabă pare cam... 
batjocoritor. Bine, aduce mai mult a rânjet. 

— Nu cumva n-ai curaj? 

Îmi simt gâtul uscat şi-mi vine să înghit în sec. 

— Sigur că am curaj. Adică mă gândesc că aș avea curaj, dar... 

— Ce dar? 

Acum nu doar Leonie rânjeşte, ci şi Emilia, Ruth şi Helene par să 
se distreze pe cinste. 

— Păi vreau să spun că ar fi de-a dreptul o nebunie să dau 
târcoale printr-un magazin care e supravegheat de vreo patru 
camere de luat vederi și să şterpelesc de-acolo un tricou. Problemele 
cu legea ar fi de neevitat. 

Leonie face ochii mari de uimire și repetă: 

— Problemele cu legea ar fi de neevitat? Ce aiureli tot îndrugi? Se 
întoarce pe călcâie și, pur şi simplu, nu-mi mai dă niciun pic de 
atenţie. Celelalte trei se iau după ea. 

La naiba! Așa nu merge. De fapt, eu nu știu prea multe despre ce 
înseamnă într-adevăr să fii om, cu atât mai puţin fată. Credeam că e 
mult mai simplu. Nu mi-aș fi închipuit că de la o simplă invitaţie la 
îngheţată, care era, oricum, gândită ca o scuză, se va ajunge aici. Sunt 
la intrarea într-un magazin de haine şi trebuie să urmez îndemnul de 
a şterpeli rapid un tricou. 

Dar fix aşa s-a întâmplat. Am plecat cinci să mâncăm o îngheţată: 
Leonie, Emilia, eu și încă două fete din gaşca lui Leonie. Părea că va 
fi foarte plăcut. Am pălăvrăgit despre școală, iar Leonie mi-a mai 
spus o dată că îi pare rău de faza cu bileţelul. Mda. Iar apoi cele 


patru s-au decis că tare mult mă vor în gaşca lor. Dar nu înainte de a 
da o probă de curaj. lar proba respectivă consta în a fura de aici, de 
la TK Moritz, un tricou. 

Mă rog, nu sunt un mare expert în problemele pe care oamenii și 
le creează, dar până și eu ştiu că dintr-o acţiune de felul ăsta te poți 
alege cu o grămadă de necazuri. Deci ar fi mai bine să mă ţin 
deoparte. 

Pe de altă parte, poate că, într-adevăr, Kirei i-ar face plăcere să 
intre în această gașcă de fete, iar eu îi irosesc unica șansă... Îmi 
imaginez cum ar fi ca Odette să încerce să se împrietenească cu mine, 
iar Kira, care, cu totul întâmplător, îmi ocupă corpul, s-o respingă cu 
grosolănie. Şansa ar fi ratată, iar Odette n-ar mai vorbi niciodată cu 
mine. Cred că aș fi foc şi pară pe Kira. Așadar, ar trebui să intru și să 
subtilizez tricoul? 

Mă întorc și o strig pe Leonie: 

— Hei, aşteptaţi-mă! Dacă pentru voi e atât de important, o fac! 

Leonie și celelalte fete se întorc şi vin spre mine: 

— Super. la să vedem de ce eşti în stare! 

Încerc să par total relaxat, dar nu mă simt bine în postura asta. 

— Da. Nicio problemă. 

Intrăm în magazin, cu toată nonșalanţa, şi trecem în grabă pe 
lângă rafturile încărcate cu produse. 

— Uite! spune, în cele din urmă, Leonie şi îmi arată un tricou alb 
cu o inscripție strălucitoare pe piept. Asta mi-ar plăcea. Hai, ia-mi-l! 

Înghit în sec şi confirm. Cum e cel mai bine să procedez? Mă uit 
prevăzător în jur: la o primă privire, nu descopăr nicio cameră de 
supraveghere. Apoi mă decid pentru metoda „închide ochii și dă-i 
bătaie”. Apuc repede tricoul şi-l îndes într-un buzunar al jachetei. 
Leonie mă privește fix şi-mi șoptește: 

— Ei? L-ai luat? 


— Da! 

— Atunci, hai s-o ştergem de aici! 

Pornim agale și cât mai discret posibil spre ieșire. Inima îmi bate 
să-mi sară din piept și observ cum încep să transpir. Să sperăm că 
reuşim să scăpăm de aici cu fața curată, dar cu cât ne apropiem mai 
mult de uşă, cu atât stomacul mi se strânge mai rău. Ţine-te tare! 

Ieşirea este la aproximativ un metru în fața mea, când, de undeva, 
se desprinde o umbră. O văd cu coada ochiului, dar recunosc 
imediat silueta unui bărbat. Aoleu! Este, cu siguranţă, cel care 
asigură paza magazinului. L-au văzut şi celelalte fete; în orice caz, 
ele o iau imediat la fugă spre ușă. Năvălesc şi eu pe urmele lor şi 
tocmai când să ies din magazin, Leonie îmi închide, pur şi simplu, 
ușa în nas, încât trebuie să frânez brusc. O secundă mai târziu, simt o 
mână pe umăr. 

Nu se poate! Leonie m-a lăsat intenţionat în urmă, de asta sunt 
absolut sigur. Dacă n-ar fi trântit repede ușa după ea, aș fi ieșit și eu! 
Privesc consternat prin vitrină cum Leonie şi celelalte fete o iau la 
fugă, scuturându-se de râs. Cum poate fi cineva atât de josnic? 

— Ei bine, domnişoară, mi se adresează umbra, cu o voce cam 
sumbră, scoate ce ai în buzunar! 

Umbra își vâră mâna în buzunarul jachetei mele, iar eu nu mă 
opun. Orice rezistenţă ar fi inutilă. Apoi scoate la iveală tricoul. 

— Aha! Ia te uită, ia te uită! Poftește, te rog, în spate, în biroul 
meu. 

Cu un aer supus și cu capul plecat, pornesc fără tragere de inimă 
după bărbat. Omul acesta nu e foarte înalt, în schimb, e destul de 
bine clădit. Nu e genul cu care să vrei să te pui. Bodyguardul mă 
introduce în micul lui birou și-mi arată scaunul din fața biroului său: 

— Bun, deci cum te cheamă? 

— Winston Chur... ăăă, mă numesc Kira Kovalenko. 


Bărbatul se încruntă şi mă cercetează cu o privire aspră. 

— Ascultă, fetițo, asta e o treabă serioasă, lasă gluma cu mine! 
Spune care e numele tău adevărat! 

— Îmi pare rău, murmur eu spășit. Dar așa mă cheamă: Kira 
Kovalenko. E drept că porecla mea e Winston, pentru că... pentru 
că... ăăă... pentru că ştiu bine engleza. 

— Mă rog... Şi câți ani ai? 

Preasfântă sardină în ulei! Una după alta curg întrebările 
precise... Câţi ani am, așadar? Doisprezece sau treisprezece? Nu mai 
știu sigur. Dar dacă spun acum că nu ştiu exact, tipul ăsta n-o să mă 
creadă. Probabil va deveni şi mai nesuferit. Aşa că spun cu glas ferm: 

— Doisprezece. 

— Deci n-ai încă paisprezece. 

— Nu. 

— Aha. Ai noroc. 

Sunt năucit. Cum adică am noroc? Este clar că individul observă 
uimirea mea. 

— Păi dacă aveai paisprezece ani, erai pasibilă de pedeapsă. Ar fi 
trebuit să fii adusă în faţa instanţei și ai fi primit condamnarea 
cuvenită. Aşa însă, eu o să chem poliţia, şi ăștia n-or să facă, în fond, 
altceva decât să-i ia la rost pe părinții tăi. 

La cuvântul „poliţie”, tresar. Nu iar! Dacă poliția îşi face din nou 
apariţia, îmi va fi imposibil să le ascund Anei și lui Werner acest 
incident. Asta înseamnă că va izbucni un scandal în toată regula — și- 
atunci să vezi încurcătură! 

— Chiar trebuie să anunţaţi poliţia? încerc eu timid să reduc 
amploarea dezastrului. Aş putea foarte simplu să plătesc tricoul. 
Totul s-ar repara astfel. 

Bine, de fapt, eu n-am niciun ban la mine, dar poate că există vreo 
cale de negociere cu bodyguardul. 


Omul scutură revoltat din cap: 

— Nuuu, nici vorbă! La asta trebuia să te fi gândit înainte. Chestie 
mai tare ca asta mai rar... Dar poţi să le mulțumeşti prietenelor tale 
grozave! Dacă una dintre ele n-ar fi făcut semn spre cameră şi n-ar fi 
arătat spre tine, nici nu te-aş fi observat. 

Poftim? M-au băgat intenţionat în bucluc? Adică nu numai că m- 
au abandonat, dar l-au și făcut atent pe bodyguard? Asta e, poate, 
ceea ce voia Pauli să spună azi-dimineaţă prin „a întinde o cursă”? 
Simt cum ochii mi se umplu de lacrimi. Dar nu de tristeţe. De furie! 


XXX 


Poliţista de serviciu este, totuși, foarte drăguță cu mine. Mi-am 
deschis inima în fața ei și i-am povestit despre proba de curaj. 
Despre ce s-a întâmplat înainte de prânz la școală şi despre biletul 
scris de Leonie. Dă din cap plină de înțelegere și-mi oferă batiste, 
pentru că eu, pur şi simplu, nu mă pot opri din plâns, atât de rea e 
lumea oamenilor! Dar şi eu sunt prost: m-am lăsat atras în cursă de 
aceste dobitoace afurisite! Motan fraier ce sunt — păcălit de patru 
școlăriţe! 

Din păcate, cu toată compasiunea, polițista tot îi telefonează 
mamei. Adică Anei. Evident că nu mamei mele-pisică. Chiar aşa, ce- 
ar fi avut ea de spus despre această tărășenie? Nici măcar nu poate 
vorbi cu oamenii. 

Vai de mine, ce-o să fac când Ana își va face apariția aici? Nu cred 
că sunt destul de pregătit pentru o ceartă în toată regula cu mama 
mea umană. Măcar dacă ar fi aici Kira! Ar putea să-mi dea pe furiş 
sugestii de tipul: ce să-i zic Anei atunci când mă va certa. 

Deodată, îmi vine o idee genială... Aș putea oare comunica de la 
distanță mare cu Kira, pe calea gândurilor? Aşa, ca ființele umane 


care pot discuta la telefon când sunt extrem de departe unele de 
altele. Așa fac Werner, Ana şi Olga. Dacă ar merge, firește că ar fi 
nemaipomenit de practic. Ba ar fi chiar senzaţional dacă aș putea 
comunica pe calea gândurilor cu Kira. Așadar, acum mă gândesc 
foarte concentrat la Kira: „Draga mea, am intrat în belea. Dar ce spun 
eu? Nu doar că am intrat în belea, ci sunt până peste cap în ea! Dacă 
Ana primeşte acum un telefon și pleacă de acasă, te rog, te rog, te 
rog, încearcă prin toate mijloacele să vii cu ea. Am nevoie urgentă de 
tine aici!!!” 

— Kira? 

Era evident că polițista mă întrebase ceva și acum aștepta un 
răspuns. 

— Ăăă... Da? 

— E totul e în ordine? Brusc ai devenit absentă! 

— E bine. Totul e în regulă. Mă gândeam la ceva. 

— Bine. Eu o sun pe mama ta acum. 

Oftez. Sper din tot sufletul că mesajul meu trimis pe calea 
gândului a ajuns la destinaţie. 


Parcă nici dracu’ nu-i aşa de negru. Se urzeşte un plan 


— Mamă! 

În momentul în care Ana intră în biroul secţiei de poliție, sar de pe 
scaun şi mă arunc în braţele ei. În acelaşi timp încerc, cât mai discret 
cu putință, să trag cu ochiul la ce se petrece pe coridor. O fi venit 
Kira? Într-adevăr, iat-o chiar în prag, agitându-şi cu nervozitate 
coada. 

— Kira, ce s-a întâmplat? mă întreabă neliniștită Ana. Cum ţi-a 
venit așa o idee? 

— Exact, Winston, ce ispravă ai mai făcut? aud acum şi gândurile 
Kirei. 

— Păi, în mare, am încercat să-ţi salvez onoarea, răspund eu. 

— Poftim, ce spui? Și de ce încercarea asta s-a sfârşit într-o secţie 
de poliție? 

Kira se furișează prudent în birou şi se așază lângă Ana, care încă 
mă mai strânge în brațe. 

— Doamnă, i se adresează Anei polițista, aţi adus cu 
dumneavoastră un animal? Nu-i voie! 

Ana îmi dă drumul și se întoarce spre polițistă: 

— Știu şi-mi pare rău, dar n-am reuşit să ies din casă fără motan. 
Parcă înnebunise de-a binelea și se agăța cu ghearele de hainele 
mele. Dacă nu l-aș fi luat, n-aş fi reușit să ajung acum aici. 

Polițista ridică din sprâncene atât de mult, încât aproape că-i 
ajung la rădăcina părului. Se poate citi clar pe faţa ei că nu crede un 
cuvânt din spusele Anei. Care oftează şi încearcă o altă explicaţie: 

— În afară de asta, Winston este cel mai bun prieten al Kirei. M- 
am gândit că ar fi bine să fie şi el aici. La telefon, Kira mi s-a părut 
de-a dreptul bulversată. 


Aici Ana avea dreptate. Când poliţista mi-a întins din scurt 
receptorul, m-am străduit din răsputeri să par cât mai neliniștit. Mi- 
am zis că, dacă Ana se îngrijorează, poate va fi mai iertătoare. 

— Hai, Winston, ia-mă în braţe! aud eu gândurile Kirei. Dacă 
mama a declarat că m-a luat cu ea ca să te liniștească, trebuie să mă 
bagi un pic în seamă. Şi-apoi, asta poate ar mai îmblânzi-o și pe ea. E 
foc şi pară. Cel mai bine ţi-ar prinde să dai un spectacol în stil mare! 

Aşa e. Înainte ca poliţista s-o dea afară pe Kira, iar Ana să se 
înfurie, îmi iau rolul în serios. Prin urmare, scot un „Unde e pisi al 
meu?”, mă aplec spre Kira şi o iau în brațe. 

— Iubitul meu Winston, mi-a fost atâââât de dor de tine, declam 
eu cât de patetic pot şi sper ca dragostea mea manifestată subit să fie 
convingătoare. 

O strâng tare la piept pe Kira şi-mi îngrop fața în blana ei. 

— Hei, fii atent, mă sufoci! 

Kira pufnește și mai încearcă să-mi slăbească strânsoarea. Din 
noua mea postură, de om, nu prea mă pricep la dezmierdarea 
pisicilor. Nici prin cap nu-mi trecea cât de sensibile sunt. 

Poliţista mă măsoară din priviri: 

— Bine, bine, dacă acum Kirei îi e mai bine și nu mai plânge, 
pisica poate să rămână, fac o excepţie. Oricum, trebuie să rezolv 
câteva formalităţi cu dumneavoastră, doamna Kovalenko. Deci, Kira, 
Winston al tău poate să rămână, dacă stai cuminte și nu faci vreo 
scenă în timp ce eu discut nişte probleme cu mama ta. S-a înțeles? 

Eu dau din cap, iar Ana și polițista ies din birou. Kira îmi sare din 
braţe și se aşază în fața mea, pe blatul biroului. 

— Așa, s-o luăm pe rând: după telefonul de la poliție, Ana s-a 
enervat la culme. N-am prea înțeles mesajul pe care mi l-ai trimis 
telepatic. Deci ce s-a întâmplat, de fapt? 


Îi fac Kirei un scurt rezumat al agitatei mele după-amiezi. Cu 
ocazia asta, nu uit, firește, să menţionez că șterpelisem nenorocitul 
ăla de tricou doar spre binele ei. Dar înainte să mai pot insista asupra 
acestui punct, se deschide ușa, un poliţist bagă capul şi aruncă o 
privire în birou. Când mă vede, spune scurt „scuze” și dispare. Dar 
nu închide complet ușa, așa încât Kira și cu mine îl auzim vorbind cu 
un coleg pe coridor. 

— Cine e copila asta? întreabă el. 

— Kira Kovalenko. A fost prinsă furând. Ştii, povestea clasică. 
Mama ei a și ajuns aici. Claudia tocmai stă de vorbă cu ea. 

— Kovalenko? Numele îmi sună cunoscut. Am mai văzut-o pe 
fată, când le-am făcut împreună cu Dieter o percheziţie la domiciliu. 
Frumoasă familie! Pe mama micuței am chemat-o de curând la secţia 
noastră din Altona. Tocmai am... 

Dar nu mai aud ce „au”, deoarece în acest moment sună telefonul 
de pe biroul din fața mea şi zgomotul lui acoperă discuţia. 

— La naiba, îmi zic. Kira, trebuie neapărat să aflăm ce știu ei 
despre mama ta. 

— Exact. E şansa noastră. O să mă învârt pe lângă cei doi poliţişti. 
Pariez că o să mai spună ceva despre mama, iar atunci voi avea şi eu 
răspunsul căutat. 

— Dar fii cu băgare de seamă! Să nu ajungi la adăpostul pentru 
animale! Nu-i prea frumos pe-acolo. 

Kira se întinde şi apoi se învârte o dată în loc. Aproape că o aud 
chicotind. 

— Vrăjeală! Ţi-am mai spus: noi suntem agenţi, și anume agenţi 
de top! Nu ne înhaţă nimeni așa de repede! 

Şi țuşti! a sărit jos de pe birou şi a dispărut din cameră. La naiba, 
fata asta chiar că are curaj! 


XXX 


— Un moment, zice Tom și se scarpină gânditor în cap. Să văd 
dacă am înţeles bine: mama ta face contrabandă cu țigări și de aceea 
are necazuri cu Vadim. 

Clatin din cap: 

— Greșit. Nu așa stau lucrurile. 

Stăm toți trei pe o bancă din curtea şcolii, iar eu tot încerc să le 
explic, lui Tom şi lui Pauli, ce am descoperit la secţia de poliție. Sau, 
mai bine zis, ce a descoperit Kira. Dar prefer să păstrez pentru mine 
acest detaliu. Nu-s sigur că Pauli și Tom ar înghiţi povestea cum că, 
de fapt, eu sunt un motan. Greşit: sunt convins că nu m-ar crede. Şi 
nu-i doar atât: dacă Tom și Pauli m-ar considera sărit de pe fix, aș 
rămâne fără niciun prieten în clasă. Dar, până la urmă, şi de 
îngheţata de împăcare mâncată cu gaşca antipaticelor Leoni și Emilia 
s-a ales praful. Când m-am întâlnit cu ele azi-dimineaţă înainte de 
ore, au tras un rânjet atât de larg, că ar fi putut înghiţi un elefant 
întreg. Jur pe mustăţile pe care nu le mai am că asta chiar m-a durut! 

Pe cât de sigur sunt că Tom şi Pauli n-ar crede o iotă din biografia 
mea felină, pe atât de clar mi-e şi că cei doi n-ar avea niciun pic de 
înţelegere pentru treaba cu tricoul. Ei oricum nu erau fani ai 
urâcioasei de Leonie. Mi-e jenă de ei că m-am lăsat prins în povestea 
cu cretina aia de probă de curaj, ca bilet de intrare în gașca 
nesuferitelor. De aceea trec sub tăcere faptul că am ajuns la secția de 
poliție; de fapt, mă prefac că asta a avut legătură cu mama. 

— La secție am tras cu urechea la ce vorbeau doi polițiști. Ziceau 
că mama e suspectă de contrabandă cu ţigări. Asta, în orice caz, a 
declarat Vadim, când au fost găsite în vechea noastră locuinţă multe 
pachete cu ţigări. El a susținut că mama ar fi capul reţelei de 
contrabandiști şi că el doar a ajutat-o din dragoste. lar toate 


contactele le-ar avea mama. Tot ea ar fi comandat mereu 
suplimentările pentru stocul de contrabandă. El, Vadim, ar fi 
distribuit țigări doar din când în când. Astfel, el a plasat elegant vina 
principală asupra mamei mele și așa se face că acum tot necazul a 
căzut pe umerii noştri. 

Pauli se încruntă: 

— Dar eu nu înţeleg aici un lucru: cum adică ţigări de 
contrabandă? Se pot cumpăra ţigări de la orice benzinărie sau local. 
Nu e nevoie de contrabandă pentru asta. 

— Așa e, spun, dându-i dreptate lui Pauli, aşa e, firește. Dar 
țigările pe care tu le cumperi aici de la magazin sunt mult mai 
scumpe decât cele de contrabandă. Pentru că există un impozit care 
se plăteşte la stat pe tutun. 

— Cum? 

Tom şi Pauli mă privesc la fel de nedumeriți cum fusese și Kira 
când mi-a relatat discuţia polițiștilor. Habar n-aveau ce-s alea „ţigări 
de contrabandă” şi „impozit pe tutun”. Ce să zic, bine că sunt eu un 
motan isteţ! În anii în care am stat la Werner, am urmărit atent tot 
felul de discuţii între oameni maturi și acum sunt în temă cu orice. 
De aceea, acum pot să le explic lui Tom și lui Pauli ce înseamnă 
impozit. 

— Lucrurile stau așa: impozitele sunt acei bani pe care trebuie să-i 
dea statului fiecare om care trăiește aici, adică în Germania. Astfel, 
statul poate, la rândul lui, să plătească tot ce ne este nouă necesar, 
cum ar fi profesorii din şcoli și educatoarele din grădinițe. Fiecare 
din noi plătește impozite atunci când cumpără ceva. O parte din bani 
merge la stat. În privinţa ţigărilor, această taxă se numește impozit 
pe tutun. Deci, dacă cineva vinde ţigări pe furiș, ele sunt mult mai 
ieftine decât în magazin, pentru că statul nu primește nimic din acei 


bani. Este ceva strict interzis şi se lasă cu mare scandal dacă te prinde 
poliția. Aţi înţeles? 

— Of! face Pauli. Deci poliția o suspectează pe mama ta că face 
comerț ilegal cu ţigări. Dar asta nu este adevărat, ci, în realitate, 
vinovat e doar Vadim. 

Aprob din cap. 

— Exact aşa stau lucrurile. lar acum, el nu vrea să spună adevărul 
pentru că este ofticat că mama l-a părăsit. Aici e buba. 

— Hm, face Tom şi iar se scarpină în cap. Poate că nu e vorba 
doar despre iubire, ci și despre întrebarea mai dificilă, referitoare la 
cât ar trebui drăguţul de Vadim să stea la zdup. Dacă el doar a 
ajutat-o pe mama ta, cu siguranţă că n-ar fi pedepsit atât de sever. 
Deci noi trebuie să dovedim că Vadim este singurul vinovat. Corect? 

— Da, vine simultan răspunsul de la mine și Pauli. 

— Pauli, continui eu, ieri ai spus că ar trebui să-i întindem o cursă 
lui Vadim. Dar noi nu știam încă ce făcuse. Acum am aflat. Poţi să te 
gândeşti la acea cursă? 

— Așa e! Acum ar trebui să ne fie mai simplu decât ieri! 

Ochii lui Tom scânteiază de dorinţa de a intra în acţiune: 

— Aveţi dreptate. Lăsaţi-mă să mă gândesc! 

Stăm un timp fără să scoatem o vorbă, unul lângă altul, pe bancă. 
Deodată, Pauli sare ca arsă: 

— Am găsit! 

Urmează o grimasă, după care nu mai spune nimic. 

— Oh, Pauli, dă-i drumul! Haide! zice Tom şi îi dă un ghiont. Tu 
ești eminenţa cenușie în materie de investigaţii. Nu ne mai fierbe 
atâta. 

— Bine, bine! Cred că trebuie să-l facem pe Vadim să reia traficul 
cu țigări. Atunci vom face fotografii și le vom arăta poliției. Astfel 


vom demonstra că Ana nu este capul rețelei şi că Vadim a mințit. 
Simplu ca bună ziua! 

— Da, simplu ca bună ziua! o ironizează Tom. Dar am şi eu 
dubiile mele. La naiba, cum să-l facem pe Vadim să reia 
contrabanda? întreabă el. 

— Nu mai faceți fețele astea lungi! continuă cumva sarcastică 
Pauli. Mai bine ascultați la ce m-am gândit! 

— Bine, conchid eu, păi dă-i drumul! 

— Dacă Vadim a câștigat mulți bani din contrabanda cu țigări, se 
va apuca din nou dacă i se pare că a apărut o oportunitate. Ţigările 
de dinainte au intrat pe mâna poliţiei. Prin urmare, acum el trebuie 
să facă rost de altele. Şi, cu siguranță, așa va proceda dacă va crede 
că le poate plasa rapid. Dacă i le comandă cineva, mă înțelegeţi? 
Trebuie să ne prefacem că vrem să cumpărăm ţigări de la el. El va 
face rost de ele, iar noi putem să le fotografiem. 

— Şi cum o să facem să comandăm? 

De data asta, eu sunt cel sceptic. 

— Nu putem, pur și simplu, să-l sunăm. Eu în orice caz nu, 
pentru că m-ar recunoaşte. Şi, în plus, nu le va vinde ţigări unor 
copii. Va observa imediat că treburile nu-s în ordine. 

Pauli râde: 

— Bun, dar el nu ne va vedea atunci când vom comanda țigările, 
îl sunăm și ne schimbăm vocea. Când o să ne sune el pe noi ca să ne 
spună că a făcut rost de ţigări, ne strecurăm pe furiș la el. Mama ta 
are cu siguranţă o cheie. 

Ridic din umeri: 

— Nu știu. S-ar putea. Trebuie să mă uit. 

— Şi avem nevoie de numărul de telefon al lui Vadim. ÎL știi? se 
interesează Pauli. 

— Nu, nu-l ştiu. 


— Bine, dar ai locuit cu el! se miră Tom. Nu se poate să nu ştii 
cum să dai de tipul ăsta. 

— Ăăă... Eu... nu... Chiar nu știu. Dar o să găsesc ceva. 

Uf, dacă ei îmi mai pun câteva întrebări pe tema asta, mă vor trece 
toate transpiraţiile. Decid să scurtez dezbaterea. 

— Pauli, ideea ta e bestială. Mă voi interesa imediat ce ajung acasă 
de numărul lui de telefon. Caut și cheia. Când am rezolvat cu astea, 
îi dăm drumul. De acord? 

Tom și Pauli dau din cap şi par entuziasmați. Sper să nu-i 
dezamăgesc și să găsesc toate lucrurile pe care le caut. O să fie dificil. 
Pe Ana n-o pot întreba. Afară de asta, ea este neagră de supărare din 
cauza poveştii cu tricoul. Și chiar dacă în momentele de criză cu 
mama ei, Kira m-a ghidat abil, e greu de crezut că Ana mă va trata 
cu prea multă bunăvoință. 

Aoleu, ce mai harababură! De ce e așa al naibii de complicat să fii 
copil? 


La urma urmelor, de ce nu-și ling oamenii urechile? 


Acasă, Kira mă așteaptă ca pe un măr copt; aproape că mă şi 
împiedic de ea când dau să intru. 

— În sfârşit, ai apărut! miaună ea agitată. 

— Păi am fost la școală. Trebuie să merg acolo în fiecare zi, asta 
din cauza ta, dacă uitaseşi cumva. 

— Bine, bine, n-am vrut să te supăr. Dar aici tocmai se pune la 
cale ceva urât, iar eu, pisică fiind, nu pot face nimic. 

— Cum aşa? Ce s-a întâmplat? 

— Mama este în pragul unei căderi nervoase. Tocmai a sunat din 
nou poliţia. Acum ea plânge şi vorbește la telefon cu tanti Olga. În 
rusă! Nu face asta decât în caz de criză majoră, adică atunci când 
chiar arde! 

— Arde? Doamne, Dumnezeule, trebuie să sunăm imediat la 
pompieri! 

Simt că pulsul mi-o ia razna. Ca tuturor pisicilor, mi-e o frică 
nebună de foc. Mai ales când focul e chiar la mine în casă! 

Kira chicotește. 

— Ce-i aşa amuzant? Eu chem imediat pompierii! 

— Prostii! Nu trebuie să iei lucrurile cuvânt cu cuvânt. 

— Nu? 

— Fireşte că nu. Altfel cum de-aș fi așa de liniștită? 

— Mda, oricum, vouă, oamenilor, nu vă este chiar așa de frică de 
foc. 

— Asta aşa e. Însă eu am senzaţia că devin pisică din ce în ce mai 
mult. Vreau să spun că simt transformarea asta şi în sufletul meu. 
Azi-dimineaţă chiar mi-a fost tare poftă de peşte. Or, altminteri, eu 
nu mănânc peşte. 


Ştiu exact despre ce vorbeşte Kira. Şi mie tot aşa mi se întâmplă. 
Astăzi, în pauză, am mâncat aproape o pungă întreagă de jeleuri în 
formă de ursuleţi, deşi înainte nici nu m-aș fi atins de produsul ăsta 
dulce şi lipicios. Totuși, focul mi se pare în continuare un lucru 
periculos, aşa că e bine că fata nu se teme atât de tare de el. Dar 
despre ce e vorba, de fapt? 

— Bine, dar dacă nu arde de-adevăratelea, atunci ce s-a 
întâmplat? o întreb eu. 

— Păi, cum am spus, mama e foarte agitată. Și sunt aproape 
sigură că starea ei are legătură cu povestea cu țigările. Sau cu furtul 
tău. Sau cu amândouă. 

— Ah, mai târziu trebuie să-ți mai spun ceva despre asta. Dar mai 
întâi explică-mi de ce mă aşteptai cu sufletul la gură. 

— E foarte simplu. Dacă cineva o poate linişti pe mama, atunci tu 
ești ăla. Adică eu sunt aia. Kira, adică eu. De cele mai multe ori, 
mama se linişteşte repede dacă mă port afectuos cu ea. Imediat își 
revine. 

— Ăăă, e clar, dar cum procedează fetele când se poartă afectuos 
cu mamele lor? Ar trebui să-i ling urechile? Eu aşa făceam cu mama 
mea. 

Kira râde şi se tăvăleşte, până ajunge cu burta în sus: 

— Să-i lingi urechile? Doamne, ce comic i s-ar părea mamei! Ce 
idee nostimă! Dar nu, altfel trebuie s-o consolezi pe mama. Hai să-ți 
explic! 

Mă aplec spre Kira, o ridic cu grijă şi o duc în braţe spre canapea. 
Urmează lecţia despre părinți. 

— Cel mai bine este s-o priveşti pe mama cu nişte ochi mari şi 
triști, mă învaţă Kira în timp ce stăm pe canapea și razele soarelui ne 
mângâie. Din păcate, în cazul ăsta nu se poate, pentru că atunci ar 
observa cu siguranță că ochii tăi — adică ai mei — au devenit brusc 


verzi. La tactica asta trebuie să renunțţi, dar există destule alte 
posibilități ca s-o învârți pe mama pe degete. 

— Să sperăm! În caz că Ana tot mai boceşte când vine Werner 
acasă, situaţia nu prea se va ameliora. În mod sigur el va vrea să afle 
ce i s-a întâmplat. Eu îl ştiu pe profesor: garantat n-o să lase lucrurile 
așa! Și atunci o să intervină, pentru că el vrea să fie de folos. Așa este 
el, bipedul meu! 

— Uau! Mi-l imaginez pe profesorul Hagedorn sunând la Vadim 
și luându-l la rost. Ar lua foc nu doar acoperișul, ci toată casa! 

De data asta râd şi eu, chiar dacă e vorba despre foc. Jur pe 
lăbuţele mele catifelate că sunt pe cale să devin un biped adevărat! 

— Da, ar trebui să evităm asta. Cel mai bine ar fi să rezolvăm 
singuri problema. Deci cum o fac pe mama ta să toarcă? 

— Poftim? Să toarcă? Kira mă privește fără să înțeleagă. 

Oftez. Fata asta chiar nu înţelege pisicile. Mda, chiar dacă ea 
însăşi este acum o pisică. 

— Vreau să spun: cum facem ca mama ta să se liniștească? îi 
explic eu îngăduitor. 

— Aha, am înţeles! Ar fi perfect dacă i-ai spune că este cea mai 
iubită mamă din lume și că îți pare foarte, foarte rău că ai supărat-o 
aşa de tare. 

— Mie treaba asta îmi pare cam cusută cu aţă albă, adică 
neconvingătoare, nu crezi? 

— Nu. Dimpotrivă. Părinților le place să audă lucruri de-astea! 

Ce să mai înțeleg? Eu, unul, aş fi foarte suspicios dacă cineva s-ar 
arăta atât de mieros cu mine. 

— Ţi se pare că pot merge la mama ta cu un spectacol atât de 
ieftin? 

Kira aprobă: 


— Da. Încearcă să fii cât mai drăgăstos. Garantat nu-ţi va rezista și 
precis va începe să se simtă bine. 

— Să fiu afectuos? Deci tot la linsul urechilor ajungem? 

— Dar ce tot ai cu linsul urechilor? se amuză Kira. 

— Să lingi zdravăn urechile cuiva este un gest foarte drăgăstos. 

— Nu. Mai bine renunţă! Cu siguranţă nu o să te ajute. 

Păcat! Eu aș fi încercat asta cu plăcere. 

— Cel mai bine ar fi să stai lângă ea pe canapea și să-ți pui capul 
în poala ei. Dacă începe să-ţi treacă mâinile prin păr înseamnă că ai 
câștigat din prima. Îţi spui apoi poezioara — cât de rău îţi pare — şi 
gata, misiune îndeplinită! Garantat! 

— Bine, cum termină mama ta de vorbit la telefon cu Olga, mă 
pisicesc pe lângă ea şi intru în rolul vinovatului care se căiește. Când 
ajunge Werner acasă, să sperăm că ea deja se va fi liniștit şi că totul 
va fi în regulă. Cel puţin aici, în Hochallee. Dar de Vadim tot trebuie 
să ne ocupăm. Și în privința asta ne-a venit o idee, fac eu elegant 
trecerea spre tema care îmi dă furnicături până în gheare. Mai bine 
zis, care mi-ar da furnicături până în gheare, dacă aş mai avea aşa 
ceva. 

— Ce înţelegi prin ne? se interesează Kira. 

— E vorba de Tom, de Pauli şi de mine. Mă rog, mai ales de Pauli. 

— Aoleu, tot te mai ţii după ăştia? 

— Mai bine decât după dobitoaca-şefă Leonie, ripostez eu. 

Constat că mă deranjează rău când Kira zice ceva de Tom şi Pauli. 
Pentru prima dată în viața mea simt că există cineva din afara casei 
care este important pentru mine. Nu este același sentiment ca acela 
pe care-l încerc pentru profesor sau pentru Kira — oricum, între timp, 
fata face parte din familie. Nu, este un alt tip de legătură. Mă bucur 
să-i văd pe Tom și pe Pauli şi mă supăr când Kira spune ceva rău 
despre ei. Atunci apare imediat dorința de a-i apăra. Şi sunt sigur că 


Și ei ar face la fel pentru mine. lar acest lucru e foarte frumos. Asta să 
fie prietenia? 

Kira oftează: 

— Winston, tu nu înţelegi. Tu ești un motan, nu o fată. Se poate ca 
Tom și Pauli să fie drăguți. Dar ei nu contează! Și dacă te apropii 
prea mult de oamenii care nu contează, ajungi să fii şi tu unul dintre 
ei. Lucrurile nu sunt atât de simple. Eu încă n-am nicio prietenă în 
clasă, dar dacă Leonie ar fi mai amabilă cu mine, imediat m-aș 
integra în grupul ei. Pur și simplu este important pentru mine, 
înţelegi? 

— Da, până și eu, un motan singuratic, înțeleg asta. Din acest 
motiv am încercat eu să mă împrietenesc cu fetele astea. Altminteri 
n-aş fi şterpelit niciodată un tricou. Am făcut-o pentru tine. Dar dacă 
pot să-ți ofer, ca motan înțelept ce sunt, o sugestie, iat-o: ceilalți 
trebuie să te respecte, altminteri s-a zis cu prietenia. Şi cu cât te negi 
pe tine însăți mai mult ca să fii pe placul altora, cu atât mai puţin vei 
fi respectată. 

Respectul e un lucru foooaaarte important! Ca om, s-ar putea să 
nu știu prea multe despre prietenie, dar calitatea mea de motan mă 
face expert la capitolul respect. E un lucru decisiv pentru feline — a se 
vedea experienţele mele cu pisicile din curte. Numai gândindu-mă la 
Odette și la prietenii ei şi mi se strică instantaneu dispoziția. Dar de 
asta va trebui să mă ocup mai târziu. Nu mă pot împărți între mai 
multe probleme. Iar acum este rândul lui Vadim. Îmi dreg glasul: 

— Bine, hai să lăsăm deoparte chestia asta cu prietenia. Pauli și 
Tom au o idee-trăsnet, despre cum am putea să-i venim de hac lui 
Vadim. 

— Da? devine Kira interesată. 

— Da. Îi vom întinde o cursă. Unul dintre noi îl va suna, 
schimbându-și vocea, şi-i va comanda multe pachete de ţigări. Lui 


Vadim asta i se va părea o afacere tentantă şi va face rost de ele. Şi 
atunci l-am terminat. 

Kira își lasă capul pe-o parte şi mă priveşte cu atenţie: 

— Nu e rău, Winston. Nu e rău deloc. 

— Mai avem nevoie doar de două lucruri, pe care trebuie să le 
procuri tu: numărul de telefon al lui Vadim şi cheia de la 
apartamentul lui. Pauli şi Tom erau siguri că ar trebui să le am pe 
amândouă. Eu am evitat subiectul ăsta cât am putut; sper că nu vor 
fi probleme. 

— Asta e ușor de rezolvat. Numărul de telefon îl știu pe dinafară, 
iar de cheie fac eu rost câtă vreme tu stai de vorbă cu mama. Discuţia 
voastră îi va distrage atenţia. Și sigur nu va observa prea curând că-i 
lipsește acea cheie din legătură. 

— Super! Cum termină mama de vorbit la telefon, cum îi dăm 
drumul spectacolului. Tu, în rol de agent, eu — de fiică iubitoare! 

Kira chicotește din nou. 

— Ce ţi se pare aşa de nostim? o întreb. 

— Oh, mi te imaginam lingându-i mamei mele urechile. 


Țigări, capre şi chinezi. Plus o reclamă bună 


— Alo, pot să vorbesc cu Vadim? 

Tom a acoperit receptorul telefonului cu o batistă şi acum 
vorbește cu o voce care te-ar putea face să crezi că este foarte răcit. 
Sunt impresionat. Dintr-odată, pare mult mai în vârstă. Să sperăm că 
îl va şi păcăli pe Vadim. 

— Cine întreabă? se aude o voce sumbră din difuzorul 
telefonului. 

— N-are a face. Să spunem simplu că mă numesc Joe, zice Tom, 
exact așa cum stabiliserăm dinainte. Am auzit că ai la ofertă ceva 
marfă calitatea întâi. 

— Aşa! Ai auzit... Și ce vrei? 

— Poţi să-mi faci rost de cinci sute de cartuşe de West? 

Tom chiar vorbeşte ca gangsterii pe care i-am văzut la televizor. E 
de comă! Asta chiar dacă eu nu ştiu exact ce înseamnă West. Trebuie 
să fie o marcă de ţigări. În orice caz, Pauli și Tom erau siguri că 
adevărații „profesioniști” cer mereu o anumită marcă atunci când 
comandă ţigări de contrabandă. La celălalt capăt al firului, Vadim se 
învăluie în tăcere. Hm, poate că West nu-i tocmai marca potrivită? 

— N-am decât capre. 

Capre? Pe bune? Dar nu vrem să cumpărăm animale, ci țigări. 
Chiar dacă vânzarea de capre ar fi socotită drept contrabandă, asta 
tot n-ar intra în planul nostru. Bănuiesc că Vadim nu ţine caprele în 
casă, ci pe vreo pajişte din apropiere. Prin urmare, răspunsul lui 
Vadim nu-mi place. În acest moment, intervine Kira. Am luat-o cu 
mine la întâlnirea secretă din casa lui Tom. E drept că Tom și Pauli s- 
au cam mirat, dar prezența ei mă face să mă simt în siguranță. La 
urma urmei, Kira este singura care-l cunoaște pe Vadim. lar în acest 
moment, ăsta e cel mai important lucru. 


— Corect, capre! cugetă Kira. Vadim avea întotdeauna pachete de 
ţigări cu o capră pe ele. Se numeau Dim Sin sau cam așa ceva. 
Probabil cu ele face Vadim trafic. 

Repet repede, cu voce tare, ceea ce tocmai mi-a strecurat Kira. 
Pauli oftează: 

— Măi omule, șoptește ea, puteai să-mi spui asta de la început. 

Tom dă din cap aprobator, dar reacționează prompt: 

— Mda, Vadim, capra, păi sigur! Mă gândeam doar că ai în ofertă 
și ceva marfă mai de soi decât capra. Dar de nevoie iau și asta. 

Miau, ce tare e Tom! Un asemenea răspuns nu mi-ar fi dat prin 
cap nici într-o mie de ani. Îl auzim pe Vadim suflând greu. 

— Capra e în top. E cea mai bună afacere. De la cine ai numărul 
meu? 

— De la Chinez! face Kira. 

— De la Chinez! şoptesc după ea. 

— De la Chinez! mormăie, în cele din urmă, Tom la telefon. 

— În ordine. Atunci, cinci sute de pachete. Zic că mi-ar trebui vreo 
două zile pentru asta. Te sun eu. 

— Nu. Eu te sun. 

— Bine, bine. Cum vrei. Peste două zile. 

Clic. Vadim a închis. Uau, pe toate sardelele pe care le-am 
înfulecat, peştele ăsta mare pare să fi înhățat momeala! Tom și Pauli 
sunt și ei foarte agitați. 

— Hei, cred că l-am prins! strigă Pauli şi face un salt. 

— Şi eu cred la fel! strigă Tom. Dar cine dracu e Chinezul? 

Kira trage un miorlăit: 

— Spune-le că e un tip misterios, care-și face din când în când 
apariţia pe la noi. În realitate, omul e vietnamez, dar Vadim i-a spus 
întotdeauna Chinezul. Eu nu eram sigură că e implicat și el în 
treburile astea. Dar se pare că e. 


Le repet scurt totul lui Tom şi Pauli, care mă privesc cu ochi mari. 
Tom îşi umflă obrajii și pe urmă suflă aerul: 

— Pfui, asta sună a crimă organizată. Să sperăm că pălăria asta 
nu-i prea mare pentru noi. 

— Ce prostie! exclamă Pauli și-și pune mâinile în şolduri. Ce mare 
lucru trebuie să facem!? Poimâine îl suni. lar dacă spune că are 
țigările, atunci ne strecurăm pe furiș cu cheia mamei Kirei în 
apartamentul lui, îi fotografiem ascunzătoarea şi chemăm poliția. Şi 
cu asta am dovedit că Vadim a minţit. Mama Kirei nu va mai fi 
implicată în caz, iar poliţia îi va da ei crezare. E foarte simplu! 

— Şi dacă nu-şi mai ascunde țigările la el acasă, ci altundeva? 

— Of, Tom, de când te-ai făcut așa de cârcotaș? O să vezi că o să 
ne iasă totul. 

— Să sperăm... Vreau doar să mergem la sigur, să nu-i mai facem 
probleme cu poliția mamei Kirei, căci are deja destule. Până la urmă, 
spune Tom și mă priveşte cu un zâmbet nostim, noi suntem, totuși, 
prieteni. lar prietenii se ajută între ei atunci când situaţia se împute. 


Pe drumul de întoarcere de la Tom, Kira este neobișnuit de tăcută. 
Mă întreb la ce s-o fi gândind. Aproape c-am ajuns în Hochallee și, 
deodată, Kira începe să turuie: 

— Bine, poate că treaba asta cu oamenii care nu contează şi care te 
trag în jos a fost doar o vorbă aiurea. Tom şi Pauli sunt ca lumea. I-ai 
mirosit bine. Mulţumesc, Winston! 

Începe să-și frece capul de picioarele mele. Mă aplec și-i mângâi 
blana. 

— Mda, poate că este mai bine când nu te ocupi tu însuţi de 
propriile probleme. Cu Tom și Pauli mă înţeleg a-ntâia, în schimb 


pisicile din curte nu mă plac deloc. Mai ales Odette... I se pare că-s 
un fraier! Aș vrea să pot schimba asta. 

— Hm, stai aşa! Poate că ne vine în minte o soluţie şi pentru 
problema ta. Lasă-mă să mă gândesc. 

— Da, ce frumos ar fi! Dar mă tem că nu sunt deloc în grațiile 
respectivei domnişoare. 

— Hai, Winston! Capul sus! Credeam că eşti un luptător. Ştiu deja 
cum te-aș putea ajuta. Ia ascultă: când ajungem sus, în apartament, 
iei castronelul tău — adică al meu - şi le duci pisicilor din curte ceva 
de mâncare. Şi le spui că e un cadou din partea lui Winston. Ele 
pricep ce spun oamenii, nu? 

— A, desigur. Şi eu te înțelegeam când eram motan. 

— Perfect! Atunci pune-i lui Odette în față castronelul plin și 
însoțeşte-l cu cele mai grozave complimente. Pe femei, bărbaţii le 
impresionează cu o invitație la masă. Revenind, în timp ce ea se 
ghiftuieşte cu deliciosul ficat, tu îi povesteşti ce motan grozav e, de 
fapt, Winston. Ce zici de asta? 

— Lauda de sine nu miroase a bine. 

— Aş! Prostii! Grija pentru imagine e totul. Ştii, ca în reclame. 
Toate sunt o apă şi-un pământ, dar noi le dăm atenţie ca, de altfel, 
tuturor lucrurilor care apar la televizor. 

— Pisicile de curte nu se uită la televizor. 

— Of, Winston, băiete, nu mai fi așa de negativist! În afară de asta, 
Odette habar n-are cine ești, de fapt. 

Aici Kira are, fireşte, dreptate. Poate că planul ei nu este chiar așa 
de anapoda. Şi, oricum, ea măcar a venit cu un plan. Eu n-am 
niciunul. 

— Mda, dacă tu crezi... Fac cum zici tu. 

— Foarte bine! Şi după ce ea a terminat de mâncat şi tu ai plecat, 
apar eu și-i povestesc nişte chestii pe care le va asculta, cu siguranţă, 


cu mare plăcere. O să vezi: deja am câștigat-o de partea ta! 

— Ah, da? Dar de unde ştii tu ce îi place lui Odette să audă? Doar 
tu nu eşti pisică. Adică nu de-adevăratelea. 

Kira pufneşte: 

— Winston, băiete! Nu mă gândeam la ce-i place să audă ca pisică. 
Ci la ce-o impresionează pe ea, în calitate de reprezentantă a sexului 
frumos. lar la asta mă pricep de minune! La urma urmelor, eu tot o 
reprezentantă a sexului frumos sunt, chiar dacă una foarte tânără. 
Nu asta contează. Crede-mă că ştiu cum funcționează lucrurile astea. 


XXX 


Puțin mai târziu iată-mă, într-adevăr, în curte, cu un castronel plin 
cu cea mai fină mâncare din ficat de pui. Miroase de-ţi lasă gura apă. 
Nicio mirare că cei trei ocupanțţi ai curții, Spike, Odette şi Caramel, 
au și apărut, înainte ca eu să ajung la pubele. 

— Pis, pis, pis! strig eu tare, deşi pe mine, ca pisică, această 
chemare m-a scos întotdeauna din sărite. 

Dar momentan nu-mi vine nimic mai bun în minte. Sunt totuși 
puțin cam agitat. Bun, Odette nu știe că eu sunt Winston. Şi, cu toate 
astea, gândul la o conversaţie cu ea face ca inima mea s-o ia razna. 

Mă aplec și pun castronelul pe jos. Apoi mă ghemuiesc alături și 
urmăresc cum cei trei dau târcoale prudenţi și, după o scurtă ezitare, 
se servesc din plin. Înainte să se golească castronelul și pisicile s-o 
șteargă iarăși, declanşez operațiunea „perierea imaginii”. 

— Asta e o surpriză din partea prietenului vostru, Winston. Vă 
transmite cele mai calde salutări. 

Spike şi Caramel continuă să mănânce, fără să fie câtuși de puţin 
impresionați, dar Odette mă măsoară din priviri. Îmi pare uimită. 
Probabil că tocmai se întreabă dacă eu (deci Kira) sunt dus cu pluta. 


Dar pentru moment asta nu mă interesează și dau înainte, 
îndrugând vioi verzi şi uscate: 

— Winston se gândește mult la voi. Să ştiţi că este un tip foarte 
grijuliu. 

Odette se așază și nu-şi mai ia privirea de la mine. Dus cu pluta. În 
ochii ei pot să citesc clar chestia asta: dus cu pluta. Mă doare-n cot! 

— N-o să credeţi, dar azi-dimineaţă el chiar a încercat să-şi tragă 
castronelul din bucătărie până la casa scărilor. Cu mâncare cu tot! Și 
când am venit eu, a început să miaune tare, apoi a sărit pe pervaz, iar 
cu laba a arătat spre curte. Am înţeles pe loc ce voia: să vă aduc vouă 
mâncarea! 

Dau din cap îngândurat şi vorbesc mai rar, pentru a da mai multă 
greutate cuvintelor: 

— Da, Winston e un tip de gașcă. Uneori, asta nu-ţi sare în ochi, 
pentru că pare mai degrabă foarte cult și distins... De aceea trece 
drept arogant, dar nu e deloc aşa! Nu, este un tip grozav! 

Bine, Winston! Aici chiar că am exagerat. Decid că ajunge cu lauda 
de sine. În loc de asta, întind mâna şi o scarpin uşor pe Odette sub 
bărbie și în spatele urechilor. Nu se opune, ba chiar se mai apropie 
un pic. 

Păcat că, om fiind eu acum, nu pot dialoga cu ea. Dar am cumva 
sentimentul că ea chiar reflectează la ideea că Winston n-ar fi un 
filfizon înfumurat, așa cum l-a considerat până acum. 

Oare reclama funcționează și în privinţa pisicilor? Chiar şi fără 
televiziune? E uluitor! 


Un plan care devine realitate. De fapt, o idee excelentă. De 
fapt...? 


Două zile mai târziu suntem din nou în camera lui Tom - Tom, 
Pauli, eu şi, fireşte, Kira. Chiar dacă prietenii mei s-or mira că-mi iau 
mereu pisica după mine, nu lasă să se observe asta. Sunt cam agitat, 
iar palmele îmi sunt mereu umede. Dar am şi motive: până la urmă, 
Tom îi va telefona lui Vadim. Şi dacă acesta a făcut, într-adevăr, rost 
de țigări, atunci planul nostru intră în linie dreaptă: Tom se înțelege 
cu Vadim să se întâlnească mâine pentru preluarea mărfii; ne 
asigurăm astfel că Vadim va avea în acest răstimp ţigările la el acasă. 
Apoi îl sun eu pe Vadim şi convenim să ne întâlnim în după-amiaza 
asta la Alster, ca să-l fac să iasă din casă. O să-i spun, pur şi simplu, 
că am o veste pentru el de la Ana și că ar trebui să i-o dau personal. 
Când pleacă el de acasă, noi intrăm în apartamentul lui și căutăm 
ţigările. Le fotografiem, şi anume împreună cu un cotidian, pe care 
să se poată citi data. Astfel vom putea demonstra că Vadim continuă 
să se ocupe de contrabandă. Asta e acuzaţia pe care o vom face; o să-l 
punem în fața faptului împlinit, după cum spune Pauli. Ce formulare! 
Şi dacă el nu încetează să răspândească minciuni despre Ana, vom 
merge cu fotografia la poliţie. Dar sperăm totuşi că Vadim își va 
retrage singur declaraţiile mincinoase, recunoscând astfel că a căzut 
în cursa noastră. E un superplan, nu-i așa? 

Tom pune batista pe receptorul telefonului, trage adânc aer în 
piept şi formează numărul. 

— Alo? 

— Alo, sunt eu, Joe. 

Tom pare din nou perfect relaxat. Ce tare e tipul! Pun pariu pe 
scândura mea de ascuţit ghearele că, dacă e vorba de nonşalanţă, 


Tom nu e cu nimic mai prejos ca acel agent 006 sau 007, după care se 
dădea Werner în vânt. 

— Am marfa. 

În schimb, Vadim pare tensionat. Dar poate că asta e din cauza 
difuzorului, care îi deformează vocea. 

— Bine! Am mălaiul. 

De data asta nu mai fac greșeala pe care am făcut-o cu caprele. 
Acum ştiu că Tom vorbește despre bani și nu despre mălaiul pe care- 
| dai la găini. Sunt un motan isteţ, mă prind repede. 

— Atunci, hai să ne vedem la cinci. În Piaţa Parcului de la TOOM- 
Markt. Ştii unde e? 

— Ştiu. Dar azi nu pot. Hai să ne vedem mâine, la cinci. 

Îmi ţin respiraţia agitat. Să sperăm că Vadim înghite momeala și 
nu intră la bănuieli. 

— Bine, mâine, la ora cinci, TOOM-Markt. 

— Cum te recunosc? 

—  Geacă de piele neagră. Voi fi lângă cărucioarele de 
cumpărături. 

— Bine. Eu port o şapcă de baseball roșie. Pe mâine! 

Clic. De data asta, Tom a fost primul care a închis. Asta a fost 
tactica lui: nicio vorbă în plus, altminteri te poţi da de gol! 

— Uf! spune Pauli şi-şi șterge cu un gest dramatic sudoarea de pe 
frunte. Prima parte a mers. Acum e rândul Kirei. Ai mobilul cu tine? 

Confirm cu o mișcare din cap. Prima dată ne gândiserăm ca eu să- 
l sun pe Vadim de pe un număr de telefon ascuns, aşa cum a făcut 
Tom. Dar, pe urmă, ne-am dat seama că este foarte bine dacă el vede 
cine îl apelează. 

Mâna mea tremură un pic când tastez numărul lui Vadim. Din 
nou sună scurt și imediat se aude vocea lui. 


— Kira! strigă el, părând surprins, dar într-un mod plăcut. Ce e? 
Ce face Ana? 

— Bine, spun eu scurt, căci nu intenționez să mă las atrasă într-o 
conversaţie cu infractorul. Ascultă, Vadim, trebuie să ne vedem 
astăzi. Trebuie să-ți transmit nişte vești de la mama și trebuie s-o fac 
personal. 

— Hm, dar ce e cu secretomania asta? Ce se petrece? 

— Nu pot să-ți spun decât faţă în față. Ai timp? 

— Da. La cinci. O altă întâlnire tocmai s-a amânat. 

— Atunci ne întâlnim la debarcaderul Bodos, la Alster. Este o 
cafenea acolo. N-ai cum să n-o nimereşti. Este chiar pe cheiul Alte 
Rabenstrasse. 

Tom şi Pauli s-au tot gândit că ar fi o mișcare inteligentă să-l 
ademenim pe Vadim cât mai departe de locuinţa sa. Drumul până la 
Alster îi ia mai bine de o oră dus-întors. Avem, prin urmare, destul 
timp pentru percheziționarea locuinţei, cu tot cu şedinţa foto. 

— La debarcaderul Bodos? Bine, de ce nu? Poate te scot la o 
îngheţată. 

Vadim pare să fie într-o dispoziție de milioane și, în mod clar, 
vrea să se dea bine pe lângă Kira. Perfect! Omul nostru nu bănuiește 
nimic. Îi mulțumesc pentru ofertă și închid. Și, dintr-odată, chiar mă 
simt ca un agent în misiune. 


XXX 


— Uite-l! Asta e! 

Kira dă agitată din coadă când un bărbat destul de înalt şi cu o 
înfățișare cam antipatică părăsește blocul în faţa căruia stăteam la 
pândă de aproape o jumătate de oră. Bine ascunși de un tufiş, am 
așteptat ca Vadim să plece spre Alster, unde are întâlnirea cu Kira. 


— Ăsta e Vadim! îi informez eu pe Pauli şi pe Tom. 

— Bine! Să aşteptăm până dispare după colț și, pe urmă, la treabă! 

Tom pare surescitat. Mie — trebuie să recunosc — mi-e puțin cam 
teamă. Degetele mele se joacă mecanic cu cheia casei, în buzunarul 
pantalonilor. E cea pe care i-am șterpelit-o Anei. 

Când, în sfârșit, Vadim a dispărut, am ieșit și noi de-a buşilea din 
ascunzătoare. Kira aleargă înaintea noastră, așa că eu pot, pur şi 
simplu, să mă prefac că ştiu zona. 

— Ei, ce să zic? Nu-i tocmai rău locul ăsta, observă ironic Pauli 
când ne îndreptăm spre imobil. 

Are dreptate: dacă în Hochallee vezi numai vile splendide, bine 
întreținute, aici totul e părăginit. Grădiniţa din fața blocului este 
neîngrijită; peste tot zac aruncate cutii goale şi ziare, iar buruienile 
prosperă. Fațada este toată mâzgălită şi trotuarul n-a mai fost 
măturat de multă vreme. Sigur nu mi-ar plăcea să locuiesc aici. Tom 
se încruntă: 

— Măi omule... Pauli, parcă ai fi stupida de Leonie sau una dintre 
prietenele ei! Nu toți oamenii au atâta mălai precum cei din zona 
noastră. Asta nu înseamnă că cei de aici n-ar putea fi drăguți. 

— Brrrr! Tom, băiatul de doctor, e mereu de partea celor săraci, 
chicotește Pauli. Sigur că ăștia de-aici sunt cei mai drăguţi oameni. 
Cu Vadim în frunte! 

— Ăştia doi ar trebui să se concentreze, o aud pe Kira enervată. 
Vom avea când să discutăm despre deosebirile dintre cartierele 
sărace şi cele bogate din Hamburg, dar asta se va întâmpla când vom 
ajunge din nou acasă. Acum ar trebui să-i dăm bătaie! 

Chiar așa! Să-i dăm bătaie! Îmi îndemn prietenii: 

— Păi acum hai să ne apucăm, în sfârşit, de treaba pentru care am 
venit aici! 

Descui ușa blocului. Miau! Cheia s-a potrivit. Foarte bine! 


— Etajul al treilea, uşa din dreapta, mă dirijează Kira. 

O pornesc repede, cu Tom şi Pauli după mine. În faţa 
apartamentului mă opresc și trag aer în piept. Acum e acum! Vâr 
prudent cheia în broască. 

Clic, clac! Uşa se deschide și ne trezim în micul vestibul al unui 
apartament sărăcăcios. În orice caz, aşa îmi pare în comparaţie cu 
apartamentul lui Werner. Tavanele sunt mult mai joase, pe podea 
zace un covor cenușiu decolorat, iar camera din faţa noastră este cam 
tot atât de mare cât cămara bucătăriei din Hochallee. Mă rog, poate 
puţin mai mare, dar nu cu mult. În vestibul mai dau încă două uşi. 
Se poate locui, cu adevărat, în trei aici? Trei oameni! Dar poate că 
Odette are dreptate, iar eu sunt doar un răsfățat. 

Kira o ia drept înainte, spre camera mică din fața noastră. 

— Să începem cu dormitorul! Ar trebui să cercetăm sistematic 
fiecare dulap. Până la urmă, ţigările trebuie să fie pe-aici, pe undeva, 
dacă Vadim le-a ascuns în casă. 

O urmez în cameră şi deschid o ușă a dulapului în faţa căruia s-a 
așezat Kira. 

— Hai să începem de aici! le strig lui Tom și Pauli, înainte să-mi 
bag capul în dulap. 

La prima privire, nimic! Și nici la a doua. Ce porcărie! 

— Hm, cred că nu sunt aici. Trebuie să le căutăm altundeva. 

— Clar! La treabă! 

Tom nu pare câtuși de puțin descurajat; s-ar părea că toată 
povestea chiar îi face plăcere. Împreună cu Pauli, deschide uşile 
celorlalte dulapuri din mica odaie. 

— Haideţi să cercetăm acum fiecare cameră în parte, propune 
Pauli. Sau poate ai tu vreo bănuială, Kira? Vreo ascunzătoare, ceva? 

— Ăăă... Păi... 


Încerc să câştig ceva timp bâlbâindu-mă şi trag cu ochiul spre 
pisică. Oare-i vine vreo idee? 

— Hm, am, într-adevăr, o sugestie. Cu puţin timp în urmă, Vadim 
a înlocuit pardoseala din bucătărie. L-am ajutat şi eu. Scândurile stau 
pe o structură ca un fel de grătar de lemn, unde s-ar putea ascunde 
ceva. La un moment dat, chiar am făcut o glumă pe tema asta, zicând 
că ar fi o ascunzătoare bună pentru bijuterii și bani; bine, asta dacă 
am avea așa ceva. Să încercăm acolo? 

— Aăă, ar fi bine să căutăm sub pardoseala din bucătărie, propun 
eu. Este nouă. Poate reuşim să scoatem o scândură din ea. În orice 
caz, acolo ar încăpea pachetele cu țigări. 

Fugim în bucătărie şi Tom începe să ciocănească în diverse 
scânduri. A treia sau a patra, într-adevăr, cedează. O ridică și... 
sfântă sardină în ulei! Pachete cu ţigări! Atât de multe, încât nici nu 
pot să le număr dintr-o privire! 

— Bingo! jubilează Pauli. L-am prins! 

Tom mai ridică o scândură — aceeași privelişte: o grămadă de 
pachete cu țigări! Toate cu desenul unei capre pe ele. E „marfa 
noastră”, nu mai încape nicio îndoială. 

— Repede, adu aparatul de fotografiat şi ziarul! îmi strigă Tom, 
iar eu fug înapoi în hol, unde am lăsat punga cu care am venit. Când 
să pun mâna pe sacoşă, uşa apartamentului se deschide. Nu, nu 
poate să fie adevărat... Nu poate fi... Vadim! 

Încremenesc de groază. Milostive zeu al pisicilor! Te rog, fă în așa 
fel încât totul să nu fie decât fabulaţia minţii mele! 


Ce legătură să fie între infractori şi șireturi?! Uneori, 
legătura poate fi mai strânsă decât ai crede 


Nu, din păcate, nu este doar o închipuire a mea. Vadim stă, 
aievea, în fața mea. Adică nu mai stă, ci face un pas spre mine și mă 
apucă furibund de braţ. 

— Ce înseamnă asta? strigă la mine. Credeam că mă aştepţi la 
debarcaderul Bodos. M-am întors pentru că îmi uitasem banii, doar 
știi că voiam să te scot în oraș. Ce faci aici? 

Carotida lui Vadim se umflă îngrijorător, iar asta îi dă un aer 
înspăimântător. 

— Eu... Aăă... Deci... 

Pe salata mea de hering! Nu-mi vine în minte nimic rezonabil care 
să explice prezenţa mea aici. În afara adevărului, fireşte, dar astfel ar 
trebui să-l pun pe Vadim la curent cu toată povestea. Şi, din păcate, 
nici nu e nevoie să mai fac eu asta pentru că, în acest moment, Tom 
vine din bucătărie și dă peste Vadim. 

— Oh, nasol! 

Vadim se uită când la Tom, când la mine, apoi trece ca o furtună 
pe lângă noi spre bucătărie şi se opreşte în faţa găurii din podea. Se 
apleacă şi ridică un pachet cu ţigări. Nu există nici cea mai mică 
șansă ca el să nu priceapă ce se întâmplă. 

— Ah, dar ce bine ați mai calculat voi totul! Ia să ghicesc: băieţelul 
ăsta delicat e Joe, nu-i aşa? Şi acum vreţi să daţi alarma la sticleţi, nu? 
Kira, Kira, nu mi-aş fi închipuit că ești în stare de așa ceva! 

Ce păcat: Vadim nu e tâmpit! A înţeles pe loc tot planul nostru. Pe 
faţă i se întinde un rânjet: 

— O să dăm alarma la sticleţi, vă jur! Dar nu așa cum vă închipuiți 
voi! 


Vadim mă apucă din nou de braț și mă târăște în dormitor. Sunt 
siderat şi privesc cum îi împinge pe Tom și pe Pauli, împreună cu 
mine, în cameră. Îi trage un şut Kirei, care fuge pufnind spre noi. 
Apoi Vadim trânteşte ușa şi o încuie pe-afară. Suntem prinși în 
cursă. 

— Acum ascultați-mă bine, scumpilor! tună Vadim de dincolo de 
uşă. O s-o sun pe Ana şi o să-i povestesc despre mica surpriză care 
m-a așteptat aici. Şi pe urmă o s-o fac să înţeleagă că ar fi mai bine să 
se ducă la poliție și să dea, în sfârșit, o afurisită de declaraţie care să 
se potrivească cu depoziția mea. Şi cu niște completări, cum că eu n- 
am nimic de-a face cu tot traficul de ţigări. Că a fost implicată doar 
ea. 

— N-o s-o facă niciodată! strigă revoltat Tom. 

Vadim râde: 

— Eu cred că o va face. Altminteri, fetiţa ei cuminte nu va mai 
arăta la fel de bine ca de obicei. 

Ah, nu! Este o catastrofă. Lucrurile merg din rău în mai rău. Îmi 
adun tot curajul de care dispun, pentru a-l abate pe Vadim de la 
planul lui. 

— Păi, dacă tu îi spui asta mamei mele, garantat ea nu se va mai 
întoarce la tine. Dar, de fapt, asta e ce vrei... 

— Da, da, Kira, planurile se mai schimbă. Acum îmi mai doresc 
doar ca mama ta să ia asupra ei toată vina. E suficient cât să scap 
măcar de un an de pârnaie. Și, cu siguranţă, destul timp pentru a 
cunoaște o altă femeie drăguță! râde el zgomotos şi răutăcios. Ah, 
încă ceva, înainte să vă vină alte idei tâmpite: puneți-vă telefoanele 
pe prag, ca să le pot lua! Număr până la trei și mai deschid încă o 
dată uşa. Dacă nu văd acolo mobilele, o să azvârl pisica pe fereastră, 
ca să pricepeți că nu glumesc! 


Ne privim șocați. Tipul e absolut dement. Ne scotocim înfrigurați 
după telefoane. 

— Da, şi acum cheia! Hai, hai, mai cu viaţă! 

Pun repede cheia pe prag, alături de celulare. Vadim le înhaţă, 
apoi trântește ușa și o încuie la loc. Îi auzim paşii pe hol şi, apoi, ușa 
apartamentului închizându-se. A plecat, într-adevăr, iar pe noi ne-a 
lăsat încuiați aici. 

Un timp, niciunul dintre noi nu scoate o vorbă. În cele din urmă, 
Tom îşi drege glasul: 

— Fraţilor, am dat-o rău în bară. Ce facem acum? 

Ridic din umeri: 

— Nu ştiu. 

„++. ȘI îmi vine să urlu”, adaug eu în gând. 

— Spune-mi, mă întreabă Pauli, crezi că mama ta se va lăsa 
șantajată de Vadim? 

— Mă tem că da. Ce mamă n-ar face, din grijă pentru copilul ei, 
tot ce i s-ar cere? 

— Hei, Winston, nu vă lăsaţi! mă încurajează Kira. O să ne vină 
nouă o idee. În orice caz, trebuie să evităm ca mama să ajungă la 
poliție! 

— Da, dar cum? rostesc eu cu glas tare, iar Tom și Pauli mă 
privesc mirați. 

— Cu noi vorbeşti? mă întreabă Pauli. 

— Ăăă, nu, doar mă gândeam cu glas tare cum o putem împiedica 
pe mama să ajungă la poliţie. 

— Un lucru e clar: trebuie să ieşim de aici cât mai repede! este de 
părere Pauli. 

— Corect. Dar cum să facem asta? Să forțăm ușa? propun eu. 

Tom aprobă din cap şi se repede cu tot avântul în ușa camerei. Se 
aude un pocnet violent, dar nu se întâmplă nimic. 


— Au! face el și își freacă umărul. Ușa asta zici că-i blindată. Nu 
cred că o putem sparge. Dar fereastra? Oare putem să scăpăm pe 
acolo? 

Deschidem fereastra şi ne uităm afară. 

— Hm, e cam sus. Suntem la etajul al treilea. Dacă am ajunge în 
balconul vecinilor, poate că am putea să coborâm, dar simplu n-o să 
ne fie. Dar dacă vom cădea, ne facem pilaf, ne asigură sec Tom. 

— Am găsit! 

Dintr-o mișcare, Kira sare pe pervaz și aruncă o privire afară. 

— Eu o să cobor. Până în balconul familiei Petkovic ajung fără 
probleme şi, pe urmă, sar din balcon în balcon până ajung jos. 

— Mda, bună idee, zic eu încetișor, ca să nu se sesizeze Pauli și 
Tom, dar cum ne vei ajuta? Nu poţi să vorbeşti, ai uitat asta? 

— Sigur că nu pot. Dar ce-ar fi să-mi daţi o informaţie de 
transmis? De pildă, să-mi legaţi un bileţel de gât... Cel mai bine ar fi 
dacă aș fugi să-l duc la Werner. 

— La Werner? Dar el nu trebuia să afle nimic despre toată 
povestea! 

— Aşa e. Dar, din păcate, situaţia s-a înrăutățit și avem nevoie de 
un adult care să gândească totul la rece. 

— Bine atunci. Poate că nu e chiar așa de rea ideea. O s-o discut cu 
Tom și Pauli. 

Mă întorc spre cei doi: 

— Am găsit! Putem să-i legăm lui Winston un bileţel de gât și să-l 
scoatem pe fereastră. Pe urmă, el o să coboare — asta nu e o problemă 
pentru un motan. După ce ajunge jos, ne aduce ajutoare şi suntem 
salvați. 

Pauli şi Tom sunt sceptici: 

— Dar de unde ştim că Winston se duce drept spre primul om și 
acela o să vină să ne salveze? 


— Winston e foarte isteţ. Îi explic eu totul mai înainte. O să vedeţi 
voi. Suntem salvați! 

Tom îşi înclină gânditor capul: 

— Pe de altă parte, n-avem nimic de pierdut. În cel mai rău caz, 
motanul o şterge. Deci avem nevoie doar de hârtie, de ceva de scris 
și de un şnur. 

Căutăm prin cameră. Însă rechizitele nu abundă pe-aici. Pe unul 
dintre dulapuri găsim un plic vechi. În schimb, nu-i nimic de scris. 

— Stai, am eu un dermatograf, zice Pauli şi scoate din buzunar 
un ciot de creion și ni-l arată. Ăsta se cam întinde, dar tot e mai bun 
decât nimic. 

— Bună idee. Și pe post de şnur îmi sacrific un șiret, declară Tom 
și începe imediat să și-l scoată de la teniși. 

Pauli îmi dă dermatograful. Mă gândesc rapid ce vreau să 
transmit și apoi încep să scriu: 

„Dragă Werner, 

Am fost răpită de Vadim. Mă ţine prizonieră în apartamentul lui 
din strada Sethmann, numărul 12, etajul al treilea, apartamentul din 
dreapta. Vrea s-o șantajeze pe mama. Te rog, ajută-mă! 

Kira” 


Tom trage cu ochiul peste umărul meu. 

— Dragă Werner? De unde știi că Winston va întâlni pe cineva pe 
nume Werner? 

— Werner este profesorul pentru care lucrează mama. Locuim la 
el, în Hochallee, iar Winston este motanul lui. 

— Aha! Dar de-aici și până în Hochallee e distanță mare. Motanul 
tău n-o să ajungă acolo niciodată. Sau, în orice caz, nu destul de 
repede. 


— Cu metroul n-are nevoie decât de douăzeci sau treizeci de 
minute. 

Pauli şi Tom încep să râdă. 

— Cu metroul? Doar nu-ţi închipui că motanul o să ia metroul. O 
fi el un pisoi deștept, dar acum chiar că exagerezi. 

— N-aveţi decât să râdeţi, răspund eu ofticat. Eu știu că Winston 
poate să facă asta. Pisicile pot orice. M-aţi înțeles? 

— Nu te enerva! mă linişteşte Kira. E normal să nu te creadă. O 
scot eu la capăt. 

— Pe sfântul meu castronel de mâncare, sper să ai dreptate! Dar te 
rog să-mi dai din când în când câte un semn că eşti bine, ca să știu că 
totul este în ordine. 

— Așa o să fac! Şi acum, la treabă! Nu mai avem timp de pierdut. 
Dacă mama ajunge la poliție, atunci totul va fi în zadar! 

lau plicul, trag şiretul printr-o mică gaură făcută în hârtie şi, pe 
urmă, leg, biletul la gâtul pisicii. Apoi o iau în braţe, deschid din nou 
fereastra şi o pun cu grijă pe pervaz. Kira ezită puţin, apoi face un 
salt şi aterizează în siguranță pe balconul vecinilor. Zdup, zdup, 
coboară treptat și un pic mai târziu ajunge jos. Uf, asta a mers bine! 

Pauli şi Tom privesc în urma ei: 

— Ascultă, dacă motanul tău reuşeşte să facă treaba asta, eu înghit 
o mătură întreagă! 

Tom nu pare prea încrezător. Dar trebuie să mărturisesc sincer că 
nici eu nu sunt. Mai exact, care e planul? 


Dacă vrei să prinzi șoareci, ai nevoie de slănină. Dar cu 
oamenii trebuie să procedezi altfel 


„Hai, Kira, odată! Dă-mi un semn!” Nici nu știu de câte ori i-am 
trimis gândul ăsta în ora care a trecut. Din păcate, niciun răspuns. 
Chiar niciunul. Sper că n-a păţit ceva. Poate că Tom a avut dreptate: 
pisicile nu pot călători cu metroul. Poate că, dacă o pisică încearcă 
asta, e imediat prinsă şi expediată la adăpostul pentru animalele fără 
stăpân. „Hai, Kira, dă un semn!” 

— Eşti bine? Pauli mă mângâie pe braţ. 

Îmi ridic privirea către ea. 

— Păi cum să nu fiu? Aici totul e în regulă. Sunt sechestrată 
împreună cu prietenii mei în locuinţa fostului iubit al mamei mele, 
nimeni nu ne vine în ajutor și, probabil, individul se va întoarce şi ne 
va trage o mamă de bătaie. Deci sunt cât se poate de bine. 

Încep să plâng. Plânsul îmi face bine. Mă linişteşte. 

Tom se așază lângă mine pe podea şi-şi trece brațul pe după 
umerii mei. 

— Hai, Kira! O s-o scoatem la capăt! lar motanul tău va veni, cu 
siguranţă, cu ajutoare. O să fie bine, ai să vezi! 

Clic, clac. O cheie se răsuceşte în ușa apartamentului. Nu-i a bună, 
căci numai Vadim mai are acum cheile casei. Nu trece mult și el e 
deja în fața ușii noastre, o descuie și o deschide puţin. 

— Nu dau de mama ta. Așa că o să trebuiască să mai rămâneți 
puţintel aici. 

În acest moment, se aude soneria. 

— Ce? bombăne Vadim. O vizită? zice, închide din nou ușa și o 
încuie. Să n-aud musca acolo, la voi. Clar? 

Inima mea o ia razna. O fi Werner? Vom scăpa de dementul ăsta? 
Tom și Pauli schimbă priviri între ei. 


— Ei bine, şopteşte Pauli, era şi timpul. 

Tom aprobă din cap: 

— Să sperăm că e vorba de ajutoare. M-am cam săturat de tot 
spectacolul ăsta cu sechestrarea. 

— Cine e acolo? se aude din hol vocea lui Vadim. 

— Numele meu e Hagedorn, răsună o voce foarte cunoscută. Pot 
să intru puţin? 

Werner! În sfârșit! 

— Nu. Nu mă mai deranja. Afară de asta, nici nu știu cine eşti. 

— Nu durează decât un minut. Am o întrebare importantă. 

— Şterge-o de aici! 

Nu, te rog, te rog, dragă Werner, nu te lăsa păgubaș! Trebuie să ne 
ajuţi neapărat! 

— Vrei să spui că toți banii ăștia de aici de afară nu sunt ai 
dumitale? 

— Ce bani? 

— Păi ăștia din faţa ușii. Vreo două mii de euro. Atunci mai bine îi 
iau eu şi-i duc la poliție. 

Nu trece mult și auzim scârțâitul ușii de la intrare. Apoi, voci 
amestecate. Un pocnet şi ușa este din nou închisă. Apoi, încep niște 
bubuituri foarte violente. 

— Hei, lasă-mă să intru! 

E vocea lui Vadim. 

După voce, zici că a turbat. Dar pare să nu mai fie pe holul 
apartamentului, ci pe cel al imobilului. Ce s-a întâmplat? 

— Kira, unde ești? 

Asta e vocea lui Werner. Şi vine din apartament. Ura! Inima-mi 
bate tot mai tare. 

— Aici! Suntem aici! strig eu. Vadim ne-a încuiat. Drept înainte! 


Tom şi Pauli încep să bubuie cu pumnii în ușă. Cheia se răsucește 
în broască, apoi uşa se deschide în sfârșit și în fața noastră e Werner. 
Mă arunc de gâtul lui. 

— Mulţumesc, mulțumesc, mulțumesc! strig și mai trag o repriză 
de plâns; mare zeu al pisicilor, de când sunt om, mare plângăcios m- 
am mai făcut! 

Werner mă strânge scurt în brațe, apoi îmi dă din nou drumul. 

— Măi, copile, Kira, în ce te-ai băgat? Ei sunt prietenii tăi? mă 
întreabă arătând spre Tom și Pauli. 

— Da, cei mai buni prieteni — Tom și Pauli. Ei m-au ajutat să-i 
întind o cursă lui Vadim. Dar, din păcate, n-a ieșit prea bine. 

Tom și Pauli îi fac semn cu mâna lui Werner, care dă scurt din cap. 

— Ce fel de cursă? Și de ce? Şi cum l-aţi făcut pe Winston să-mi 
aducă acest mesaj? Mă rog, nu mai contează, o să-mi povestiți mai 
târziu. Acum trebuie să o scoatem la capăt cu individul de afară, zice 
Werner şi arată spre ușa apartamentului, în care Vadim tot loveşte. 
Am putut să-l păcălesc cu vechiul truc cu banii, dar odată tot va 
trebui să ieşim de aici. Și el nu-mi face impresia că, la despărţire, va 
vrea să ne strângă mâna. Cred că ar fi mai bine să chem poliţia. 

Werner își scoate mobilul și tastează un număr. 

— Alo? Hagedorn la telefon. Am aici o urgenţă... 


XA 


După aceea, totul s-a desfășurat în viteză. După nici zece minute 
de la apelul lui Werner, patru polițiști au descins în forță și l-au 
imobilizat pe Vadim, care a rămas mască. Apoi, în apartament a 
intrat un al cincilea om al legii, o polițistă, şi ne-a cerut să-i spunem 
toată povestea şi să-i arătăm ascunzătoarea în care se află ţigările. 


Apoi am mers cu toții la secția de poliție. Şi încă suntem aici, 
relatând totul, pe rând, pentru procesul-verbal. 

Werner, care ne însoțește, clatină mereu din cap și mormăie ceva 
de genul: „Ce nechibzuiţi aţi fost!”. În rest, nu mai spune nimic. 

— Copii, copii, frumoasă ispravă ați mai pus la cale! constată 
polițista la sfârșitul depoziției noastre; ne zâmbește blând. Data 
viitoare, când credeţi că ați dat de urma unui infractor, vă rog să 
chemați imediat poliția. Doamne, ce era să se întâmple! 

— Așa e, aprob eu, dar trebuia să dovedim că Vadim a mințit, 
pentru ca s-o credeți, în sfârşit, pe mama mea. 

Poliţista zâmbește: 

— Trebuie să recunosc că aţi reușit. Acum l-am băgat, în sfârșit, 
după gratii pe Vadim ăsta. Puteţi merge liniştii acasă să vă odihniţi, 
zice ea și se uită la profesor. Copiii par foarte, foarte obosiţi. 

Așa e. Sunt îngrozitor de obosit. Și de îngrijorat. Căci n-am mai 
auzit nimic de Kira de când a sărit pe fereastră. E clar că e teafără 
acasă, la Werner. Dar de ce nu-mi dă niciun semn? 


Inapoi, la cauza primă. Sau de ce e bine să ai un profesor de 
fizică acasă 


— Ai apărut, în sfârşit! Te-am căutat peste tot. De ce nu-mi 
răspunzi când îți trimit mesaje telepatice? Mi-am făcut mari griji 
pentru tine. 

Am găsit-o pe Kira în timp ce scotoceam prin camera Anei. Stă 
făcută ghem pe pat şi nu se mișcă. Când mă așez lângă ea, pe 
marginea patului, și o mângâi, își ridică privirea spre mine. 

— Nu mai vreau să fiu pisică. Vreau să fiu din nou eu însămi. Şi 
vreau să mă mângâie mama. Chiar am fost geloasă când te-a luat în 
braţe. 

— Şi de-aia zaci acum în pat? 

— Stau pe pernele mamei. Au mirosul ei, care îmi place atât de 
mult, oftează Kira. Ah, Winston! Cred că mi s-a făcut un dor nebun 
de vechiul meu fel de a fi. 

Dor. Ce-o fi însemnând asta? 

— Cum e când simţi dorul? o întreb. 

— E greu de descris. E ca și când ai fi însetat, dar şi ca și cum ai fi 
foarte obosit. În orice caz, eşti trist. Și ţi se strânge inima în piept. Nu 
mai poţi respira normal. 

Trebuie să recunosc că ideea de a rămâne până la sfârşitul zilelor 
mele captiv într-un corp străin îmi displace tot atât de mult ca și 
Kirei. În sensul ăsta, pot s-o înțeleg. Eu aș prefera să stau din nou 
întins pe canapeaua mea şi să fiu mângâiat de Werner. Şi aș vrea s-o 
vizitez în curte pe Odette. Ca motan, nu ca om. 

Când mă gândesc la Odette, mă cuprinde o senzaţie care ar putea 
fi, într-adevăr, un amestec de sete şi oboseală. Şi o apăsare în piept, 
însoțită de zvâcniri ale inimii. Înseamnă că și mie mi-e dor? 


— Da, da, dar ce putem face ca să schimbăm lucrurile? reflectez 
eu. Mă tem că, atât timp cât nu ştim de ce s-a întâmplat totul, nu 
avem nicio soluţie. 

— Trebuie să începem să căutăm cauza, spune Kira. Eu, una, nu 
vreau să rămân așa. 

Oftez. Are dreptate, firește. Trebuie să trecem la căutarea cauzei. 

— Dar de unde să pornim? 

— E foarte simplu: ne ducem încă o dată acolo unde a început 
toată încurcătura. Poate locul ne inspiră vreo idee. 

— Bine, spun eu şi în același timp, casc. Dar până mâine 
dimineaţă, nici cu forța n-ai să mă scoţi din casă! 

— Atunci pe mâine dimineaţă! E tocmai bine: sâmbăta n-am 
școală și poţi să spui că te duci să iei pâine! 

— Din partea mea, e în regulă, mormăi eu supus. 

Sfântă sardină în ulei, tare insistentă mai e Kira! 


XXX 


În dimineața următoare suntem iarăşi în faţa şantierului, în locul 
unde ne-a prins furtuna. Baraca în care ne-am adăpostit este exact 
așa cum mi-o aminteam. Poate că-s mai multe buruieni, dar, în rest, 
nimic nu s-a schimbat. Bobina este tot în mijlocul adăpostului. Și e la 
fel de neinteresantă. 

— Bine, deci să rezumăm: stăteam pe acest tambur pentru cabluri 
și fiecare dintre noi își dorea să fi fost altcineva. Atunci ne-a lovit 
trăsnetul și, surprinzător, în loc să murim, ne-am schimbat între noi 
corpurile. 

Kira își lasă capul într-o parte; are un aer prea meditativ pentru o 
pisică. 


— Exact aşa a fost. Asta dacă prin tambur pentru cabluri tu 
înţelegi bobina asta enormă. 

— Trebuie să ne uităm bine la toate. Undeva pe-aici se află soluția 
pentru problema noastră, simt asta! 

Kira îşi ia avânt şi, apoi, cu un salt curajos, ajunge pe tambur. 

— Ia te uită, capacul de lemn este complet carbonizat. Prin 
urmare, fulgerul a lovit direct în tambur. 

— Se prea poate. Dar cu ce ne ajută asta? o întreb eu nedumerit. 
Care e deosebirea dacă un fulger loveşte un copac sau un tambur pe 
care-s înfășurate cabluri? Doar şi unul, și celălalt sunt de lemn. 

— Ba nu, mă corectează Kira. În jurul tamburului este înfășurat 
un cablu, iar în jurul copacului nu. 

Ridic din umeri: 

— Ei şi? Ce-i cu asta? 

— Nici eu nu ştiu. Era doar aşa, o idee. E firul de pai de care mă 
agăţ şi eu... 

— Ce fir de pai? 

— Ah, Winston, așa se spune când nu ai prea multe speranţe! mă 
lămureşte Kira. Se zice că atunci te agăţi şi de un fir de pai. Asta 
înseamnă că accepţi orice fărâmă de speranţă. 

— Hm... 

Dau târcoale tamburului pentru cabluri și îl tot cercetez. Într- 
adevăr, capacul este cu totul înnegrit şi plin de funingine. În mijloc 
are o adâncitură. Trebuie să fie locul exact unde a lovit fulgerul. Am 
avut un noroc uriaş că nu ne-a nimerit pe noi. Altminteri, acum Kira 
ar fi fost o pisică moartă. Și nici eu n-aș fi fost mai bine. 

— Trebuie să aibă legătură cu fulgerul. Și cu locul de aici. Trebuie 
să existe o explicaţie logică. Lucrurile de felul ăsta nu se petrec aşa, 
pur şi simplu... 

Kira începe să pară cam disperată. 


— Sincer să spun, cu puţin timp înainte, aş fi jurat că aşa ceva e 
imposibil! 

Ne aşezăm amândoi pe jos, lângă tambur. Un timp, niciunul din 
noi nu zice nimic. În cele din urmă, Kira se pune în mișcare. 

— Vino, Winston! Trebuie să cerem părerea unui specialist în 
descărcări electrice. Avem nevoie de un expert. Şi știu eu unul foarte 
bun. 

— Eşti sigură? Cunoşti un specialist în descărcări electrice? 

— Da. Și îl ştii şi tu. 

Mă uit la ea consternat. 

— Cunosc eu un specialist în descărcări electrice...? 

— Da. Werner. 

— Werner e specialistul? 

— Sigur. Doar descărcările astea sunt curent electric. Curentul 
electric reprezintă un capitol important al fizicii. lar Werner e 
profesor de fizică. Deci, dacă cineva ne poate ajuta în privinţa asta, 
atunci Werner este omul potrivit. 

— Grozav! Mergem acum la Werner și-i povestim repede toată 
istoria cu schimbul de corpuri. Și pe urmă îl întrebăm dacă ştie ce 
legătură ar putea avea trăsnetul cu toată tărăşenia asta. Ce idee tare! 
Cum de nu mi-a trecut mie prin cap? 

Kira fabulează. Eu îl cunosc pe profesor. El nu crede în minuni. 
Mai degrabă m-ar duce la un doctor, dacă i-aș servi o asemenea 
poveste. Evident, nu la un pediatru, ci la un psihiatru. 

— Măi Winston! Nu mai fi tot timpul aşa de negativist! Fireşte că 
nu-i vom spune toate astea lui Werner aşa, direct. O s-o facem ceva 
mai abil. 

— Aha! Şi cum anume? 

— Păi, în primul rând, trebuie să-l aducem cumva aici. Cea mai 
bună idee ar fi ca tu să-i faci niște aluzii cu privire la vremea 


frumoasă şi să-l întrebi dacă, pentru a sărbători această zi, n-ar vrea 
să faceți o mică plimbare. Să luaţi puţin aer proaspăt, după masă. O 
să vezi, când copiii propun o plimbare, adulții nu spun niciodată nu. 

— Eşti sigură? 

— Absolut sigură. Adulții vor întotdeauna ca noi, copiii, să facem 
mişcare în aer liber. Voi veni şi eu cu voi și vom merge în direcţia 
asta. Când vom ajunge în fața barăcii, să spui, ca din întâmplare, că 
la fizică tocmai vă ocupați de furtuni şi fulgere. Și că tu te întrebi 
dacă, presupunând că un fulger ar lovi acest tambur, s-ar putea 
întâmpla ceva cu totul ieșit din comun. Pentru că ţie asta ţi s-ar părea 
un lucru interesant. 

Cad o clipă pe gânduri. 

— Bine. S-ar putea ca strategia asta să prindă. Lui Werner îi place 
foarte mult să explice astfel de lucruri. 

— Păi vezi? Nu ţi-am spus eu? Așa sunt adulții. Tot timpul își 
găsesc ceva de făcut. Și spun că e bine ca oamenii să învețe mereu 
lucruri noi. lar, în cazul nostru, treaba asta ne e de mare ajutor. O să 
vezi! O să funcţioneze! 

Sper să aibă dreptate. 


XA 


Kira are dreptate. Nici nu apuc bine să rostesc cuvântul magic 
„Plimbare”, că Ana și Werner preiau cu entuziasm inițiativa. 

— E o idee bună, mă laudă Werner. După toată agitația de ieri, azi 
ar trebui să lăsăm deoparte toate grijile. O plimbare e exact ce ne 
trebuie acum. 

Aşadar, de îndată ce am terminat micul dejun și vasele au fost 
duse din sufragerie în bucătărie, Ana şi Werner și-au şi luat jachetele. 
Mie mi-e bine aşa, cu un pulover subțire. O iau pe Kira în brațe. 


— Vine şi Winston cu noi? întreabă Ana. 

— Sigur că vine! Fără el am fi fost poate și acum în apartamentul 
lui Vadim! Bine că ieri s-a luat după noi și a ştiut cum să se întoarcă 
atunci când noi eram sechestrați la Vadim. Cred că Winston merită 
din plin o plimbare. 

Werner aprobă: 

— Da, e într-adevăr uimitor ce e în stare un motan să facă. 
Întotdeauna mi-am închipuit că o pisică de casă, cum e Winston, ar 
trebui să fie complet dezorientată prin oraş. Uite cum te poţi înşela! 
Așadar, grasule, vino cu noi! 

Cum adică „grasule”? Ce nerușinare! Eu chiar sunt un motan 
suplu. E drept, asta mai ales de când în corpul meu trăieşte Kira. Am 
senzația că ea mănâncă ceva mai puţin ca mine. În orice caz, ca 
pisică, este o apariţie elegantă. 

Ajunși jos, Kira sare din brațele mele și o ia la goană spre şantier. 
Pornim agale în urma ei. Ana şi Werner poartă o discuţie animată. E 
și firesc să fie așa. După ce s-a făcut lumină în povestea cu 
contrabanda cu ţigări, amândoi au o mulțime de lucruri să-și 
povestească. Ana pare uşurată că acum Werner cunoaște adevărul. 
Râde mult, și Werner e şi el într-o dispoziție de milioane. E minunat 
că se înţeleg atât de bine! Poate că Ana va rămâne, pur şi simplu, 
împreună cu Kira la noi, chiar dacă acum nu-i mai este frică de 
Vadim. În orice caz, eu m-aș bucura. 

Nu după mult timp am și ajuns la ţinta drumului nostru. Acum 
mai trebuie doar să-l ghidez pe Werner cât mai aproape de șantier și 
să-l extrag din pălăvrăgeala cu Ana. Apoi pot lansa întrebarea. Kira a 
și sărit pe tambur și-și agită nerăbdătoare coada într-o parte şi-n alta. 

— Winston, dă-i drumul! Vezi ca nu cumva cei doi să treacă de 
șantier! 


— O clipă! Trebuie să mă gândesc un pic cum să formulez 
întrebarea. 

— Îţi dau eu un pont: pune-o direct! Întreabă-l pur şi simplu ce s- 
ar întâmpla dacă ar cădea un fulger exact în locul în care stau eu 
acum. 

În ce priveşte discuţiile între oameni, Kira are, în mod evident, 
mai multă experiență decât mine. Deci pe locuri, fiți gata, start! 

— Ăăă... Werner... 

— Ce e, Kira? 

— Tu eşti fizician. Poţi să-mi spui ce s-ar întâmpla în cazul în care 
un fulger ar cădea exact acolo unde stă acum Winston? Ar putea 
apărea ceva ieșit din comun? 

Doamne, ce aiurea a sunat! Werner mă priveşte nedumerit. 

— Ce ţi-a venit? 

— Eu... Păi... La şcoală tocmai ne ocupăm de fulgere şi... ăăă... 

Ce bâlbâială penibilă! Probabil că Werner deja se îndoiește că aș fi 
un copil așa de isteț cum zice Ana mereu. Dă-i drumul, Winston! 
Gândește-te! Dă-i un sens frazei! 

— Cum am spus, noi ne ocupăm de fulgere și fiecare dintre noi 
trebuie să noteze trei locuri diferite în care ar putea cădea trăsnetul. 
Şi pe urmă trebuie să descriem ce s-ar întâmpla în acele locuri. 

Uf! Am spus-o pe nerăsuflate. 

Werner râde: 

— Păi, dacă fulgerul ar cădea acolo, i-ar cam pârli blana bietului 
Winston. 

Răspunsul ăsta nu-i tocmai satisfăcător. Decid să mai fac o 
încercare: 

— Şi nu e nicio diferenţă dacă fulgerul ar lovi un copac sau acest 
tambur? 


— Tu chiar vrei să afli lucrurile în detaliu... Bine! Atunci, hai să ne 
uităm mai îndeaproape la tambur. 

Calcă apăsat pe partea de jos a tamburului şi îl cercetează: 

— Hm, interesant obiect pentru experimentul cu trăsnetul ţi-ai 
găsit! Dacă văd eu bine, asta e, de fapt, o uriașă bobină de cupru. 

— O ce? 

Ce să spun, am rămas mască, iar Werner o să creadă că pe Kira n- 
o prea ajută mintea. 

— Prin urmare, ceea ce e special la acest tambur este că pe el nu 
este înfășurat un cablu îmbrăcat în plastic, ci un cablu neizolat din 
cupru. Avem, așadar, o bobină de cupru. Și ce se întâmplă când 
fulgerul loveşte o bobină de cupru? 

Ridic din umeri: 

— Habar n-am. 

Werner zâmbește: 

— Pentru o fracțiune de secundă, apare un electromagnet foarte 
puternic. Când curentul trece printr-o bobină metalică, bobina 
devine magnet. E cazul de față: în momentul în care sarcina electrică 
a fulgerului se descarcă, bobina de cupru generează un câmp 
magnetic. Deci bietul Winston se află într-un câmp magnetic și va fi 
atras de electromagnet. lar această atracţie va fi chiar foarte 
puternică. 

Mă holbez la Werner. Asta e! Un magnet! S-ar putea ca eu şi Kira 
să fi fost cumva smulși din corpurile noastre de un magnet puternic? 
Așadar, sufletele noastre sunt atrase de magneţi? lar apoi fiecare 
suflet a aterizat în corpul celuilalt? S-o fi datorând schimbul acesta 
de trupuri dorinţei noastre nesăbuite de a fi altcineva? Să însemne 
asta că putem să ne preschimbăm la loc cu ajutorul unui magnet? Și 
dacă da, cum facem rost rapid de un magnet puternic? Întrebări 


peste întrebări! Să sperăm că în curând vom avea răspunsurile 
potrivite. 


Prietenilor adevărați poți să le povesteşti totul. Greșit: nu 
doar că poți, ba chiar trebuie! 


Pentru prima oară de când sunt captiv în corpul unei fete, sunt 
bucuros că, în sfârșit, este iarăşi luni şi pot să mă duc la școală. Tot 
weekendul, Kira și cu mine ne-am stors creierii să aflăm de unde am 
putea procura un magnet suficient de puternic ca să probăm teoria 
schimbului de corpuri. Să stăm din nou în baraca de pe șantier şi să 
așteptăm căderea unui trăsnet pe bobina de cupru nu pare tocmai 
varianta potrivită. Oricum, altceva mai bun nu ne-a dat prin cap şi, 
de aceea, mă tot gândesc dacă n-ar trebui să le povestesc lui Pauli şi 
lui Tom despre problema mea. Firește, fără să menţionez că, de fapt, 
eu sunt un motan. 

Dar înainte de a ajunge să testez cunoștințele de fizică ale 
prietenilor mei, domnul Pretorius ne surprinde cu o nouă idee de 
superprofesor. 

— La sfârșitul săptămânii m-am gândit la felul în care putem 
îmbunătăţi relaţiile de colegialitate în clasa voastră. Şi cred că am 
găsit soluția: mese de grup. Prin urmare, vom face următoarele: 
fiecare din voi scrie pe un bilet numele a doi colegi cu care ar prefera 
să stea la o asemenea masă și numele altor doi cu care n-ar vrea cu 
niciun chip să se amestece. Eu adun apoi biletele și, după o pauză de 
un sfert de oră, voi anunţa noua ordine la mese. 

Un murmur străbate clasa. În mod evident, nimeni nu este 
încântat de această idee. Eu n-am nicio părere, așa că, din punctul 
ăsta de vedere, sunt singurul din clasă. Scot din buzunar o foaie de 
hârtie, mâzgălesc pe ea „Da: Tom și Pauli. În niciun caz: Leonie Și 
Emilia” și o împăturesc. Domnul Pretorius trece repede printre 
rânduri și adună foile. Când ajunge din nou la catedră, bate scurt din 
palme. 


— Aveţi cincisprezece minute de pauză. Dar să nu faceţi gălăgie, 
celelalte clase au ore. 

Mă ridic şi merg la banca lui Pauli. 

— Bună! Cum a fost weekendul tău? o întreb. 

— Pot spune că în regulă. Fireşte, părinţii mei au fost supăraţi din 
cauza poveștii cu Vadim. Când m-au luat de la secţia de poliție, erau 
în stare de şoc, dar între timp, le-a mai trecut. 

— La fel şi la mine, spune Tom, care s-a așezat lângă noi. Din 
fericire, ăi bătrâni s-au liniştit. Ce se mai întâmplă cu mama ta? 

— Oh, e bine. Se bucură că l-au arestat pe Vadim. Dar să trecem la 
altceva: se pricepe vreunul dintre voi la fizică? 

Pauli ridică din umeri, Tom mă priveşte mirat: 

— La fizică? Cum așa? Ai nevoie de meditații? 

Scutur din cap: 

— Nu în felul ăla. Dar sunt în căutarea unui magnet puternic. 
Adică a unuia într-adevăr puternic. Și habar n-am unde l-aș putea 
găsi. 

— Dar ce vrei să faci cu el? mă întreabă curioasă Pauli. 

— Mi-ar cam trebui pentru un experiment. 

— Mama are la birou magneţi foarte puternici. Arată ca nişte 
creioane scurte, dar poţi prinde cu ei teancuri întregi de hârtii pe 
panourile magnetice. 

Hm! Fără să le spun la ce îmi trebuie magnetul, va fi greu să le 
dau indicaţiile corecte lui Pauli și lui Tom. 

— Păi cred că magnetul ar trebui să fie mult mai mare. 

Tom se încruntă: 

— Tu vrei să spui că vrei să obţii un mare câmp magnetic? 

Exact! Un câmp magnetic! Chiar așa l-a numit şi Werner! Aprob 
din cap entuziasmat: 

— Da! Caut unul capabil să producă un câmp magnetic puternic. 


— Cât de mare? Cât o carte? 

— Nuuu, mai degrabă aşa, de un metru cincizeci pe un metru. 

Tom se holbează la mine: 

— Ce? Păi e enorm. 

Ca răspuns, ridic din umeri. 

— Tom, Kira, vă rog să vă aşezaţi în bănci! 

Pretorius pare să fi terminat cu noua aranjare a locurilor. 

— Am format în total cinci mese. Acum vă citesc numerele 
meselor şi numele celor cinci sau şase elevi care vor sta la fiecare 
dintre ele. Aceşti elevi vor forma grupe. Apoi vom muta împreună 
mesele. Masa unu: Luna, Ben, June, Smilla și Mats. Masa a doua: 
Victor, Nele, Finn, Torben, Marie și Nils. Masa a treia: Kira, Tom, 
Pauli, Leonie și Emilia. Masa a patra... 

O, nu! Ce-i asta? Pauli şi Tom sunt, bineînțeles, grozavi, dar să 
stau cu cele două dobitoace-șefe la aceeași masă?! Doar am scris clar 
că în niciun caz nu vreau să stau cu ele! 

— Așa, copii, gata cu vorbăria, formaţi grupele! Și apoi așezați 
mesele! Câte doi, față-n faţă, și unul în capul mesei. Hai, hai! Puteţi 
să vă mişcați mai cu viață? 

Mă ridic și mă târăsc, cu capul în pământ, spre Pauli. 

— Doamne, nu se poate! Nu vreau să stau împreună cu tipele alea 
două care mă calcă pe nervi. La cine pot face plângere? 

Pauli zâmbește: 

— Nici vorbă! Cuvântul profesorului e lege. Ei, nu poate fi chiar 
aşa de rău! 

Se ridică și-și împinge masa spre a mea. Tom îi dă o mână de 
ajutor. Apoi, el este ajutat, la rândul lui, de un coleg să pună altă 
masă în capăt. Sinistrul loc e pregătit. Leonie vine spre noi și-și lasă 
geanta să cadă fix lângă picioarele mele. 


— Ei, să vezi ce încântați o să fie părinţii mei când vor afla că stau 
lângă o infractoare. Să sperăm că o să scap cu viaţă. 

Leonie îmi aruncă o privire batjocoritoare. 

— Ce vrei să spui? se interesează Pauli. 

Vai, nu, acum Leonie garantat va da de gol istoria cu tricoul! 

— A, voi încă nu ştiţi ce hobby nemaipomenit are noua voastră 
prietenă? Nu v-a povestit de mica noastră escapadă la TK Moritz? 

Cuvintele lui Leonie se învălmășesc pentru că e nerăbdătoare să le 
istorisească totul. Emilia stă lângă ea și rânjeşte prosteşte. 

— Eu... ăăă... încerc eu să mă apăr, bâlbâindu-mă, dar Leonie 
trăncăneşte mai departe. 

— A furat de-acolo. Și a şi fost prinsă. Penibilă fază! Credeam că 
nu văd bine când ea, pur și simplu, a ascuns tricoul. 

În primul moment, Tom și Pauli mă ţintuiesc cu privirea, apoi se 
întorc spre Leonie. 

— Da, da, ați rămas mască, așa-i? Mda, m-am gândit că e 
important să aflaţi asta. E totuşi bine să știți cu cine aveţi de-a face, 
nu? 

Sfântă scândură de ascuţit ghearele! Aș fi preferat să intru în 
pământ de ruşine. Sau să mă fac atât de mic, încât să încap într-o 
cutie de sardele în ulei. Tot sângele mi s-a urcat în obraji. Cu 
siguranță, fața mea s-a făcut roşie ca focul. 

— Ascultă, Leonie, începe Tom fără grabă, iar pe mine mă trec toți 
fiorii, gândindu-mă la ce urmează. Nu mă interesează care-i planul 
tău. Nouă Kira ne-a povestit totul, fireşte. Doar suntem prieteni! 

Ha? Nu pot să-mi cred urechilor! Leonie e şi ea complet uluită şi, 
în plus, dezamăgită. Acum Tom chiar cască, de parcă toată istoria cu 
mine și cu tricoul ar fi cel mai plictisitor lucru pe care l-a auzit 
vreodată. Intervine şi Pauli: 


— Tom are dreptate. Kira ne-a povestit imediat totul. Nici nu m- 
am mirat. La urma urmelor, era cu voi. Probabil a fost ideea voastră. 

Leonie deschide gura, ca și cum ar vrea să spună ceva, apoi o 
închide fără o vorbă. Leonie, redusă la tăcere — iată o imagine de 
milioane! 


XXX 


În pauza de prânz stăm, în sfârșit, împreună, dar fără Leonie și 
Emilia. Un bun prilej de a le vorbi lui Tom și Pauli despre chestiunea 
cu tricoul, căci, până la urmă, situația a devenit de-a dreptul 
penibilă. 

— În legătură cu... Aş vrea să vă explic. Nu înseamnă că aș avea o 
aplecare spre furt. Ba dimpotrivă. Dar... 

Mai mult n-am putut să spun, pentru că Tom și-a pus mâna peste 
a mea, privindu-mă cu o mină foarte serioasă: 

— Kira, nu trebuie să ne explici. Oricui i se întâmplă câteodată să 
o facă lată. Şi mie, şi ție; desigur, și lui Pauli. Dar între prieteni 
important este să existe încredere. Să le împărtășeşti dacă ai pierdut 
ceva sau dacă ai făcut ceva rău. Înțelegi? Între prieteni, adevărul este 
important. 

Dau încet din cap. Deși eu, ca motan, n-am avut nicio experiență 
legată de prietenie, toate astea par a avea sens. E foarte greu să ai un 
prieten apropiat și să ţii, în același timp, secrete față de el. Din 
păcate, mie îmi este imposibil să pun pe masă toate secretele dintr- 
odată. Oftez din inimă. 

— Ar mai fi și altceva ce-ai vrea să ne spui? 

Pauli este foarte perspicace şi a observat imediat că mai am ceva 
pe suflet. Dar n-am cum să le explic celor doi că, în realitate, eu sunt 
Winston. Şi-ar închipui că sunt complet dus cu pluta. Așadar, scutur 


din cap şi mormăi ceva ce aduce a un fel de „Nu, nu...”. Tom mă 
măsoară cu privirea. 

— Kira, mai ai tu ceva! Ce se întâmplă? Spune odată! 

Miau, îmi vine să-mi smulg mustăţile pe care nu le mai am! Ce-mi 
rămâne de făcut? Poate că ar trebui, totuși, să... îmi iau inima în 
dinți şi mă hotărăsc să-i pun în temă pe Tom şi Pauli cu toată 
tărăşenia. 

— Am, într-adevăr, ceva pe suflet. Ce-i drept, povestea este cam 
greu de înghiţit și va trebui să-mi promiteţi că nu mă veți crede 
ţicnită. 

Tom și Pauli ridică simultan câte o mână în aer; scena e chiar 
amuzantă. Apoi, ei spun solemn, într-un glas: 

— Pe cuvânt de onoare! 

Să-i dăm drumul... 

— Hm, ce-aţi spune dacă v-aş mărturisi că, în realitate, eu nu sunt 
eu? Ci cu totul altcineva...? 

Amândoi mă privesc descumpăniţi. Tom îşi drege glasul: 

— Vrei să spui că tu nu ești Kira Kovalenko? 

— Da. Vreau să spun că nu-s. Adică sunt doar pe jumătate. Adică 
nu cu totul și cu totul... 

Dumnezeule, ce încâlcite sunt explicaţiile mele! Așa nu voi lămuri 
niciodată lucrurile. Mai fac o încercare: 

— Vreau să spun că, aparent, sunt Kira Kovalenko. Dar sufletul 
meu nu este al unei fete, ci al... 

— Unui băiat? întreabă Pauli. Am citit despre astfel de cazuri. 
Bărbaţi care s-au născut în corp de femeie şi invers. Se numesc... 
ăăă... aşteaptă... imediat îmi amintesc... 

Scutur din cap. 

— Nu, nu asta am vrut să spun. Nu sunt băiat. 

Trag adânc aer în piept, apoi spun cu un oftat: 


— Sunt un motan. 


Situațiile speciale cer măsuri speciale. lar asta e o regulă 
valabilă şi pentru motani! 


— Tu ești Winston? Motanul Kirei? 

— Motanul profesorului Hagedorn. 

— Bine, bine, motanul lui Hagedorn, atunci. Adică ești creatura 
aia neagră, pe care tu, mă rog, Kira o tot ia după ea? O pisică 
adevărată-adevărată? Cu coadă și mustăţi? 

Tom este consternat. Dar cum să nu fie? Oricum, măcar el şi Pauli 
au ajuns în punctul în care cântăresc dacă ce spun eu este adevărat. 
Drumul până aici a fost, în orice caz, lung: mai întâi, cei doi s-au 
amuzat teribil ca de o superglumă. Apoi m-au tot presat să spun 
care-i, de fapt, treaba. Apoi s-au îmbufnat, pentru că nu renunțam la 
povestea cu pisica. În cele din urmă, a trebuit să recunoască totuşi că 
au existat momente când s-au mirat de abilitățile pisicii Kirei. Piatra 
de încercare? Călătoria cu metroul! 

— Da, sunt o pisică adevărată. Cu coadă și mustăţi. Mai exact: din 
rasa British Shorthair. Foarte nobilă. De aici, și numele meu. Aparțin 
unei vechi vițe nobile. Mă rog, nu şi în momentul ăsta; acum sunt 
Kira. Dar asta v-am mai povestit. 

Pauli mă priveşte cu mare atenţie, de parcă aș fi un extraterestru. 
Apoi, încearcă să obțină informaţii mai precise. 

— Nu mi-o lua în nume de rău, Kira — sau Winston, sau cum ar 
trebui să-ți spunem acum. Dar există vreo dovadă care să susțină 
această poveste incredibilă? Vreau să spun că ați fost loviți de trăsnet 
în timp ce ședeaţi pe un tambur pentru cabluri şi, când v-aţi trezit 
din leșin, vă schimbaserăţi corpurile și puteaţi să vă citiți reciproc 
gândurile — asta e prea de tot, înţelegi?! Ca s-o cred, mi-ar trebui o 
dovadă beton. Mai mult decât acțiunile neobișnuite ale pisicii tale. E 


clar că a fost extraordinar că l-a găsit pe Werner, dar cine să mai știe? 
Poate că pisica e doar foarte bine dresată! 

Este o obiecţie justificată. În locul ei, la fel m-aș îndoi. Dacă Odette 
mi-ar fi istorisit în curte că, în realitate, ea este Klaus-Dieter, 
stomatologul bărbos de la etajul al treilea, i-aș fi cerut și eu, cu 
siguranţă, o dovadă. Acum, ce să mai spun? Aș putea, desigur, s-o 
rog în gând pe Kira să vină aici. Dar ar fi suficient? Sau va fi și asta 
luată drept o întâmplare sau un truc? Oftez. Poate că n-a fost o idee 
prea bună să le încredinţez prietenilor mei acest secret. 

— Poţi să faci ceva care în mod obişnuit e imposibil pentru un 
om? Să zicem, ai putea să-ți scoţi ghearele? propune Tom. 

Îmi ridic mâinile și-mi examinez unghiile. Nu, nu pot să-mi scot 
ghearele. Scutur, așadar, din cap. 

— Nu, din păcate nu. 

— Sau, de pildă, ai putea sări de la etajul doi? Pisicile pot să facă 
asta. Îşi folosesc coada pe post de contragreutate, până se orientează 
cu labele în jos, aterizând în perfectă siguranţă, nevătămate. 

— Bineînţeles că pot să fac asta ca pisică. Dar ca om, cu siguranță 
n-o să încerc. 

Tom afișează un zâmbet strâmb: 

— Da, n-am zis-o serios. Chiar dacă povestea ta nu e adevărată și 
tu eşti doar puţin zurlie, să ştii că nu vreau să-ți rupi gâtul. Doar ești 
prietena mea. Doar că o să-ţi spun de-acum Kira cea Zurlie. 

Râde. Pauli doar zâmbeşte. Bine, măcar nu sunt supăraţi. Cu toate 
acestea, eu țin ca ei să mă creadă! Numai atunci ar putea să ne fie de 
ajutor Kirei şi mie să ne preschimbăm la loc, asta chiar dacă la 
capitolul „Magnetul” n-am prea făcut progrese. Deci cum aș putea să 
le dovedesc că spun adevărul? 

În timp ce întorc problema pe toate părţile, sunt lovit pentru a 
doua oară de trăsnet. De fapt, de o idee! Sar atât de brusc de pe locul 


meu, încât tava cu farfuria mea aproape cade de pe masă. 

— Am găsit! Ochii! 

Pauli şi Tom mă privesc mirați. 

— Păi Kira şi cu mine ne-am schimbat nu numai corpurile, ci și 
culoarea ochilor. Ia uitaţi-vă mai atent! 

Îi fixez cu privirea pe cei doi. 

— Da, ai niște frumoși ochi verzi, spune Pauli. 

— Exact! Asta e! Kira are, de fapt, ochi albaștri. 

Tom ridică din umeri: 

— Habar n-am avut. Tu sau ea — îmi vine să zic „voi” — voi sunteţi 
de puțină vreme la școală. Nu vă ştiu de mult timp. Nu m-a 
preocupat culoarea ochilor Kirei şi nu m-am uitat cu atenţie la ei. 

Pauli aprobă: 

— Tom are dreptate. La fel şi eu: culoarea ochilor Kirei nu m-a 
frapat. 

— Uf! fac eu şi mă așez din nou, dezamăgit. Dar așa e. E evident 
dacă luaţi în calcul culoarea ochilor noștri. Ai mei, adică ai lui 
Winston, sunt verzi. Ai Kirei — albaștri. Când ne-am schimbat 
corpurile, ne-am păstrat culoarea ochilor. 

— Bine, dar mama Kirei n-a observat? 

— Nu. Kira şi cu mine am făcut tot posibilul să păstrăm secretul. 
În ultima vreme, acasă am tot purtat o pereche de ochelari de soare 
sau mi-am ţinut bretonul pe frunte. M-am gândit chiar şi la lentile de 
contact colorate, dar sunt aşa de scumpe... 

— Bine. Asta ar fi o dovadă palpabilă. 

Tom mă priveşte gânditor: 

— Atunci, acum am putea să verificăm faptul că, înainte, Kira 
avea într-adevăr ochi albaștri. 

— Dar aşa era! Credeţi-mă! 


— Scuze, Kira sau Winston sau cine oi mai fi, toată povestea este 
atât de aiurea, încât am nevoie de ceva sigur-sigur. 

Oftez. Ceva sigur-sigur... Ce-ar putea să fie? Poate o fotografie? 
Dar în fotografii, culoarea ochilor se distinge cu greutate. Şi oricum 
n-am la îndemână nicio fotografie de-a Kirei. 

— Tocmai mi-a venit o idee! Ce-ar fi s-o sunăm pe Ana și să o 
întrebăm despre culoarea ochilor Kirei? propune Pauli. 

— Da, bună idee! este de acord Tom. 

— Pur şi simplu o sunăm şi întrebăm? N-o să i se pară ciudat? 
Doar mă crede fiica ei, nu? Şi atunci e clar că ştiu ce culoare au ochii 
mei. 

— Nu-ţi bate capul, Kira! Sau Winston. Sun-o acum pe mama ta şi 
dă-mi mie mobilul, da? 

Mă supun, scot mobilul din buzunarul pantalonilor şi formez 
numărul Anei. Când sună, i-l pasez. 

— Alo, doamna Kovalenko? Nu, nu sunt Kira, ci Pauli. Am nevoie 
de puţin ajutor din partea dumneavoastră! Trebuie să facem din 
memorie descrierea colegului de bancă, pentru o temă. Eu sunt acum 
la cantină și fac portretul Kirei. Dar, sincer să vă spun, nu sunt prea 
sigură de culoarea ochilor ei. Sunt verzi sau albaștri? Tăcere. Evident 
că ascultă ce-i spune Ana. 

— Bine, mulţumesc. Aţi fost foarte amabilă. Da, o salut. 
Mulţumesc! La revedere! 

Pauli închide. Apoi ne priveşte: 

— Ochii ei sunt de un albastru strălucitor. O culoare 
nemaipomenită. Așa spune mama ei. 

— Uau! exclamă Tom. 

lar mie mi s-a luat o piatră de pe inimă. 


XXX 


După școală, mergem cu toţii la chioșcul de îngheţată. Şi când 
spun „cu toţii”, asta înseamnă că şi Kira-pisica e cu noi. Am 
comunicat cu ea telepatic şi i-am povestit ce s-a mai întâmplat între 
timp. Ca răspuns, ea ne-a întâmpinat la ieșirea de la școală și ne-a 
însoțit la gelaterie. Acum stau cu Kira în poală și mă delectez cu 
înghețata mea de ciocolată. Nu e încântată că am divulgat secretul 
nostru. 

— Cu siguranţă acum își închipuie că n-ai toate țiglele pe casă. Şi 
atunci i-am pierdut şi pe ultimii doi prieteni pe care îi mai aveam în 
clasă, se văicăreşte ea, încercând în același timp să prindă ceva din 
îngheţata care picură chiar pe lângă piciorul meu. Cam greu să 
mănânci astfel o îngheţată! E clar că trebuie să mai exersez. 

— Acum linișteşte-te, Kira! Ei au încredere în noi. 

De fapt, prefer să nu-i mai spun că Pauli chiar mi-a verificat ochii 
pentru a se asigura că nu port lentile de contact colorate. 

Dispoziţia Kirei este oricum praf. Nici n-ar avea cum să fie altfel. 
Până la urmă, n-am avansat deloc cu planul nostru de reschimbare a 
corpurilor. Îmi fac curaj: 

— Aș vrea să vorbesc din nou cu voi despre problema cu 
magnetul. Kira și cu mine ne-am gândit că un magnet ne-ar putea fi 
de folos dacă vrem să ne preschimbăm la loc. La urma urmelor, eu 
nu am de gând să rămân om preţ de nouă vieți de acum înainte. Şi 
cred că și Kirei îi e dor de voi. 

Chiar acum, Kira scoate un mieunat sonor, vrând parcă să-mi 
confirme spusele. Tom și Pauli o privesc impresionați: 

— Ne înţelege. Extraordinar! zice Pauli și dă din cap. 

— Cum v-ar putea fi de folos un magnet pentru preschimbare? 
mă întreabă Tom. 


— E simplu! Căderea fulgerului pe șantier a generat un uriaș 
câmp magnetic. Trăsnetul a lovit un tambur pe care era înfăşurat un 
cablu de cupru. Când curentul electric trece printr-o bobină de 
cupru, apare un electromagnet. Și, cum Kira şi cu mine stăteam pe 
tambur, ne aflam în centrul câmpului magnetic. Asta trebuie să fi 
provocat schimbarea. Se pare că magnetul ne-a scos din corpurile 
noastre. Și ne-a aruncat pe fiecare în trupul celuilalt. Cel puţin aşa 
cred că s-a întâmplat. 

— Uau! strigă impresionată Pauli. În mod clar, ești cel mai isteţ 
motan pe care îl cunosc. 

— Ei bine, mărturisesc eu, partea cu electromagnetul o ştiu de la 
Werner. El este profesor de fizică. Singur n-aş fi ajuns la această 
concluzie. Dar, din păcate, doar informaţia nu ne rezolvă problema. 
Acum avem nevoie de un câmp magnetic atât de mare, încât să 
poată cuprinde un om şi un motan. 

În acest moment, Tom bate atât de tare cu pumnul în masă, încât 
cupele de îngheţată se ciocnesc. 

— Un mare câmp magnetic! Știu unde îl găsim! 

Miau! Kira îi sare în poală, Pauli şi cu mine îl fixăm cu privirea. El 
continuă să vorbească, iar noi îi sorbim cuvintele de pe buze. 

— Ştiţi doar că tatăl meu e medic. 

Noi aprobăm, dând din cap. 

— La drept vorbind, este radiolog, continuă Tom. 

— Ce înseamnă asta? întreb eu. 

— Un doctor care foloseşte raze Röntgen. Cu ajutorul lor, 
radiografiază corpul uman, ne explică Tom. 

— Asta e foarte interesant, dar noi n-avem nevoie de un medic, ci 
de un magnet. 

Sfântă sardină în ulei, oare n-a înţeles ce vreau să spun? 


— Un moment, un moment, imediat vă explic, ne linişteşte Tom. 
Tatăl meu are un mare cabinet de radiologie. Şi acolo nu sunt numai 
aparate Röntgen, ci şi RMN. 

— Aha, spune Pauli, mulțumesc pentru informaţie. Sincer 
vorbind, dotarea cabinetului tatălui tău mă interesează acum prea 
puţin. Ce are asta de-a face cu Kira și Winston? 

— Măi Pauli, ia gândeşte-te puţin! strigă Tom. RMN! Nu-ţi pică 
fisa? Ce înseamnă asta? 

Pauli dă din umeri: 

— Habar n-am. Poate Radiaţii Marţiene Neconvenţionale sau ceva 
de genul ăsta? 

Tom râde. 

— Prostii! RMN înseamnă Rezonanţă Magnetică Nucleară. lar tata 
are un astfel de aparat RMN. 

Poftim? Ce înseamnă asta? Tom contemplă mutrele noastre mirate 
și repetă cuvânt cu cuvânt: 

—  Rezonanţă Magnetică Nucleară. Este un aparat care 
funcţionează asemenea aparatului Röntgen. ÎI bagi pe om înăuntru şi 
poţi să-i radiografiezi interiorul corpului. Dar nu cu ajutorul razelor 
Röntgen, ci cu cel al undelor magnetice. Aţi înțeles? 

Urmează un schimb scurt de priviri între Pauli şi mine. 

— Da, oarecum, spune ea. 

— Aparatul acesta arată ca un tub mare, iar atunci când este 
pornit, în interiorul său se formează un câmp magnetic. Undele 
magnetice trec prin omul aflat în tub și-i scanează interiorul. Cam 
aşa funcționează. 

— Fratele meu, dar de unde știi tu toate astea? îl întreb pe Tom. 

Tom schiţează un zâmbet: 

— Sunt un mare șmecher. Acum serios: în ultimele vacanțe, am 
lucrat la cabinetul tatălui meu. Răspundeam la telefon şi mă ocupam 


de alte treburi pe-acolo. Asistenta lui mi-a explicat cum funcționează 
RMN-ul şi celelalte aparate, pentru că eu sunt pasionat de 
computere și de tehnică. 

— Şi crezi că, dacă eu mă bag împreună cu Kira în acest tub, cu 
ajutorul câmpului magnetic, putem să facem din nou schimb de 
corpuri? 

— Da. Așa cred. 

Acum intervine Kira: 

— Întreabă-l dacă e periculos. În orice caz, razele Röntgen nu sunt 
inofensive. Cine știe cum or fi undele magnetice? 

Repet cu glas tare întrebarea Kirei. Tom scutură din cap: 

— Nicio grijă. Aparatul RMN nu produce nimic periculos. Tocmai 
ăsta e marele lui avantaj, în comparaţie cu cel cu raze Röntgen, Noi 
ar trebui doar să vă introducem în el şi să-l pornim. Dar de asta mă 
ocup eu. Nu-i mare filosofie. 

— Un moment! Tu vrei să faci asta? De ce să nu-l întrebăm mai 
bine pe tatăl tău? 

Corect. O întrebare justificată, pusă de Pauli. Dar Tom se uită la 
Pauli de parcă ar bate câmpii. 

— Dragă, dar tu ai măcar habar cât de scumpă este această 
mașinărie? Nu-i o jucărie. Dacă-l întreb pe tata dacă putem băga în 
aparat un copil cu o pisică, o să creadă că m-am ţicnit. Nu! Dacă 
facem asta, trebuie s-o facem pe ascuns. 

Bine, m-am lămurit. Inspir adânc. 

— Ar trebui să încercăm. 

Tom râde și ridică mâna; bat cupa cu el şi apoi amândoi cu Pauli. 

— Deci ne-am înţeles. O să fac rost pe şest de cheia cabinetului și, 
imediat ce o am, ne punem pe treabă. Poate reuşim chiar la noapte! 

La noapte! Sper că Tom ştie, într-adevăr, cum funcționează 
aparatul ăsta! 


Un experiment. Şi-un legământ: cei mai buni prieteni, pe 
vecie! 


Obiectul este cu adevărat uriaș. Nu doar foarte mare, ci uriaș! N- 
am mai văzut niciodată ceva comparabil: seamănă cu un şezlong 
mare din plastic alb, pe care îl ţine Werner în balcon. La un capăt al 
„Şezlongului” există un enorm cilindru de plastic, care ajunge până 
aproape de tavan. Interiorul cilindrului este un tub lung, în care 
partea care seamănă cu un şezlong poate intra complet. Împreună, 
cilindrul și „şezlongul” compun un aparat atât de mare, încât nu 
cred că ar încăpea în camera noastră de oaspeţi. Sau, în orice caz, ar 
încăpea doar la limită. S-ar putea spune fără exagerare că aparatul 
pare luat din Războiul stelelor. Are ceva de navă spaţială în el. Şi-ţi 
cam dă fiori! În el ar trebui să intru? Gândul acesta nu mă linişteşte 
deloc. 

Nici Kira nu se simte mai în largul ei. Miorlăie şi se freacă 
neliniştită de picioarele mele. Oare chiar a fost o idee bună ca după 
programul de consultaţii să ne strecurăm pe furiș în cabinetul tatălui 
lui Tom? Nu ştiu ce să zic... De fapt, aș prefera să mă cam fac 
nevăzut. În schimb, Tom este în al nouălea cer. Mângâie delicat 
suprafața netedă a aparatului. 

— E tare şic, nu-i așa? 

Zâmbeşte încântat, de parcă ar mângâia obrazul gingaş al unui 
bebeluș. 

— Și e nou-nouţ. Tata îl are doar de trei luni. Zice că e cel mai bun 
tomograf cu rezonanță magnetică din toată regiunea. 

Pauli îl priveşte cu scepticism: 

— Nu știu dacă planul nostru este atât de bun. În mod normal, cu 
aparatul ăsta trebuie să umble un medic. Eşti sigur că te descurci cu 


măgăoaia asta? Nu cumva să păţească Winston și Kira ceva când îi 
băgăm înăuntru... 

— Aiurea! Asistenta tatălui meu mi-a explicat exact cum se 
procedează. Ba chiar i-am dat o mână de ajutor de câteva ori. Și ce să 
se întâmple? Câmpurile electromagnetice RMN nu sunt periculoase. 
Cu ele sunt investigaţi chiar şi copiii mici. 

— Aha. 

Oricum, n-am o idee mai bună decât cea a lui Tom. Sper doar ca 
această aventură să se încheie cu bine. 

— Winston? zice Kira și se uită în sus, spre mine. 

— Da? 

— Noi facem ce trebuie sau nu tocmai? 

— Fiecare dintre noi vrea să-și recupereze vechiul corp. Cu puţin 
noroc, totul se va sfârși în curând cu bine, iar tu vei fi din nou 
fericită, reluându-ţi înfățișarea, chipul Kirei Kovalenko. 

— Dar obiectul acesta pare înfricoșător. Și este uriaș. Mi-e teamă. 

O înţeleg perfect pe Kira. Încerc s-o îmbărbătez. 

— Da de unde! Doar ţi se pare. Nu e chiar atât de mare. Ţi se pare 
mare, pentru că acum tu eşti foarte mică. Totul o să fie bine. 
Important este să-ți dorești din tot sufletul să redevii tu însăţi atunci 
când vom fi în tub. 

— Spune-mi, dacă schimbul reuşeşte... crezi că vom mai putea 
comunica telepatic? 

Ridic din umeri: 

— Nu ştiu. Nici înainte nu puteam. Deci, dacă totul va fi la fel ca 
înainte de furtună, atunci tu vei avea ochi albaștri, eu — ochi verzi, iar 
comunicarea pe calea gândurilor nu va mai exista. 

— Hm... Ar fi păcat. Dar probabil ai dreptate. 

Vocea Kirei sună trist. 


Așa e. Ar fi păcat. Când mă gândesc la asta, recunosc că mi-a 
plăcut să comunic în felul acesta cu Kira. Dar aș prefera să fiu din 
nou motan. Oricum, probabil nu totul se va schimba. 

— Ştii, cu toate acestea, unele lucruri vor rămâne ca acum, o 
consolez eu pe Kira. De-acum ai văzut ce simte un patruped. Și eu vă 
voi înțelege mai bine pe voi, oamenii. Ai în Pauli și Tom doi noi 
prieteni adevăraţi. Eu, oricum, sunt prietenul tău; suntem cei mai 
buni prieteni - și asta pe vecie. Şi, chiar dacă nu mai putem 
comunica direct, cred că vom păstra înţelegerea asta, nu-i aşa? În 
orice caz, împreună am rezolvat un caz important, legat de o mare 
infracțiune. 

— Clar, mă aprobă Kira. Asta nu ni se poate nega. Vom fi în 
continuare superagenții Kira şi Winston! 

— Vezi? Așa te vreau! 

— Dar mai întâi avem ceva de făcut. 

— Adică? 

— Trebuie să convenim asupra unui cod. 

— Un cod? 

— Da. Un semn oarecare pentru perioada următoare, când nu mai 
putem comunica între noi. Ca să știm că ne gândim unul la altul. Mă 
tem că, altminteri, am putea crede că am visat tot ce ni s-a întâmplat. 

Reflectez câteva momente asupra chestiunii. Ideea nu e rea. 

— Ce fel de semn ar putea fi? 

— Poate... Hm... 

Kira se gândeşte, eu la fel. 

— Ce zici de asta: dacă eu, când voi redeveni om, spun: „Winston, 
mă auzi?”, atunci tu te întorci pe spate și te rostogoleşti. 

Kira se rostogoleşte o dată. Pauli, care a observat scena, priveşte 
uluită. 

— Tot vă mai ţineţi de giumbușlucuri? 


— Nu. 

Dar nici nu i-am spus mai multe. Am sentimentul că această 
discuţie şi înțelegerea noastră trebuie să rămână doar între Kira şi 
mine. Îmi îndrept din nou gândurile spre Kira. 

— Și atunci când vreau să-ți arăt că suntem mereu prieteni 
adevăraţi, voi sări pe umerii tăi, te voi linge o dată pe urechea 
dreaptă și încă o dată pe cea stângă. Celebrul lins al urechilor, da? 

Kira miorlăie: 

— Bine. Linsul urechilor înseamnă „Suntem cei mai buni prieteni 
pe vecie!”. 

Înghit în sec, pentru că simt un nod în gât. 

— Exact. Cei mai buni prieteni pe vecie! 

Mă așez pe jos lângă Kira și o mângâi pe cap, iar ea începe să 
toarcă. După o clipă, Tom îngenunchează lângă noi. 

— Așa! Domnișoară și domnule motan, sunteți gata pentru 
ultimul număr de schimb de corpuri? 

Aprob, dând din cap. 

— Atunci, să-i dăm drumul! Dar, mai înainte, câteva mici indicații 
ce țin de siguranţă: aveţi cercei sau piercinguri? Dacă da, va trebui să 
le scoateţi, deoarece câmpul magnetic va acționa asupra metalului. 
Stimulatoarele cardiace sunt, de asemenea, periculoase — în caz că 
aveți unul, va trebui, din păcate, să abandonăm misiunea. Deci? 

— Ăăă, nu, nu cred. 

— Alte obiecte metalice? 

Scutur din cap. 

— Un moment: Winston, tu ai microcip? se interesează Pauli. 

— Ce mai e și ăsta? 

— De exemplu, câinilor li se implantează adesea câte un microcip 
sub piele. Dacă respectivul câine se pierde și este găsit de altcineva, 
numărul cipului poate fi citit cu ajutorul unui aparat și atunci se ştie 


cine este stăpânul. Într-un cip dintr-ăsta cu siguranţă se află şi ceva 
metal. Așa că, dacă ai unul, sigur o să ţi se încălzească blana în locul 
respectiv. 

— Nu cred că am așa ceva. În orice caz, nu-mi amintesc. Până de 
curând am fost un motan care nu ieșea pe afară, așa că n-am avut 
nevoie de cip. Şi chiar dacă mi-a fost implantat ceva de genul ăsta, 
îmi asum riscul. O să mi se înfierbânte o urechiușă. 

— Ei, nu e chiar atât de periculos pe cât pare. Numai că asistentul 
trebuie să pună genul ăsta de întrebări fiecărui pacient, ne linişteşte 
Tom. Ştii, ca în cazul zborurilor cu avionul: însoțitorii de bord îţi 
explică felul cum se folosește masca de oxigen şi unde sunt ieșirile 
de urgenţă, deși, cel mai probabil, nu vei avea nevoie de ele. 

M-am luminat. Simt furnicături în stomac. Evident, din cauza 
întregii agitaţii. 

— Hai, Tom! Ar trebui să începem înainte să mă răzgândesc. 

— Bine. Atunci vă explic pe scurt cum vom folosi vestele de 
salvare... 

— Ce veste de salvare?! 

Tom râde: 

— A fost o glumă. Ceva ar mai trebui, totuși, spus: aparatul RMN 
este cam zgomotos. Produce nişte huruieli destul de puternice. Nu 
vă speriaţi, este absolut normal; zgomotul se datorează conectării și 
deconectării bobinei din interiorul aparatului. V-am zis: el este un 
uriaş electromagnet. Există și o pereche de căști la care puteţi asculta 
muzică, pentru a nu mai auzi huruielile. Mă tem însă că nu se vor 
potrivi urechilor de pisică ale Kirei. Și, oricum, nu am decât o 
singură pereche. 

— Suntem doi şi nu ne e teamă. Ce zici, Kira? 

Kira se tăvălește pe jos. Tom și Paul o privesc nedumeriți. 

— Ăsta este noul nostru semn pentru „Da”. 


— Bun. Atunci, așezaţi-vă. Winston, tu pe spate. Cred că cel mai 
bine ar fi s-o plasăm pe Kira pe burta ta. Pauli şi cu mine trebuie să 
ieşim din cameră. Panoul de comandă al aparatului se află în 
încăperea de alături. Dar noi putem să vă vedem prin fereastra din 
perete. 

— Da. Clar ca lumina zilei. 

Îmi scot pantofii şi mă întind. Pauli o pune pe Kira pe burta mea. 
Simt cum bate a Kirei. O simt bătând din ce în ce mai tare și pe a 
mea. 

Tom își face acum de lucru în jurul aparatului. „Şezlongul” începe 
să se mişte încet spre cilindru, până ce eu ajung complet închis în 
tub. Sfântă sardină în ulei și mare zeu al pisicilor, vegheaţi asupra 
mea! 

— Buuun! se aude înfundat vocea lui Tom. Pauli şi cu mine ne 
ducem în camera de alături. Conectez de acolo aparatul. Cred că 
zece minute ar trebui să fie suficiente. Durata descărcării electrice 
cauzate de trăsnet a fost totuşi mult mai scurtă. Sunteţi gata? 

Kira miaună, eu strig: 

— Gata! 

— Bine. Mult noroc amândurora! 

Uşa se închide și pe urmă se face liniște totală în jur. 

— Așa, Kira, acum e acum, o încurajez eu. Ne gândim la un 
singur lucru: să redevenim cum am fost. Să ne schimbăm corpurile. 

— Sigur, Winston. Mă gândesc la un singur lucru: să ne schimbăm 
corpurile! 

Dintr-odată, se porneşte un huruit asurzitor, care bagă groaza în 
mine. Poate ar fi fost mai bine să-mi fi pus căștile. Mă rog, acum nu 
mai contează. Nu trebuie să te gândeşti la altceva — un singur gând 
contează: „Vreau să ne schimbăm corpurile! Vreau să redevin eu 


însumi, să mă întorc în trupul meu! Vreau... să... ne... schimbăm... 
corpurile!” 


Totul e la fel ca la început. Sau nu tocmai...? 


— Kira, eşti trează? Te simţi bine? 

Cineva zgâlțâie „şezlongul”. După voce, e Pauli. Ufff! Am 
supraviețuit! 

— Da, sunt bine. 

E vocea Kirei! Deşi eu n-am spus nimic. Asta nu poate însemna 
decât un singur lucru: a mers! Uraaa! Eu, redevenit eu însumi! Arunc 
o privire prudentă spre corpul meu: da, am blană neagră și patru 
labe. Sfântă scândură de ascuţit ghearele! Ditamai pietroiul se ridică 
de pe inimioara mea de motan. Mă scol încet de pe burta Kirei şi 
privesc în jur. Ce mare e totul, dintr-odată, în jurul meu! Uitasem 
complet — ca pisoi, sunt cam mititel. Sar pe podea și mă întind din 
toate încheieturile. Apoi mă aşez în fața aparatului și aştept să se 
ridice Kira. Stă pe „şezlong”, își bălăngănește picioarele și pare bine 
dispusă. Doamne sfinte, văzut acum, de aici, de jos, aparatul nu e 
foarte mare, ci de-a dreptul uriaș! Ca pisică, nu cred că m-aș fi 
încumetat să intru în tub — bine că, totuși, Kira a fost curajoasă. Se 
pare că amândoi am depăşit teferi şi nevătămaţi temerarul 
experiment. Cel puţin din punct de vedere fizic. 

Oare vom mai putea comunica telepatic? Fac o încercare: „Kira, 
mă auzi? Ridică-te și vino spre mine!”. 

Nimic. Hm. Din păcate, se pare că s-a întâmplat fix așa cum am 
anticipat. Am putut să comunicăm telepatic doar câtă vreme fiecare 
a fost găzduit de corpul celuilalt. Acceptarea acestei situații se simte 
ca un cui în inimă. 

Între timp, a venit şi Tom din camera de alături și aşteaptă lângă 
aparatul RMN. 

— Cum te simţi? o întreabă pe Kira. 


— De fapt, chiar bine. Sunt puțin obosită. Dar este o reușită. Am 
redevenit Kira. 

— Ia uită-te la mine! 

Urmează o lungă tăcere. Din păcate, de aici, de jos, nu pot să văd 
exact ce fac Tom și Kira, dar simt o anumită tensiune. Acum, Tom se 
trage un pas înapoi de lângă aparat. 

— Fantastic! exclamă el. Kira, tu chiar ai ochii de un albastru 
strălucitor! 

Se apleacă spre mine şi mă priveşte. 

— lar Winston are, într-adevăr, ochii verzi! Incredibil! 

Ce atâta mirare? Nu i-am spus că aşa stau lucrurile? La fel 
gândește, evident, şi Kira: 

— Ha, ha! Nu ne-ai crezut? Doar Winston ţi-a spus că eu, ca om, 
am ochi albaștri. 

— Ba v-am crezut. Dar n-am fost sută la sută sigur, răspunde Tom 
râzând. 

— E de înţeles, intervine Pauli. Dacă s-ar fi întâmplat viceversa și 
ţi-am fi povestit că Tom şi cu mine am făcut schimb de corpuri, tu 
ne-ai fi dat crezare, așa, fără să-ți pui întrebări? 

— Nu! 

În vocea Kirei s-a simţit o undă de amuzament. 

— Bun! spune Tom. Şi acum, repede, s-o ştergem de-aici. Până în 
acest moment, totul a decurs bine. N-aș vrea ca, tocmai la final, să ne 
prindă femeia de serviciu. Ea vine aici seara târziu; cred că ar avea 
surpriza vieţii ei dacă ar da peste noi. 

— Ai dreptate! Înapoi acasă! zice Kira şi sare de pe „șezlong”; 
acum e chiar lângă mine. Dar ceva tot trebuie să mai verific: 
Winston, mă auzi? 

Ah! Codul! Mă trântesc pe spate și mă tăvălesc. Kira bate din 
palme: 


— Meserie, Winston! Chiar funcţionează! Așadar, n-am visat! Nu, 
chiar n-am visat! Dimpotrivă, am trăit o groază de întâmplări! 


XA 


A doua zi, trezirea mă prinde în pielea mea de motan și în 
coșulețul meu. Ce grozav! Am dormit așa de profund, încât nici n- 
am simţit când Kira s-a trezit şi a plecat la școală. 

În apartament domneşte o liniște divină şi hotărăsc ca mai întâi să 
iau micul dejun şi apoi să-mi petrec restul zilei în locul meu preferat: 
pe canapeaua din living. Splendid! 

După un pui de somn şi încă o gustare cu ficat de pui, trebuie să 
recunosc însă că în casă nu e doar linişte, ci și mare plictiseală. 
Werner este la universitate, Ana calcă și fredonează o melodie — hm, 
chiar nimeni nu se ocupă de mine? Alerg dintr-o cameră în alta, dar 
bineînţeles că nicăieri nu-i nimeni cu care să mă întreţin... E ciudat 
că până acum n-am observat câtă tăcere e aici peste zi şi cât de 
puţine lucruri se întâmplă. Cu ce îmi ocupam eu înainte timpul? 

Aș putea s-o conving pe Ana să mă lase să ies din când în când 
din casă? Cu siguranţă. S-a putut asta şi când Kira era pisică. Cum a 
procedat ea? Încerc abordarea directă, fug la Ana, miorlăi tare şi apoi 
alerg spre ușa casei. Acolo mă opresc și miorlăi. Și iată: Ana vine 
după mine și îmi deschide ușa. 

— Ei, micule plimbăreţ, iar vrei afară? Cred că în curând vom 
avea nevoie de o ușiță specială, dintr-aceea pentru pisici. Hai, ai grijă 
de tine! 

Hop, deja sunt în faţa ușii. A fost simplu. Dar ce fac acum? Pe 
când eram pui, am mai umblat pe afară, dar ca adult rareori am 
făcut-o. lar de când mă numesc Winston, nici atât. E palpitant. Mă 
decid să vizitez mai întâi curtea. Acolo mă descurc cel mai bine. 


Când dau colțul casei spre curte, o văd imediat: Odette! Inima îmi 
sare din piept şi îmi vine să mă întorc din drum. „Prostii!”, mă 
îmbărbătez, „doar îți doreai ca, atunci când îţi vei fi recăpătat corpul, 

să te întâlneşti cu ea! Așadar, du-te la Odette!” Trag adânc aer în 
piept şi îmi continui drumul. Am și ajuns la cornișa pe care stă 
Odette. Din păcate, nu este singură. Spike şi Caramel se află și ei 
ghemuiţi acolo. Şi, bineînţeles, mă reperează instantaneu. 

— Oh, avem o vizită de stat, se amuză Spike pe seama mea. 

— Salut, tinere, răspund eu cât mai prietenos cu putinţă. 

Nu o să mă las provocat de fanfaronul ăsta tigrat. 

— Bună, Odette! 

— Hei, Winston! 

Mă înşel oare sau Odette pare să se bucure că mă vede? Vine la 
marginea cornișei și priveşte în jos la mine. 

— Ce drăguţ că mai dat și tu pe-aici! 

Nu, nu m-am înşelat: Odette chiar se bucură că mă vede. Dintr- 
odată simt o căldură în inimă. Ce senzaţie minunată! 

— Da, m-am gândit să mai trec pe la voi, pe-aici. Sus, la mine, m- 
am cam plictisit. O companie plăcută nu strică niciodată. 

Sper că Odette îşi dă seama că prin companie plăcută subînțeleg 
doar prezența ei. Adică nu şi pe Spike sau Caramel. Ea miaună 
veselă: 

— Voiam să-ți mulțumesc că ai trimis-o pe fată cu mâncarea. A 
fost, într-adevăr, un semn de prietenie din partea ta! Şi unul foarte 
delicios! 

— Cu tot dragul! N-a fost cine ştie ce! mă arăt eu modest. 

Odette sare jos și se așază lângă mine. 

— Ba da, a însemnat mult. Cred că n-am fost prea prietenoasă cu 
tine. Cu toate astea, tu ţi-ai împărţit cu mine nepreţuita hrană. Ai fost 
generos. Te-am judecat greşit, îmi pare rău! 


Îşi freacă scurt capul de botul meu și inima-mi bubuie mai să-mi 
spargă pieptul. Mă tem să nu-mi iasă prin gât. 

— Nicio problemă, s-a şters totul cu buretele! reușesc să articulez, 
cu glasul sugrumat. 

— Ştii, ar fi, de fapt, tare bine dacă ai veni mai des pe aici. Eu, în 
orice caz, m-aș bucura! zice Odette, care mă priveşte radiind. 

— Noi nu! se aude o voce hotărâtă de undeva, de sus. 

Spike pândeşte de pe cornișă și ne fulgeră cu privirea. Nu, am 
greșit: mă fulgeră cu privirea. 

— Noi nu ne-am bucura deloc dacă înfumurata felină de 
companie şi-ar face veacul pe-aici. 

Tocmai voiam să-i dau o replică usturătoare, când Odette se mai 
alintă încă o dată pe lângă mine. 

— Ah, nu-l lua în seamă. Așa face întotdeauna când cineva nou se 
alătură grupului. Nici cu Caramel n-a fost altfel, iar acum ei sunt cei 
mai buni prieteni. Hai mai bine să facem o plimbare! Aşa, Spike va 
avea timp să se calmeze. 

Grozav plan! Cu Odette lângă mine, îndrăznesc să fac o tură prin 
cartier. 

Ajunși pe trotuarul din fața casei, îmi vine o idee: 

— Ce-ai spune, Odette, să dăm împreună o fugă până la școala 
Kirei? Ştii, ea e fata care ţi-a adus mâncarea. Orele ar trebui să se 
termine acum și cred că s-ar bucura să ne vadă împreună. 

— Sigur, de ce nu? Ştii drumul? 

Aprob din cap şi grăbesc pasul. Să sperăm că o să dăm de Kira. Aș 
dori atât de mult să-i arăt că tactica ei a avut succes și că acum 
Odette nu mă mai crede arogant... 

Cotim de două ori la dreapta, apoi mergem drept o bucată de 
drum, apoi iar la stânga și iată-ne în faţa şcolii. Ce-i drept, elevii încă 
nu se văd. Odette miorlăie dezamăgită: 


— Păcat! Unde e fata? Nu e nimeni aici. Credeam că la şcoală e 
totdeauna forfotă. 

— Da, aşa și e. Probabil mai trebuie să așteptăm puţin. O să vezi: 
când se termină orele, se dezlănțuie iadul. 

Ding-dong-ding! Se aude clopoţelul și peste nici două minute 
suntem înconjurați de elevi. 

— Ah, uite, ce dulci sunt! O pisică albă și una neagră! 

— Ce drăgălașe! 

Copiii se îngrămădesc în jurul nostru. Unii chiar vor să ne 
mângâie. 

Sper că Odette are nervi tari! O studiez cu coada ochiului: nici 
măcar nu clipeşte! Foarte bine! Odette este, într-adevăr, o pisică 
super! 

— la uite, Kira! strigă cineva. Aia nu e pisica ta? 

— O clipă! Vin! 

Asta e vocea Kirei, fără îndoială. Planul meu pare să reuşească. O 
clipă mai târziu, ea e lângă noi. 

— Oh, Winston! Ce faci aici? Ai venit împreună cu Odette? Vai, ce 
mă bucur! 

Se apleacă şi mă mângâie întâi pe mine, apoi pe Odette. 

— De unde ştie ea numele meu? se miră aceasta. 

— Oh... AĂăă... n-am nici cea mai vagă idee, mint eu cu 
neruşinare. 

Adevărul ar tulbura apele cu siguranţă. 

Cu coada ochiului pot să le văd pe Leonie şi Emilia, care se 
îndreaptă direct spre noi şi se opresc, în cele din urmă, foarte 
aproape. 

— Ei, trebuie să-i recunoaştem rusoaicei un merit, ciripeşte 
Emilia. Știe să se poarte cu animalele. 

— Ha! protestează Leonie. Și eu ştiu! 


Nu! Dobitoaca asta nu poate, pur și simplu, să suporte bucuria 
altora. Şi, ca dovadă a legăturii ei incredibil de bune cu animalele, 
întinde mâna spre mine. 

Vreau să mă trag înapoi, când observ brusc că și doamna 
Rosenblatt se îndreaptă spre noi. Probabil vrea să-i tragă iar o 
săpuneală Kirei pe tema „cu animalele e interzis în incinta școlii”. 
Asta îmi dă o idee genială. Adică sper că genială! 

Încă înainte ca doamna Rosenblatt să fie observată de Kira, de 
Leonie și de Emilia, sar în braţele lui Leonie și mă alint. Îmi frec 
capul de pieptul ei şi torc din răsputeri. Kira priveşte îngrozită, 
Leonie râde triumfător: 

— Vezi? Pisica ta mă iubește mai mult decât pe tine! A înţeles 
imediat că eu sunt cea mai mare prietenă a pisicilor. Eu iubesc 
pisicile. Nu-i aşa, pisi? face ea şi mă mângâie, iar eu torc mai 
departe. Da, pisi, pisi, ţi-e bine cu mine, nu-i aşa? Poate că ar trebui 
să rămâi la mine, ţi-ar fi cu siguranță mai bine. 

În acest moment, o umbră ne acoperă pe mine și pe Leonie și o 
voce cunoscută tună: 

— Leonie Weichert! Dar n-ai avut tu de curând o foarte gravă 
alergie la pisici? 

Doamna Rosenblatt e chiar lângă noi şi o privește supărată foc pe 
Leonie. Aceasta tresare speriată și mă lasă să cad. 

— Ăăă... da... Pisica asta a sărit pe mine. N-am nicio vină! 

— Ciudat, mie mi s-a părut mai degrabă că tu şi pisica vă 
înțelegeţi de minune. Asta ar putea să însemne că anterior m-ai 
minţit doar pentru a-ți da importanţă şi a-i juca o festă colegei tale. 

— Nu! Chiar nu, eu... 

Leonie nu reușeşte nicicum s-o scoată la capăt cu explicaţiile. 

— Ajunge, Leonie! Nu mai vreau să aud nimic. Acum vii la mine 
în birou pentru o discuţie serioasă. 


Doamna Rosenblatt se răsuceşte pe călcâie, iar Leonie pornește în 
silă, cu capul în pământ, după ea. Şi bum! Superagentul Winston a 
dat iar lovitura! 

— Ce-a fost asta? 

Între timp, au venit lângă noi Tom și Pauli, care sunt nedumeriți, 
întrucât au ratat începutul genialului meu spectacol. 

— Oooh, zice Kira, cineva tocmai și-a vârât singur capul în laţ. 

Râd toţi trei. Frumos tablou: Kira cu Tom și Pauli. Prieteni 
adevărați! 

O clipă! Mai lipseşte ceva! Îmi iau un mic avânt şi sar pe umerii 
Kirei. Și îi ling rapid mai întâi urechea stângă, apoi pe cea dreaptă. 
Kira înţelege imediat, mă ia în braţe şi-mi şopteşte: 

— Exact, Winston. Codul nostru. Suntem cei mai buni prieteni pe 
vecie! 


XXX 


Cine s-ar fi gândit? Eu şi o fetiță! Da, Kira are dreptate: noi doi 
suntem cei mai buni prieteni pe vecie. Oare prin ce întâmplări vom 
mai trece împreună? Nu ştiu încă, dar de-abia aştept să văd. 


Mulţumiri 


Dacă aș fi știut câtă plăcere poate aduce scrierea unei cărți pentru 
copii, m-aş fi apucat de multă vreme s-o pun pe hârtie. Faptul că mi- 
a plăcut așa de mult acest lucru se datorează mai ales lui Sarah Haag 
și Johannei Müller de la Editura Loewe. 

Sarah a fost prima care m-a întrebat dacă mă tentează să scriu o 
carte pentru copii. În primul moment, nu mi s-a părut o idee bună. 
De la întrebarea ei și până când am admis faptul că propunerea era 
inspirată a trebuit să treacă niște ani buni. Îi mulţumesc şi o fac şi 
pentru extraordinara îndrumare pe care ne-a oferit-o mie şi lui 
Winston. 

Foarte răsfățați am fost și de către Johanna Müller, redactorul 
cărţii. În calitatea ei de specialistă în cărțile pentru copii, a fost lângă 
mine o prezență constantă, o formidabilă consilieră, întotdeauna cu 
ideea potrivită la îndemână atunci când era stringentă nevoie de aşa 
ceva. Pentru toate astea, multe mulțumiri! 

Un alt „Mulţumesc din suflet!” se cuvine întregii echipe de la 
Loewe. Dacă Winston a devenit un personaj atât de drăgălaș, asta se 
datorează nu în ultimul rând faptului că întreaga redacție l-a 
răsfăţat. Sau, cum ar spune Winston: „Pe sfânta mea sardină în ulei, 
dar frumos mai e aici, la voi!”. Leii! sunt și ei până la urmă tot niște 
pisici şi, ca atare, știu foarte bine ce-i face plăcere unui motan de rasă 
cum e Winston. 

În sfârşit, le mulţumesc unicelor și inegalabilelor Kira și Tessa — 
voi sunteți cele mai bune cititoare de probă din lume! 


Frauke Scheunemann, născută în 1969 la Dusseldorf, este doctor 
în Drept. A lucrat ca voluntară NDR, iar apoi ca jurnalistă și 
purtătoare de cuvânt. Din 2002 începe să scrie şi, împreună cu sora 
ei, Wiebke Lorenz, publică sub pseudonimul Anne Hertz romane de 
mare succes. 

Cărţile tipărite sub numele Anne Hertz au depășit un milion de 
exemplare vândute. În 2010 a apărut primul roman semnat Frauke 
Scheunemann, Dackelblick, care a devenit imediat un bestseller și a 
dat startul unei îndrăgite serii. 

Frauke Scheunemann este căsătorită şi locuiește la Hamburg 
împreună cu soțul ei, cei patru copii ai lor şi câinele Elmo. 


Pot să vorbesc. 
Pot să citesc. Pot să şi scriu = tocmai 
m-am testat. Știu engleză şi tabla înmulțirii. 
Și acum bomba: ştiu chiar şi rusa! 
Cel puţin o înțeleg. Pe scurt: sunt 

Super-Winston. Sunt cel mai 
deștept motan din univers! 

Motanul Winston duce o viaţă perfecti. Peste zi se relaxează pe canapea. 
intrerupându- și moțăiala doar pentru a se ghiftui cu minunatul ficat de 
pasăre gătit cu pătrunjel. Însă când 
bucătăreasa personală este înlocuită de alta. lucrurile 
o iau razna! Intrusa aduce cu ca un geamantan de 
probleme și pe fiica ei, Kira. Unde mai pui că viaţa lui 
Winston sc schimbă fulgerător, el trezindu-se brusc într-un corp nou, 
uman... Situațiile amuzante se tin lang, fiind provocate de un copil cu toate 
mofturile unui motan simandicos și de o pisică ce are acum preocupările unci 
fetițe de doisprezece ani, În ciuda tuturor incurcăturilor, 
Kira și Winston sunt botărăţi să rezolve primul lor caz de detectivi 

(1) Erwin Schrödinger (1887-1961), fizician austriac, laureat al Premiului Nobel; a imaginat 
un experiment în care este prezentă o pisică, pentru a evidenția chestiuni ce ţin de mecanica 
cuantică (n. tr.). 
2) Rasă britanică de pisică, robustă, cu păr scurt (n. tr.). 
) În germană, numele înseamnă „petală de trandafir“ (n. tr.). 


{ 

(3 

(4) Snackuri pentru pisici, date pe post de răsplată sau ca supliment alimentar (n.tr.). 

15) În germană, joc de cuvinte: gebildet = „educat“, „instruit“ eingebildet = „încrezut“ (n. tr.). 
{ 


6) In limba germană, numele Editurii Loewe înseamnă „leu”. 


